Tankarah hamalaa dhinee Iran in kamah bunan hehkeh neiy: Iran\nޓޭންކަރަށް ހަމަލާދިނީ އީރާނުން ކަމަށް ބުނަން ހެއްކެއް ނެތް: އީރާން\nމާސާ ސްޓްރީޓް ތެޔޮ ޓޭންކަރު: ޖަޕާންގެ އުޅަނދެއް ނަމަވެސް އޮޕަރޭޓްކުރަނީ އިޒްރޭލުގެ ކުންފުންޏަކުން\nތަންޒޭނިއާގެ ދާރުއްސަލާމް ބަނދަރުން ފުރައިގެން ޔުނައިޓެޑް އަރަބް އެމިރޭޓްސްގެ ފުޖައިރާއަށް ދަތުރުކުރަމުން ދިޔަ މާސާ ސްޓްރީޓް ތެޔޮ ޓޭންކަރަށް ޖުލައި 29 ގައި ގޮތް ނޭނގޭ ބަޔަކު ދިން ހަމަލާގެ ޒިންމާ ނަގަންޖޭހޭނީ އީރާނުން ކަމަށް އެމެރިކާ އާއި އިނގިރޭސިން ބުނެ އެވެ. އީރާނުން ބުނީ ތެޔޮ ޓޭންކަރަށް ހަމަލާދިނީ އީރާނުން ކަމަށް ބުނަން ހުޅަނގުން ދައްކާނެ ހެއްކެއް ނޯންނާނެ ކަމަށެވެ.\nމާސާ ސްޓްރީޓް ތެޔޮ ޓޭންކަރު އިންޑިއާ ކަނޑުގެ ބޭރުން އޮމާން ކަނޑުއޮޅިއަށް ވާގޮތަށް ދަތުރުކޮށްފައި ދަނިކޮށް ދިން ޑްރޯން ހަމަލާގައި ދެމީހަކު ވަނީ މަރުވެފަ އެވެ. އެއީ ރޯމަނަކާއި އިނގިރޭސި އެކެވެ.\nއެސޯސިއޭޓް ޕްރެސް ބުނާ ގޮތުން ޓޭންކަރަކީ ޖަޕާންގެ އުޅަނދެކެވެ. އޮޕަރޭޓްކޮށް ބަހަލައްޓަނީ އިޒްރޭލުގެ ބިލިޔަނަރު އިޔާލް އޮފާގެ ޒޯޑިއަކް ގުރޫޕްގެ އިނގިރޭސި ގޮފި، ޒޯޑިއަކް މެރިޓައިމުންނެވެ. ޓޭންކަރަށް ހަމަލާދިން އިރު އޮތީ އޮތީ ހުސްކޮށެވެ.\nއީރާންގެ ޔޫކޭ އެމްބަސީން ބުނީ މާސާ ސްޓްރީޓް ތެޔޮ ޓޭންކަރަށް ހަމަލާ ދިނުމުގައި އީރާން ބައިވެރިވެފައިވާ ކަމަށް ބުނެ ހުޅަނގުގެ ގައުމުތަކުން އެހަދަނީ ބުހުތާން ދޮގު ކަމަށާއި އިލްޒާމް އަޅުވަން ވާނީ ސާބިތު ހެކި ހުރެގެން ކަމަށެވެ.\n"އަޅުގަނޑުމެން ދެންނެވިން ހެކި ދައްކަން،" އެމްބަސީގެ ޓްވީޓްގައި ބުނެފައިވެ އެވެ.\nއެމްބަސީން ބުނީ ޒައްރެއްގެ މިންވަރު ވެސް އަދި ހެކި ދެއްކިފައި ނުވާ ކަމަށެވެ.\nއީރާނުން ބުނީ އެއްޗެކޭ މީއްޗެކޭ ކިޔައި އީރާންގެ މަސްލަހަތާ ގުޅުން ހުރި އެއްވެސް ތަނަކަށް އަދި މީހަކަށް ހަމަލާއެއް ދީފި ނަމަ މޮޔަ ހިތަށްއަރާވަރު ކޮށްލާނެ ކަމަށާއި ބަޑިބޭހާ ކުޅެން އުޅޭނެ ކަމެއް ނެތް ކަމަށެވެ.\n"އީރާންގެ އަމަން ނަގާލައި ދުނިޔެއަށް ގިނަކުރަން ވިސްނާނެ ކަމެއް ނެތް،" ބަޔާނުގައި ބުނެފައިވެ އެވެ.\nއީރާނުން ބުނީ ހުޅަނގަކީ ކަމެއް ކުރެވޭ ވަރުގެ ބައިގަނޑެއް ނަމަ މިހާރު އޮންނާނީ އެކަމެއް ކޮށްފައި ކަމަށެވެ.\nއެމެރިކާ އިޒްރޭލް އިނގިރޭސިވިލާތް + އީރާން ޖަޕާން


Dhe million dollar in Apple joori manaakoffi\nދެ މިލިއަން ޑޮލަރުން އެޕަލް ޖޫރިމަނާ ކޮށްފި\nބްރެޒިލުން ބުނީ އެޕަލް ޖޫރިމަނާ ކުރަން ޖެހުނީ ފޮށިތެރޭގައި ޗާޖަރު ނުހިިމަނާތީ ކަމަށް\nދެމިލިއަން ޑޮލަރުން އެޕަލް ޖޫރިމަނާ ކުރަން ބްރެޒިލްގެ ކޮންޒިއުމާ ޕްރޮޓެކްޝަން އޭޖެންސީން ނިންމައިފި އެވެ. ފައުންޑޭޝަން ފޮ ކޮންޒިއުމާ ޕްރޮޓެކްޝަން އެންޑެ ޑިފެންސްއިން ބުނީ އެޕަލް ޖޫރިމަނާ ކުރަން ޖެހުނީ އައިފޯން 12 އާއެކު ޗާޖަރު ނުދޭތީ ކަމަށެވެ.\nއެޕަލްއިން މިދިއަ އަހަރު، އޮކްޓޯބަރު 2020 ގައި ބުނެފައިވާ ގޮތުން އެ ތާރީހަށް ފަހު ނެރޭ އައިފޯންތަކާއެކު ޗާޖަރު އަދި އިއާބަޑް ނުހިމަނާނެ އެވެ. އެއީ އިލެކްޓްރޯނިކް ކުނިބުނި ގިނަވުމުގެ ސަބަބުން ތިމާވެއްޓަށް ލިބޭ ގެއްލުން ކުޑަ ކުރުމަށެވެ.\nއެޕަލްއިން މިގޮތަށް އަމަލު ކުރަން ފެށީ ޔޫރަޕިއަން ޔޫނިއަނުން އެޕަލްއަށް އެންގި އެންގުމަކަށް ތަބާވުމުގެ ގޮތުންނެވެ. އީޔޫއިން ބުނީ ކޮންމެ ފޯނަކާއެކު ޗަޖަރެއް މުހިންމު ނުވާނެ ކަމަށާއި ޗާޖަރަކީ ބޭނުންޖެހިގެން ވަކިން ގަންނަން ލިބޭ އާލާތަކަށް ހަދަން ފެންނަ ކަމަށެވެ.\nއެޕަލްއިން ބުނީ އައިފޯނު ފޮށީގެ ތެރެއިން ޗާޖަރު ނެގުމުން ފޮށި ކުޑަކުރެވޭ ކަމަށެވެ. ކަރުދާސް ގިނައިން ބޭނުން ކުރުމަކީ ވެސް ތިމާވެއްޓާ ރައްޓެހިކަމެއް ނޫން ކަމަށެވެ. އައިފޯން ފޮށި ކުޑަ ކުރމުން ޝިޕިން ހަރަދު އެ ނިސްބަތުން ކުޑަވާ ކަމަށް ވެސް އެޕަލްއިން ވަނީ ބުނެފަ އެވެ.\nބްރެޒިލްގެ ރެގިއުލޭޓަރު ބުނަނީ އެޕަލްއިން އެ ބުނާހާ ބަދަލަކުން ފައިދާވަނީ އެ ކުންފުންނަށް ކަމަށެވެ. ބޭނުންކުރާ މީހުންނަށް ނޫން ކަމަށެވެ. އަނެއްކޮޅުން އެޕަލްއިން އައިފޯނުތައް ސޮފްޓްވެއާ އަޕްޑޭޓްކުރާ ކޮންމެ ފަހަރަކު ފޯނުތަކުގައި ކޫސަނި މައްަސަލަ އުޅޭ ކަމަށައި ޓެކްނިކަލް ސަޕޯޓް އެޕަލްއިން ނުދޭ ކަމަށެވެ.\nއެޕަލް ނޫނަސް ވިޔަފާރި ސާމާނު އުފައްދައި ވިޔަފާރިކުރާ ކުންފުނިތަކުން ގައުމުތަގެ އާންމު ގަވާއިދަށް ހުރުމަތްތެރިކޮށް ހިތަންޖެހެ އެވެ. އެގޮތުން އެޕަލްއިން ދެ މިލިއަން ޑޮލަރު ޖޫރިމަނާ ދެއްކުމަކީ އެކަށީގެންވާ ކަމެކެވެ. އެޕަލްއަށް މިވަރުގެ ޖޫރިމަނާއަކީ އެކައްޗަކަށް ވެސް ނުވާނެ އެވެ. އެޕަލްއަށް މިއަހަރުގެ މި ހިސާބަށް 111.4 ބިލިއަން ޑޮލަރު ލިބިފައިވާ ކަމަށް ރިޕޯޓްތައް ބުނެ އެވެ.\nއެޕަލް ބްރެޒިލް އައިފޯން


Column: Hiyaanaathu faisaa Bankun hoadhaigen vagun salaamayivaneetha?\nހިޔާނާތު ފައިސާ ބޭންކުން ހޯދައިގެން ވަގުން ސަލާމަތްވަނީތަ؟\nބޮޑު ހިޔާނާތުގެ މައްސަލާގައި މަޖިލީހުގެ މާލިއްޔަތުގެ ކޮމެޓީގެ ބޭންކުގެ އިސްވެރިންނާ ސުވާލު ކުރަނީ -- ފޮޓޯ: އަވަސް\nއެމްއެމްޕީއަރްސީގެ ތެރެއިން ރާއްޖޭގެ އެތައް ފަޅުރަށްތަކާއި ފަޅުތަކާއި ފަރުތައް އެކި ފަރާތްތަކަށް ވިއްކައިގެން ހިންގި ޖަރީމާއަކީ ރާއްޖޭގެ ތާރީހު ދުށް އެންމެ ބޮޑު ހިޔާނަތުގެ އަމަލެވެ. އާންމުންނާ ހަމަޔަށް މީގެ ތަފުސީލެއް ހާމަވެ އައީ ކުރީގެ ނައިބު ރައީސް އަހުމަދު އަދީބު އިސްވެ ހުރެ އެހެން ބަޔަކާ ގުޅިގެން ހިންގި މި ހިޔާނާތުގެ އަމަލުތަކުގައި ދައުލަތަށް ލިބެން ޖެހޭ 1.2 ބިލިއަން ރުފިޔާ ގެއްލިފައިވާ ކަމަށް އޮޑިޓަ ޖެނެރަލްގެ ރިޕޯޓެއް ޝާއިއު ވުމުންނެވެ.\nމި ފައިސާ ހޯދާނެ ކަމަށް ރައީސް އަބްދުﷲ ޔާމީންގެ ސަރުކާރުން ބުނަމުން ދިޔައެވެ. އަދި އޭގެ ފަހަށް އެއީ ރައީސް އިބްރާހިމް މުހައްމަދު ސޯލިހުގެ ވެސް ވައުދެކެވެ.\nމިހާރު އެ ފައިސާއަށް ވީ ގޮތާއި އެކަމުގައި އިހުމާލުވާ ބަޔަކު ހޯދަން ރައްޔިތުންގެ މަޖިލީހުން ކުރާ މަސައްކަތަށް ވެސް ވަނީ ވަރަށް ބޮޑު ހަލުވިކަމެއް ގެނެސްފަ އެވެ. އެކި މުއައްސަސާތައް މަޖިލީހުގެ މާލިއްޔަތު ކޮމިޓީއަށް ވަނީ ހާޒިރު ކުރަން ފަށާފަ އެވެ. ކޮމެޓީތަކުގައި ދެކެވޭ ވާހަކަތަކަށް ބަލާއިރު އެތަކެއް އާ ވާހަކަތައް ވެސް ވަނީ ތިލަވާން ފަށާފަ އެވެ.\nއެމްއެމްޕީއާރުސީ އަށް ލިބެން ޖެހޭ ފައިސާގެ ތެރެއިން ބޮޑު ބައެއް އެސްއޯއެފްގެ އެކައުންޓަކަށް ޖަމާކުރުމުގައި ބީއެމްއެލްގެ 38 މުވައްޒަފަކުގެ ބައިވެރިވުން އޮވެދާނެ ކަމަށް ބަލައި ތަހުގީގު ކުރަމުންދާ ވަހަކަ އިވުނީ ވެސް މި ކޮމިޓީ އަށް އޭސީސީ ކޮމެޓީއަށް ގެންދިއުމުންނެވެ.\nބީއެމްއެލްގެ އިތުރުން މި ޚިޔާނާތުގައި އެމްއެމްއޭގެ އިހުމާލު އޮތް ކަމަށް ވެސް އޭސީސީން ކޮމެޓީގައި ފާހަގަ ކޮށްފައި ވެއެވެ. މަނީ ލޯންޑަރިންގެ އަމަލެއްކަމަށް ޝައްކު ކުރެވޭ މުއާމަލާތްތައް ބީއެމްއެލް އިން އެމްއެމްއޭގެ ފައިނޭންޝަލް އިންޓެލިޖެންސް ޔުނިޓަށް ހުށަހެޅުމުން ވެސް، އެކަން އެނގިތިބެ ވެސް އަޅާނުލީ ކަމަށް އޭސީސީގެ ރިޕޯޓުގައި އޮވެ އެވެ.\nއަނެއްކޮޅުން އޭސީސީގެ އެ ވާހަކަތައް ދޮގުކޮށް ބީއެމްއެލް އިން ވެސް ބަޔާނެއް ނެރުނެވެ. އެ ބަޔާން ބުނާ ގޮތުން އެ ބޭންކް ހިންގަނީ ގާނޫނާއި ގަވާއިދުތަކާއި ބައިނަލްއަގުވާމީ ބެސްޓް ޕްރެކްޓިސްތަކާ އެއްގޮތަށެވެ. އެމްއެމްޕީއާރުސީގެ ނަމުގައި އެކި ފަރާތްތަކުން ދޫކޮށްފައިވާ ޗެކްތައް އެސްއޯއެފްގެ އެކައުންޓަށް ޖަމާކޮށްފައި ވަނީ އެ ޗެކްތައް އެންޑޯސްކޮށް، އެސްއޯއެފް ގެ އެކައުންޓަށް ޖަމާކުރުމަށް ބޭންކަށް ހުށަހެޅުމުންނެވެ. ޗެކްތައް ޖަމާކުރުމުގައި ބޭންކުން އަމަލުކޮށްފައި ވަނީ ފައިސާ އަށް ބަދަލުކުރެވޭ ގޮތުގައި ގެންގުޅޭ ލިޔުމާއި ބެހޭ ގާނޫނާ އެއްގޮތަށް އެހެން ކުންފުނިތަކުގެ ޗެކްތައްވެސް އެންޑޯސް ކުރާ އުސޫލުން އެއްވެސް ތަފާތު ކުރުމެއް ނެތި އެވެ. ޒަމާނުއްސުރެ ބީއެމްއެލް އިންނާއި އެހެނިހެން ބޭންކުތަކުން އަމަލު ކުރަމުން އައީ ވެސް އެގޮތަށެވެ.\nނަމަވެސް މަޖިލީހުގެ ކޮމެޓީގައި ދެކެވުނު ވާހަކަތަކަށް ބަލާއިރު މަޖްލިސް މެންބަރުން އެކަން ގަބޫލު ކުރައްވާ ހެނެއް ހީއެއް ނުވެއެވެ. ގާއިމުވެސް ބަލައި ނުގަންނަ ކަމަށް ބުންޏެވެ. ބޭންކުން ދައްކާ ވާހަކަތައް ގާނޫނާ އެއްގޮތްކަމަށް ވިޔަސް ބޭންކުގެ ޒިންމާ އޮތްކަމަށް ބަލައި އެ ބެންކު މިކަމުގައި ކުށްވެރިވާ ކަމަށް ބައެއް މެންބަރުން ދެކެ ވަޑައިގަންނަވަ އެވެ.\nބޭންކު ގޯސްވާނަމަ ފައިސާ އަނބުރާ ހޯދުމުގެ މަގުވެސް އޮތީ ވަރަށް ފަސޭހަކޮށެވެ. ސަބަބަކީ ބޭންކުގައި ފައިސާ އެބަހުއްޓެވެ. ދެތިން އަހަރުން މި ފައިސާ އެއްކޮށް ދައުލަތަށް ހޯދިދާނެ އެވެ.\nއޭގެ ބަދަލުގައި މިހާރު ފެންނަނީ ބީއެމްއެލްގެ މައްސަލަ ސިޔާސީ ވެގެން ގޮސްފައިވާ ތަނެވެ، ބީއެމްއެލްގެ މި މައްސަލައާއެކު މިކަން ސިޔާސީ ކޯޅުމަކަށް ބަދަލުވެއްޖެ ނަމަ، އިޔާދަ ނުކުރެވޭނަ ގެއްލުމެއް ގައުމީ ބޭންކަށާއި ރާއްޖެގެ ވިޔަފާރިއަށް ދިމާވުމަކީ ވަރަށް ކައިރި ކަމެކެވެ. މީގެ އަސަރު ރާއްޖޭގެ އިގްތިސޯދަށް ކުރާނެ އެވެ.\nނަމަވެސް ވައުދު ފުއްދެން އޮތް ގޮތެއް ކަމަށް މިފެންނަނީ މި ގޮތެވެ. އެ މަލުކުރި މީހުން ދޫވެގެން ދާ މަންޒަރު މިހާރު ފެންނަ ކަހަލަ އެވެ. ފައިސާ ހޯދަން މިދުވެނީ ބޭންކު ފަހަ އެވެ. ސަރުކާރުގެ އެއް ކުންފުނިން ނަގާ އަނެއް ކުންފުންޏަށް ފައިސާ ދިނުމަކުން ދައުލަތުން ގެއްލުނު ފައިސާ ހޯދުނީ ކަމަށް ބަލާނެ ގޮތަކީ ކޮބައި ހެއްޔެވެ؟


Aadhaige koh fenunu Manchester United ge machah West Hamkuri hoadhaifi\nއާދައިގެކޮށް ފެނުނު މެންޗެސްޓާ ޔުނައިޓެޑްގެ މައްޗަށް ވެސްޓް ހަމް ކުރި ހޯދައިފި\nއިނގިރޭސި ޕްރިމިއާ ލީގުގައި ވެސްޓް ހަމް ޔުނައިޓެޑް އަދި މެންޗެސްޓާ ޔުނައިޓެޑް ކުޅުނު މެޗް ވެސްޓް ހަމް ކާމިޔާބު ކޮށްފިއެވެ.\nޔުނައިޓެޑްގެ ފަރާތުން އާދަޔާހިލާފު ދަށް ކުޅުމެއް ފެނިގެން ދިޔަ މި މެޗުގައި އެޓީމް ފެނުނީ އެއްވެސް މިސްރާބެއް ނެތި ކުޅެމުން ދިޔަ މަންޒަރެވެ. ކުޅުންތެރިންގެ ފަރާތުން މޮޅުވުމުގެ ރޫހު އެއްވެސްވަރަކަށް ފެނިފައިނުވާއިރު މުޅި މެޗުގައިވެސް އެޓީމުގެ ކޯޗް ޝޯލްޝާގެ މޫނުމަތިން ފެނިފައިވަނީ މާޔޫސްކަންވެރިވެފައިވާ މަންޒަރެވެ.\nވެސްޓް ހަމްގެ ފަރާތުންވެސް މޮޅު ކުޅުމެއް ފެނިގެން ގޮސްފައިނުވި ނަމަވެސް އެޓީމް ވަނީ ލިބުނު މަދު ފުރުސަތުތަކުގެ ބޭނުން އެންމެ ރަނގަޅަށް ހިފާފައެވެ. އެގޮތުން ޔުނައިޓެޑުގެ ގޯލަށް އަމާޒުކޮށް ފޮނުވާލި ތިން ހަމަލާވެސް ޓާގެޓަށް ފޮނުވާލިއިރު އޭގެތެރެއިން ދެ ހަމަލާގައި ވެސްޓް ހަމް ވަނީ ކާމިޔާބުކަމާއެކު ބޯޅަ ޔުނައިޓެޑުގެ ގޯލު ދާގަނޑަށް ވައްދާލާފައެވެ.\nފުރަތަމަ ހާފް ނިމެން ކުޑަ ވަގުތު ކޮޅަކަށް ވެފައިވަނިކޮށް ޔޮމަލެންކޯ ވެސްޓް ހަމްއަށް މެޗުގެ ކުރި ހޯދަދިން އިރު އެޓީމުގެ ދެވަނަ ގޯލް، ލިބުނު ހިލޭ ޖެހުމަކުން 84 ވަނަ މިނެޓުގައި ކާމިޔާބު ކޮށްދިނީ ކްރެސްވެލްއެވެ. މި މެޗުގައި ޔުނައިޓެޑުގެ ފޯވަޑް ރަޝްފޯޑަށް އަނިޔާވެ އޭނާ ވަނީ މެޗުގެ މެދުތެރެއިން ކުޅުމައި ވަކިވާން ޖެހިފައެވެ.\nމި ނަތީޖާއާއެކު ޔުނައިޓެޑް އޮތީ ކުޅުނު ހަ މެޗުން ލިބުނު ލިބުނު އަށް ޕޮއިންޓާއެކު ތާވަލުގެ ހަތް ވަނައިގައެވެ.\nލީގުގައި ދެން ކުޅެވުނު މެޗުގައި ކްރިސްޓަލް ޕެލަސް އަދި ވުލްވްސް ބައްދަލުކުރި މެޗް ނިމުނީ 1-1 ކުން އެއްވަރުވެގެންނެވެ.


Ali Waheed aa dhekolhah JP thereyn anti campaign\nޖުމްހޫރީ ޕާޓީގެ ރައީސް ކަމަށް ކުރިމަތިލައްވާފައިވާ ކުރީގެ ތޮއްޑޫ ދާއިރާގެ މެންބަރު އަލީ ވަހީދާ ދެކޮޅަށް އެ ޕާޓީގެ ތެރެއިން އެންޓި ކެމްޕެއިނެއް ފަށައިފި އެވެ.\nޕާޓީގެ ބައެއް މެންބަރުން އަލީ ވަހީދާ ދެކޮޅަށް އަޑު އުފުލަމުން ދަނީ ވަރަށް ފަހުން ޕާޓީއާ ގުޅިވަޑައިގެންނެވި ބޭފުޅަކު ޕާޓީގެ އެންމެ އިސް މަގާމަށް ކުރިމަތިލައްވާފައިވާތީ އެވެ. ޖުމްހޫރީ ޕާޓީގެ ރައީސް ކަމުގެ މަގާމު އުފައްދަން ނިންމީ ވެސް އަލީ ވަހީދު އެ ޕާޓީއާ ގުޅިވަޑައިގަތުމުންނެވެ.\nޖުމްހޫރީ ޕާޓީ މިދިޔަ ދުވަސްތަކުގައި ތަފާތު ގޮންޖެހުންތަކާ ކުރިމަތިވިއިރު ޕާޓީ ހިންގެވުމުގައި ތިއްބެވި ގިނަ ބޭފުޅުންތަކެއް ތިއްބަވަނިކޮށް އެންމެ އިސް މަގާމު އަލީ ވަހީދަށް ދޭން ބޭނުން ނުވާ ކަމަށް ބުނެ ބައެއް މެންބަރުން ސޯޝަލް މީޑިއާގައި ޝުއޫރު ފާޅުކޮށްފައިވެ އެވެ.\nޖުމްހޫރީ ޕާޓީގެ މެންބަރެއް ކަމަށްވާ މޫސާ އަންވަރު އިއްޔެ ވަނީ އަލީ ވަހީދަށް ކޮންގްރެސްގައި ވޯޓު ނުދިނުމަށް ގޮވާލައި ފޭސްބުކް ވީޑިއޯއެއް މެދުވެރިކޮށް އަލީ ވަހީދަށް ވަރަށް ބޮޑަށް ފާޑުކިޔާފަ އެވެ.\nބައެއް މެންބަރުން އަލީ ވަހީދާ ނުރުހުނު ނަމަވެސް އެނގިފައިވާ ގޮތުގައި ގާސިމް އިބްރާހިމްގެ ތާއިދު އަލީ ވަހީދަށް އެބަ އޮތެވެ. އެ މަގާމަށް އެހެން ބޭފުޅެއް ކުރިމަތިނުލެއްވީ ވެސް އެ ސަބަބަށްޓަކަ އެވެ.\nމިއަދު ފެށިގެން ކުރިއަށްދާ ކޮންގްރެސްގައި ޕާޓީގެ ރައީސް ހޮވާނެ އެވެ. އަލީ ވަހީދު އެކަނި އެ މަގާމަށް ކުރިމަތިލައްވާފައިވާއިރު އޭނާއަށް މަގާމު ލިބޭނީ ކޮންގްރެސްގެ އަގުލަބިއްޔަތު ވޯޓު ލިބިއްޖެނަމަ އެވެ. ޕާޓީގެ ކޮންގްރެސްމަނުންގެ ގޮތުގައި 400 އެއްހާ ބޭފުޅުން ހަރަކާތްތެރިވެ އެވެ.\nޖުމްހޫރީ ޕާޓީގެ ލީޑަރުގެ މަގާމު ގާސިމް އިބްރާހިމް ދޫކޮށްލެއްވުމަށް ނިންމަވާއިރު އެ މަގާމަށް އެއްވެސް ބޭފުޅަކު ކުރިމަތިލައްވާފައެއް ނުވެ އެވެ. އެހެން ކަމުން އެ މަގާމުގެ މަސްއޫލިއްޔަތުތައް ވެސް ޕާޓީގެ ރައީސްއާ ހަވާލުކުރަން ކޮންގްރެސްގައި ފާސްކުރާނެ ކަމަށް ބެލެވެ އެވެ. އެހެންވެއްޖެނަމަ ޕާޓީގެ އެންމެ ބާރުގަދަ ބޭފުޅާއަކަށް ވާނީ ރައީސް އެވެ.


Kuda Kujjaku Kuri Kuda Kamakun Bodu "Hero" Akah - Vaguthu\nކުޑަ ކުއްޖަކު ކުރި ކުޑަ ކަމަކުން ބޮޑު "ހީރޯ" އަކަށް\nމީހަކު ކޮށްލާ ހަމަ ކުޑަކުޑަ ކަމަކުންވެސް، މި ޒަމާނުގައި "ހީރޯ" އަކަށް ބަދަލުވެދާނެއެވެ. އެކަމުގެ ސަބަބުން އެންމެންގެ އިހުތިރާމްވެސް ލިބިދާނެއެވެ. މިއީވެސް އެކަމުގެ މިސާލެކެވެ.\nއެމެރިކާގެ ޖޯޖިޔާ ސްޓޭޓުގެ އަވަށަކަށް ނިސްބަތްވާ ކުޑަކުއްޖަކު ކުރި ކުޑަކަމެއްގެ ސަބަބުން، އެކުއްޖާވަނީ މިއަދު ބޮޑު ހީރޯއަކަށްވެފައެވެ. މި ކުޑަކަމަކީ ދުވަސްވީ އަންހަނަކު، ސިޑިން އަރަން އެހީތެރިކަން ފޯރުކޮށްދިނުމެވެ.\nނޫސްތަކުން ބުނެފައިވާ ގޮތުގައި މިކަން ކޮށްފައިވާ ކުއްޖަކީ މޯރިސް އެޑަމްސް ޖޫނިއަރ އެވެ. އޭނާއަކީ އެންމެ އަށް އަހަރުގެ ކުއްޖެކެވެ.\nމޯރިސް ވަނީ މިކަން ހިނގި ގޮތް ނޫސްވެރިން ކިޔައިވެސްދީފައެވެ. އޭނާ ކިޔައިދީފައިވާ ގޮތުގައި ދުވަސްވީ އަންހެނަކަށް، ސިޑިން އެރުމަށް ދަތިވެގެން އުޅޭ މަންޒަރު ފެނުނީ މޯރިސް، އޭނާގެ މައިންބަފައިންގެ ކާރުގެ ތެރޭގައި އިންދައެވެ. ކާރު ޕާކުކޮށްފައި އޮތް އިރު، އޭނާ ކާރު ތެރޭގައި އިންކަމުގައިވިޔަސް، އޭނާގެ މައިންބަފައިން އެވަގުތު ކާރު ތެރޭގައި ނެތެވެ.\nކާރު ތެރޭގައި އިންދާ މި މަންޒަރު ފެނުމުން، އެއްވެސް ލަސްކުރުމެއް ނެތި އޭނާވަނީ ގޮސް މި އަންހެން މީހާއަށް އެހީވެފައެވެ. މި މަންޒަރު، އެވަގުތު އެތަނުގައި ތިބި އެތައް ބަޔަކުވަނީ ވީޑިޔޯކޮށްފައެވެ. އާނއެކެވެ. އެމީހުން ތިބީ އެހީވުމުގެ ބަދަލުގައި ވީޑިޔޯ ކުރާށެވެ. މޯރިސް އަށް އެތައް ބައެއްގެ ސަމާލުކަން ލިބި، ހީރޯއެއްގެ ދަރަޖަ ލިބުނީ މި މަންޒަރު ފެންނަ ވީޑިޔޯ މީސް މީޑިޔާގައި ދައުރުވާން ފެށުމުންނެވެ.


Nikan loabin kiyaidhin "Maveshi"\nމަވެށި ވާހަކަ ސީރީޒްގެ ފޮތްތައް -- ފޮޓޯ: އަވަސް\nކުޑަކުދިން ނިންދަވާ ގަޑީގައި ކިޔައިދޭ ވާހަކަތައް، ބެޑްޓައިމް ސްޓޯރީޒްތައް އެނގޭ ހެއްޔެވެ؟ މިއީވެސް ދެ ކުއްޖަކަށް އެކުދިންގެ ބައްޕަ ކޮންމެ ރެއަކު ކިޔައިދިން ވަރަށް ހާއްސަ އެފަދަ ވާހަކަ ތަކެކެވެ. މި ވާހަކަތަކުގައި އެކުދިން އުޅެނީ ޕަރީންގެ ދުނިޔޭގަ އެއް ނޫނެވެ. އާދަޔާ ހިލާފު ޖާދޫގެ ދުނިޔެ އެއްވެސް ނޫނެވެ. މިއީ އެ ކުދިންގެ ވެށީގެ ވާހަކަ އެކެވެ.\nކޮންމެ ރެއަކު، ނިކަން ލޯބިން ހުސައިން ޝަހުދީ އޭނާގެ ދެ ކުދިން، ޝަޒާން އާއި ނަޒާން އަށް ކިޔައިދޭ ވާހަކަތަކުން އެ ކުދިން ގެންދަނީ ކޮޓަރިން ބޭރު ވަށައިގެންވާ ސަރަހައްދުތަކަށެވެ. އެއްފަހަރު މޫދުގައި އުޅޭ މަސްތަކާއި މިޔަރު ތަކާއެކު ވާހަކަދައްކާ ހަދާނެ އެވެ. އެހެންޏާ، މަލުން ފޮނި ބޮމުން ފަރިދައްކަމުން އުޅުނު ރީތި ކޮކާލަކަށް ފެނުނު ހުވަފެނެއްގެ ވާހަކަ އެއް ކިޔައިދޭނެ އެވެ. ޖަންގަލީގެ ހަމަލާތަކަކާއި ބުޅަލަކަށް ދިމާވި މަޖާ ވާހަކަތަކެއް ވެސް އެހެން އޮންނަ އިރު ކިޔައިދެ އެވެ. މި ވާހަކަތައް އެއްކޮށް "މަވެށި" އެވެ.\nހުސައިން ޝަހުދީ އަވަސް އަށް ދިން އިންޓަވިއުގެ ތެރެއިން -- ފޮޓޯ: އަވަސް\nމި ދެކުދިންނަށް ހަމަ ކޮންމެ ރެއަކުހެން މި ވާހަކަތައް ކިޔައިދޭން ޖެހެ އެވެ. އެންމެ ފަހުން ގަނޑެއްގައި ލިޔެ ހުރިހާ ވާހަކަ އެެއް އެއްކޮށް ހީރަސް ޖަހައިގެން އެނދު ކައިރީ ބާއްވައިގެންނެވެ. ޝަހުދީ އަމިއްލަ އަށް އުފައްދަައިގެން ކިޔައިދޭން ފެށި މި ބެޑްޓައިމް ސްޓޯރީޒްތައް މިހާރު ހުރީ ފޮތް ބަޔަކަށް ހަދައި ޕްރިންޓު ކޮށްފަ އެވެ. ފަސް ފޮތަކަށް ކުރެހުންތައް ހިމަނައި އެހެން ކުޑަކުދިންނަށް ވެސް ކިޔައިލެވޭނެ ގޮތަށެވެ. ބޭނުމަކީ ހިޔާލީ ދުނިޔެއިން ނިކުމެ ވެށީގެ ވާހަކަތައް ކިޔައިދިނުމެވެ. ހޭލުންތެރި ކުރުވުމެވެ.\nމަވެށި ވާހަކަ ސީރީޒް ނެރުމަށް ބޭއްވި ހަފްލާ\n"ވެށީގެ އެތައް ނަމެއް އެ ކުދިންނަށް ނޭނގޭ. އެކުދިން ބަހަށް މޮޅު ބަހަށް ލޯބި ކުރާ ބަޔަކަށް ހަދަން ވީހާވެސް ބޮޮޑަށް ވަށައިގެންވާ ވެށީގެ ދިވެހި ނަންތައް އެކުދިންގެ ހިތްްތަކަށް ވައްދަން ޖެހޭ. ވެއްޓަށް އިންސާނުން ދެމުންދާ ގެއްލުންތަކާއި އެ ގެއްލުންތައް ލިބޭ ގޮތްތައް އަަންގައިދީ ހޭލުންތެރި ކުރުވަން ޖެހޭ" ޝަހުދީގެ ވާހަކަތައް ތިމާވެއްޓާ ގުޅުވުމުގެ ބޭނުން ކިޔައިދިނެވެ.\nމަވެށި ވާހަކަ ސީރީޒް ނެރުމަށް ބޭއްވި ހަފްލާގެ ތެރެއިން --\nމި ފަސް ފޮތް، "އެެކުވެރި ތިން މިޔަރު" އާއި "ބުއްދިވެރި ފިނދަނަ" އާއި "ނަސީބުވެރި ކޮވެލި" އާއި "ކިބުރުވެރި ބުޅާ" އަދި "ކޮކާލުގެ ހުވަފެން" ތެރެއިންވެސް ހާއްސަ ފޮތެއް އެބަ އޮތެވެ. އެއީ "އެކުވެރި ތިން މިޔަރު" ވާހަކަ އެވެ.\nއެއީ ޝަހުދީގެ ދެބެންނަށް އެންމެ ކަމުދިޔަ ވާހަކަ އެވެ. ކޮންމެ ރެއެއްގެ ވެސް އެންމެ އަޑު އަހާ ހިތުން އަހާ ވާހަކަ އެވެ. މި ވާހަކަައިގައި އުޅެނީ ނިިދާ މިޔަރަކާއި ވޮށިމަސް މިޔަރަކާއިި ކާލިގަނޑު މިޔަރެކެވެ. އެ ތިން އެކުވެރިންނަށް ދިމާވާ ކަމަކުން އެކަކު އަަނެކަކާ ވަކިވާން ޖެހެ އެވެ. -- މި ވާހަކައިން ތަންކޮޅެއް ހިމަނާލާނަމެވެ.\n"... ރަހުމަތްްތެރީންނެވެ. ނުދާށެވެ. ދަލުގައި ޖެހިއްޖެ ނަމަ ސަލާމަތެއް ނުވާނެ އެެވެ. އަަހަރެންގެ ބަސް ގަބޫލު ކުރާށެވެ. ނިދާ މިޔަރު އާދޭސް ކުރި އެވެ. އެ އަޑު ނާހާ ދެ މިޔަރު ދުއްވައިގަތެވެ. ނިދާ މިޔަރު މަޑުން އޮތީ އެވެ. ދެ މިޔަރު ލޮލު ކޮޅަށް ގޮސް އޮބައިފި އެވެ. ނިދާ މިޔަރު ހަމަ އެތާ ދުވެލަ ދުވެލަ އޮތީ އެވެ. އިރުގަނޑެއް ވީ އިރުވެސް ރަަހުމަތްތެރިންގެ ހިލަމެއް ނުވި އެވެ..."\nމިއީ ފަސް ފޮތުގެ ވާހަކަ ސީރީޒް އެެއް -- ފޮޓޯ: އަވަސް\nޝަހުދީ ގެނެސްދިން ތިމާވެށީގެ މި ވާހަކަތަކުގަައި އާ ނަންތައް ހިމަނައި ބަހާ މެދު ޝައުގުވެރިކަން އުފެއްދުމަކީ އެއް ބޭނުމެވެ. ކޮންމެ ވާހަކައެއް ނިންމާ އެންމެ ފަހު ގަނޑުގައި އާއްމުކޮށް ކިޔައި ނޫޅޭ ބަސްތަކެއް ހުރި ކަމުގައިވާނަމަ، އެ ބަސްތަކާއި ބަހުގެ މާނަވެސް ހިމަނާފައި ހުރެ އެވެ. "ދަސްކޮށްލަމާ" ގަނޑުން އާ ބަސްތަކެއް ދަސްވުމަކީ ކުދިންގެ ބަސްކޮށާރު މުއްސަނދިވެ މައުލޫމާތުގެ ހަޒާނާ މުއްސަނދިވާ ކަމެއް ކަމުގައި ޝަހުދީ ވެސް ބުނެ އެވެ.\n"އަޅުގަނޑުމެންގެ ޅަ ދަަރިންގެ ޅަ އުމުރުގައި ދިވެހި ބަހަށް ލޯބި ޖެއްސުމަކީ ވަރަށް ބޭނުންތެރި ކަމެއް. މި ވާހަކަތަކުންވެސް އެކުދިންގެ މައުލޫމާތުގެ ހަޒާނާ އަށް ދުޅަހެޔޮކަން ލިބޭނެ ކަމަށް އުއްމިދު ކުރަން. އެ ކުދިންގެ ވެށީގެ ވަށައިގެންވާ ކަންކަމާއި ތަކެއްޗަށް ވިސްނުން ހިންގާލުމަށް މި ވާހަކައިން ބާރު ލިބޭނެ. އާ ނަންތައް ދަސްވެ ބަހާ މެދު ޝައުގުވެރިކަން އިތުރުވާނެ"\nމި ވާހަކަތަކުން ޝަހުދީ އަށް އެންމެ ހާއްސައީ "އެކުވެރި ތިން މިޔަރު" -- ފޮޓޯ: އަވަސް\nކުޑަކުދިންނަށް ހާއްސަ ކުރި މި ފޮތްބަޔާއެކު އިތުރު ފޮތްތަކެއް އުފެއްދުމުގެ ހިޔާލުވެސް ޝަހުދީ ގެންގުޅެ އެވެ. ދެންވެސް ފެންނާނީ ކުޑަކުދިންގެ ފޮތް ހަރުގަނޑަށް އިތުރުވާ ފޮތްތަކެކެވެ.\nމި ވާހަކަ ފޮތް ބައިގެ ޕަބްލިޝާއަކީ ވާހަކަ.ކޮމް އެވެ. މިއީ ވާހަކަ.ކޮމްއިން މިގޮތަށް ނެރެނު ދެވަނަ ވާހަކަ ބަޔެވެ.


Beynun vanee emmenge hiyaalu hoadhaigen rangalhu badhaleh gennan: Minister Aisha - vNews.mv\nބޭނުންވަނީ އެންމެންގެ ޚިޔާލު ހޯދައިގެން ރަނގަޅު ބަދަލުތަކެއް ގެންނަން: މިނިސްޓަރ އައިޝާ\nސައިފް އަޒްހަރު 08 January 2019, 22:53\nމާލެ ސަރަހައްދުގައި ޓެކްސީ ކުރުމުގެ އަގު ކަނޑައެޅުމާ ގުޅޭގޮތުން ޚިޔާލު ހޯދުމަށް ފޯރަމެއް ބާއްވައިފިއެވެ.\nމިނިސްޓްރީ އޮފް ޓްރާންސްޕޯޓުން އިންތިޒާމުކޮށްގެން ބޭއްވި މި ފޯރަމަކީ ޓެކްސީ ޑްރައިވަރުންނާއި، ޓެކްސީ ޚިދުމަތްދޭ ފަރާތްތަކާއި އަދި އާންމުންގެ ޚިޔާލު ހޯއްދެވުމަށް ބޭއްވި ފޯރަމެކެވެ.\n"ގްރޭޓަރ މާލޭ އޭރިޔާ ޓެކްސީ ފެއަރ ކަނޑައެޅުމަށް ޚިޔާލު ހޯދުމުގެ ފޯރަމް" މިނަމުގައި ދަރުބާރުގޭގައި މިރޭ ބޭއްވި ފޯރަމް ފަށްޓަވައި ދެއްވަމުން ޓްރާންސްޕޯޓް މިނިސްޓަރ އައިޝަތު ނަހުލާ ވިދާޅުވީ، ބޭނުންފުޅުވަނީ ހުރިހާ ފަރާތްތަކެއްވެސް އަޑުތައް އައްސަވައި، ޚިޔާލު ހޯއްދަވައި އާންމު ރައްޔިތުންނަށްވެސް ފައިދާވާނެ ގޮތަކަށް ރަނގަޅު ބަދަލުތަކެއް ގެންނަވަން ކަމަށެވެ. އަދި މިކަން މި ކުރައްވަނީ ރައީސް އިބްރާހިމް މުހަންމަދު ސޯލިހްގެ ވަރަށްބޮޑު އެއްބާރުލެއްވުމަކާ އެކުގައި ކަމަށްވެސް ވިދާޅުވިއެވެ.\nމިރޭގެ ފޯރަމްގައި ގިނައިން ޚިޔާލު ފާޅުކުރީ، ޓެކްސީ ޑްރައިވަރުންނެވެ.\nއެގޮތުން ގިނަ ޑްރައިވަރުން ފާޅުކުރި ޚިޔާލުތަކުގައި ބުނެފައިވަނީ، މާލެއާއި ހުޅުމާލެއާ ދެމެދު ޓެކްސީ ދަތުރަކަށް މިހާރު ނަގާ 100 ރުފިޔާ ބޮޑުނޫން ކަމަށެވެ. ސަބަބުތައް ކަމަށް ބައެއް ޑްރައިވަރުން ފާހަގަކުރީ، ޚިދުމަތާއި ތަކެތީގެ އަގުތައް މިހާރު ބޮޑުކަމެވެ.\nއޭގެ އިތުރުން، މެއިންޓެނަންސްއަށް ކުރަންޖެހޭ ޚަރަދު ބޮޑުކަންވެސް ބައެއް ޑްރައިވަރުން ފާހަގަކުރިއެވެ.\nޓެކްސީތަކުން މިހާރު ނަގާ އަގާމެދު އާންމުން ޝަކުވާ ނުކުރާ ކަމަށާއި، މާލެއާއި ހުޅުމާލެއާ ދެމެދު ދަތުރަކަށް 100 ރުފިޔާ ނެގުމަކީ ދެފަރާތުން ގަބޫލުވާ އަގެއް ކަމަށްވެސް ބައެއް ޑްރައިވަރުން ޚިޔާލު ފާޅުކުރިއެވެ.\nއެއް ޑްރައިވަރަކު ބުނީ، ސަރުކާރުން ސީދާ އަގެއް ކަނޑައަޅަންވީ ކަމަށާއި، އެކަމަކު މަގުތައް ފަސޭހަ ކޮށްލަދޭންވީ ކަމަށެވެ. މާލޭގެ ބައެއް މަގުތަކުގައި ވިޔަފާރިވެރިން ޕާކިންގ ޒޯންތައް ބަންދުކޮށް ބްލޮކްކޮށްގެން އުޅޭ އުޅުމަށްވެސް ހައްލު ހޯދައިދިނުމަށް ޑްރައިވަރަކު އެދުނެވެ.\nމާލޭގައި ޓެކްސީ ދަތުރަކަށް ފަންސަވީސް ރުފިޔާ ނަގާތާ އެތައް އަހަރެއް ވެއްޖެ ކަމަށާއި، އެހެންކަމުން އަގަށް ބަދަލު ގެންނަންޖެހޭ ކަމަށް އެއް ޑްރައިވަރަކު ބުންޏެވެ. އަދި ތަކެތީގެ އަގުތަކަށް ބަލާއިރު މިހާރު ނަގާ އަގު ބޮޑު ނޫންކަމަށްވެސް ބުންޏެވެ.\nމާލެއިން ޓެކްސީގައި ހުޅުމާލޭ ފެރީ ޓާމިނަލްއަށްގޮސް، ފެރީގައި ހުޅުމާލެއަށް ދިއުމަށްފަހު ޓެކްސީގައި ގެއަށްދިއުމަށް ބޮޑު އަދަދެއް ދޭންޖެހޭއިރު، މާލެއިން ސީދާ ޓެކްސީގައި ހުޅުމާލޭގެ ގެއާ ހަމައަށް ދިއުމަށް 100 ރުފިޔާ ބޮޑު ނޫންކަމަށްވެސް ބައެއް ޑްރައިވަރުން ބުންޏެވެ. ހަމަ އެއާއެކު ޓެކްސީތަކަށް އެއަރޕޯޓްގައި މަޑުނުކުރޭ މައްސަލަވެސް ނެގިއެވެ.


Drug ge faruvaage nizaamu bossunlaafai | Mihaaru\nޑްރަގް ފަރުވާގެ ނިޒާމު ބޮއްސުންލާފައި\nމާލޭގެ އައްޑާއެއްގައި މަސްތުވާތަކެތި ބޭނުންކުރާ ބައެއް: ފަރުވާ ހޯދަން އެދި ކިއޫގައި އެތައް ސަތޭކަ ބަޔަކު މިހާރު ވެސް އެބަ ތިބި\n29 ޑިސެމްބަރ 2020 - 08:57\nފަރުވާއަށް ދާން ޑްރަގް ކޯޓުން ހުކުމްކޮށް ފަރުވާ ނުފެށި ދިގު ކިއުގައި މަޑުކޮށްގެން އެތައް ސަތޭކަ ބަޔަކު އެބަ ތިއްބެވެ. މަސްތުވާތަކެތީގެ ވަބާއިން ސަލާމަތްނުވެވި އެތައް ބަޔަކު މަރުވެއްޖެ އެވެ. މުސްތަގުބަލާ މެދު ދެކެމުން އައި ފޮނި ހުވަފެންތައް މާޒީވެ، އުއްމީދުތައް ގެއްލިފަ އެވެ؛ އާއިލާތައް ރޫޅި ބިކަވެފައި ތިބި ދަރިންނެވެ. އެކަމަކު މަސްތުވާތަކެތީގެ މައްސަލަ ހައްލުކުރުމުގައި ސަރުކާރުތައް ވަނީ ފެއިލްވެފަ އެވެ.\nއެކަމަށް އެންމެ ބާރު ދޭ ހެއްކަކީ، އދ.ގެ ޑްރަގް އެންޑް ކްރައިމް އޮފީހުން 2011/2012 ގައި ރާއްޖޭގައި ހެދި މަސްތުވާތަކެއްޗާ ބެހޭ ފުރަތަމަ އަދި ބޮޑު ދިރާސާއަށް ފަހު ވެސް ހާލަތަށް މާ ބޮޑު ބަދަލެއް ނައުމެވެ. ތޮއްޖެހިފައިވާ މާލޭގެ މަގުތަކާއި އާއްމު ތަންތަނުން މިހާރު ފެންނަ މަންޒަރަކީ އޭގެ މިސާލެވެ.\nދިރާސާގައި އޭރު އަންދާޒާކުރި ގޮތުގައި ރާއްޖޭގައި މަސްތުވާތަކެތި ބޭނުންކުރާ 7،500 ކުދިން/މީހުން ތިބޭނެ އެވެ. އެއީ ރަށްރަށުގައި 3،154 އަދި މާލޭގައި 4،342 ކުދިން/މީހުންނެވެ. ދިރާސާގެ ބައިވެރިންގެ އުމުރު އުޅުނީ 15-19 އަހަރާ ދެމެދުގަ އެވެ.\nމަސްތުވާތަކެތި ބޭނުންކުރާ މީހުންގެ ބޮޑު ބައެއް، އުމުރުގެ ވަކި ހިސާބެއްގައި ހައްޔަރުކުރެ އެވެ. އޭގެ ތެރެއިން ގިނަ ބަޔަކަށް ދައުވާކޮށްފައިވާ ކަމަށް އެ ދިރާސާ ރިޕޯޓުގައި ބުންޏެވެ. އެހެންވުމުން، ސިއްހީ އަދި އިޖުތިމާއީ މައްސަލައަކަށް ވުރެ ބޮޑަށް ރާއްޖޭގައި ޑްރަގްގެ ކަންތައް ބަލާފައި އޮންނަނީ ޖިނާއީ ކުށެއްގެ ގޮތުގައި ކަމަށް ވެސް ރިޕޯޓްގައިވެ އެވެ.\nއެކަމަކު މީގެ ނުވަ އަހަރު ކުރިން ފާސްކުރި "މަސްތުވާތަކެއްޗާ ބެހޭ ގާނޫނު"ގެ ބޭނުމަކީ ޖިނާއީ ބޮޑު ކުށެއްގެ ގޮތުގައި ދެކެމުން އައި ގޮތް ބަދަލުކޮށް ސިއްހީ ނަޒަރަކުން އެކަމަށް ފަރުވާ ދިނުމެވެ. އެއީ 1977 ގައި ރާއްޖޭގައި އެންމެ ފުރަތަމަ އަމަލުކުރަން ފެށި މަސްތުވާތަކެއްޗާ ބެހޭ ގާނޫނާ އަޅާބަލާއިރު ވަރަށް ބޮޑު ތަފާތެކެވެ.\n"މުސްކުޅި" އެންޑީއޭއަށް ޒަމާނީ ފަރުވާއެއް!\nނޭޝަނަލް ޑްރަގް އެޖެންސީ (އެންޑީއޭ) ބޯޑުގެ ޗެއާމަން، އަބްދުލް ހަމީދު ވިދާޅުވި ގޮތުގައި ރާއްޖޭގައި މިހާރު މި އޮތީ މަސްތުވާތަކެތި ބޭނުންކުރުމުގެ ބަލިމަޑުކަމެކެވެ. އެހެންކަމުން އެ ބަލިމަޑުކަމުން ސަލާމަތްވުމަށް ދޭ ފަރުވާއަށް ބަދަލުތަކެއް އަންނަން ޖެހޭކަން ބޯޑުން ވެސް ގަބޫލުކުރެ އެވެ. އެކަމަކު މަސްތުވާތަކެއްޗާ ބެހޭ ގާނޫނުގެ ދަށުން އެޖެންސީއެއް އުފައްދައި، ދައުލަތުގެ ބަޖެޓުން ކުރާ ހަރަދާ އެއްވަރަށް ނަތީޖާއެއް ނެރެވޭތޯ ސުވާލު އުފެދެ އެވެ.\nއެންޑީއޭއަށް މިދިޔަ އަހަރު 79 މިލިއަން ރުފިޔާ، މި އަހަރަށް 86.2 މިލިއަން ރުފިޔާ އަދި އަންނަ އަހަރަށް 105.5 މިލިއަން ރުފިޔާގެ ބަޖެޓެއް ވަނީ ކަނޑައަޅައިފަ އެވެ.\nފުލުހުން ދާދި ފަހުން ހިންގި ޑްރަގް އޮޕަރޭޝަނުގައި ބައިވެރިވި ހަތަރު ނޫސްވެރިންނާ އެކު، އެންޑީއޭގެ ބޯޑުން މިދިޔަ މަހުގެ 30 ގައި ބޭއްވި ބައްދަލުވުމުގައި ހަމީދު ވިދާޅުވީ މިހާރު އެންމެ ފާހަގަވަނީ މަސްތުވާތަކެތި ބޭނުންކުރާ މީހުން ފަރުވާ ހޯދުމަށް އޮންނަ ކިއު އެވެ. އެ މީހުންނަށް މިއޮތް ހުރިހާ ދުވަހު ދިނީ ވަރަށް އެއް ކަހަލަ ފަރުވާއެއް ކަމަށް ވިދާޅުވި އެވެ. އެހެންވެ، ފަރުވާ ހޯދުމަށް ވަކި ރަށަކަށް ދިއުމުގެ ބަދަލުގައި އެ މީހަކު ހުންނަ ތަނަކުން ފަރުވާ ލިބޭ ކޮމިއުނިޓީ ބޭސްޑް ނިޒާމަކަށް ބަދަލުކޮށް، ކިއު ކުޑަކުރުމުގެ މަސައްކަތްކުރާނެ ކަމަށް ވިދާޅުވި އެވެ.\n"އެންމެ ކުރިން ފަށައިގެން ބަލާކަމުގައިވާ ނަމަ ކުއްޖަކު އާއްމުކޮށް ފެންނަން ނުވާ ތަނަކުން ފެނުނީމަ ވެސް އެންޑީއޭގެ ސިސްޓަމް ތެރެއަށް ވަންނަން ޖެހޭ. އެ ސިސްޓަމަށް މިހާރު މި ދަނީ. އެއީ އަޅުގަނޑުމެން ބޭނުންވާ ސިސްޓަމަކީ ވެސް. އެ ސިސްޓަމަށް ދިއުމުގެ މަސައްކަތް މިހާރު މި ކުރެވެނީ،" ހަމީދު ވިދާޅުވި އެވ\nއެ ގޮތަށް ފަރުވާ ދިނުމަށް ގއ. ވިލިނގިލީގައި އިއްޔެ ވަނީ "ދަގެނާ" ނަމުގައި އައުޓްޕޭޝަންޓް ކޮމިއުނިޓީ ޓްރީޓްމަންޓް އެންޑް ރިހެބިލިޓޭޝަން ސެންޓަރެއް ހުޅުވައިފަ އެވެ. މިއީ އާ ކޮންސެޕްޓަކަށް ޑްރަގްގެ ފަރުވާ ދޭން ފެށި ފުރަތަމަ ރަށެވެ. އޭގެ އިތުރުން އައްޑޫގައި ޑްރަގް ރިހެބިލިޓޭޝަން ސެންޓަރެއް އަންނަނީ އަޅަމުންނެވެ.\nއެންޑީއޭ ހިންގާ އިމާރަތް: އެންޑީއޭއަށް ބޮޑެތި ބަދަލުތަކެއް އަންނަން ޖެހޭ-- ފޮޓޯ: އަހުމަދު އަވްޝަން/ މިހާރު\nމަސްތުވާތަކެތި ބޭނުންކުރާ މީހުންނަށް ދޭނެ ފަރުވާ ކަނޑައަޅަނީ އެސެސްމަންޓަކަށް ފަހުގަ އެވެ. ދޭނެ ފަރުވާ ކަނޑައަޅަނީ ކައުންސެލަރާއި އެންޑީއޭގެ ޓެކްނިކަލް ޓީމެއްގެ މަޝްވަރާއާ އެކު އެވެ. އެ ފަރުވާއާ މެދު ހިތްހަމަނުޖެހޭ ނަމަ ރިވިއު ކޮމިޓީއަށް ހުށަހެޅުމުގެ އިހުތިޔާރު އެ މީހަކަށް އޮންނާނެ އެވެ.\nއެސެސްމަންޓަށް ފަހު ޑްރަގް ކޯޓަށް ހުށަހެޅުމުން، ދޭނެ ފަރުވާ އެ ކޯޓުން ކަނޑައަޅާނެ އެވެ. ރާއްޖޭގައި ލިބެން ހުރި ފަރުވާގެ މައުލޫމާތު ކޯޓަށް ދިނުމަކީ އެންޑީއޭއިން ކުރަން ޖެހޭ ކަމެކެވެ. ވީހާ ވެސް ގިނަ ފަރުވާ ތައާރަފުކޮށް، އެ ފަރުވާތައް ކޯޓުގައި ރަޖިސްޓްރީކުރުމުން އެ އެސެސްމަންޓަށް ބެލުމަށް ފަހު ކުރިއަށް ދާން ފަސޭހަވާނެ ކަމަށް ހަމީދު ވިދާޅުވި އެވެ. އެކަމަކު މިހާރު ލިބެން ހުރި ފަރުވާ މަދުކަމަށާއި އެގޮތަކަށް ފަރުވާ ނުގެންދެވޭނެ ކަމަށް އޭނާ ގަބޫލުކުރައްވަ އެވެ.\nއޭނާ ވިދާޅުވީ މިހާރު ހިންގާ ޕްރޮގްރާމްތައް ރިވިއުކުރަން ފަށައިގެން އުޅޭތާ ދެ މަހެއްވަރު ވެއްޖެ ކަމަށެވެ. އަމާޒަކީ މިހާރު ހުރި ޕްރޮގްރާމްތައް ރިވިއުކޮށް، އެމީހެއްގެ ހާލަތާ ގުޅޭ ވަކި ފަރުވާއެއް ދިނުމެވެ.\n"ކުރިއަށް އޮތް ތަނުގައި ސިސްޓަމް ބަދަލުވެގެން މި ދަނީ އިންޑިވިޖުއަލައިޒްޑް ޓްރީޓްމަންޓަށް،" ހަމީދު ވިދާޅުވި އެވެ.\nއެންޑީއޭގެ ބޯޑުގައި ޖެންޑާ މިނިސްޓްރީ ތަމްސީލުކުރައްވާ އެ މިނިސްޓްރީގެ ސްޓޭޓް މިނިސްޓަރު އައިޝަތު ރަޝީދު ވިދާޅުވީ ރިހެބިލިޓޭޝަން ޕްރޮގްރާމާއި ޖަލުގައި އެކި ޕްރޮގްރާމްތައް ނިންމައި މުޖުތަމައުގެ ތެރެއަށް ނުކުންނައިރު އެ މީހުން ބަލައިގަތުމުގެ މައްސަލަތައް ދިމާވާ ކަމަށެވެ. ފަރުވާ ނިންމައިގެން ރަށަށް ދިޔަސް އެކަން ފާހަގަވާ ކަމަށް އޭނާ ވިދާޅުވި އެވެ.\nފުލުހުން ހިންގި އޮޕަރޭޝަނުގައި މާލޭގައި މަސްތުވާތަކެތި ބޭނުންކުރާ ގިނަ އައްޑާތަކެއް ފާސްކުރި އެވެ. އެ ތަނުން ބައްދަލުވި ގިނަ މީހުންގެ ޝަކުވާއަކީ ވެސް ފަރުވާ ހޯދަން ދިގު ކިއުއެއް އޮތުމެވެ. އެކަމަކު އޭގެ ތެރޭގައި ރިހެބިލިޓޭޝަން ސެންޓަރުން އެތައް ފަހަރަކު ފަރުވާ ހޯދިއަސް އެކަމުން މިންޖުނުވެވި ތިބި މީހުން ވެސް ހިމެނެ އެވެ.\nއައިސްތު ވިދާޅުވީ ފަރުވާ ނިންމުމަށް ފަހު ވެސް އެ މީހަކު އަނބުރާ މަސްތުވާތަކެތީގެ ތެރެއަށް ވަންނަނީ އާފްޓަ ކެއާ ނުވަތަ ފަރުވާގެ ފަހުން ދޭން ޖެހޭ އަޅާލުން ރަނގަޅަށް ނުގެންދެވޭތީ އެވެ. އާފްޓާ ކެއާއަށް ސަމާލުކަން ދީ ހަރުދަނާކޮށްގެން ނޫނީ މިކަމުން ނުނިކުމެވޭނެ ކަމަށް އޭނާ ވިދާޅުވި އެވެ.\n"ރިހެބުން ވެސް ނުކުމެގެން ކޮމިއުނިޓީ ފަރުވާ ލިބޭއިރު ވެސް އަޅުގަނޑުމެން އެ މީހުންނަށް ދޭން ޖެހޭ ސަޕޯޓާއި ޓްރެއިނިންނާއި މިކަންތައްތައް ކުރަން ޖެހޭ،" އައިސްތު ވިދާޅުވި އެވެ.\nޖާގަ އެބަހުރި، އެކަމަކު ސެންޓަރުތައް ފަޅަށް!\nއެންޑީއޭއިން މި މަހުގެ 10 ވަނަ ދުވަހު ހިއްސާކުރި މައުލޫމާތުތަކަށް ބަލާއިރު، އެތަން އުފެއްދި ފަހުން މިހާތަނަށް 8،520 މީހުންނަށް ފަރުވާދީފައި ވެ އެވެ. މި ވަގުތު ފަރުވާ ނުފެށި ކިއުގައި ތިބި މީހުންގެ އަދަދަކީ 617 އެވެ.\nމި އަހަރުގެ ޖެނުއަރީން ނޮވެމްބަރުގެ ނިޔަލަށް ޑްރަގް ކޯޓުން ވަނީ 333 މީހަކަށް، ފަރުވާއަށް ދާން ހުކުމްކޮށްފަ އެވެ. މި މަހުގެ ވިއްސާ ހަމައަށް އަލަށް ފަރުވާ ފަށާފައި ވަނީ، އެންޑީއޭ އިން ބުނި ގޮތުގައި، 108 މީހުންގެ އެވެ. އެކަމަކު މިއީ މި އަހަރު ހުކުމްކުރި މީހުން ކަމެއް، ކުރީ އަހަރުތަކުގައި ހުކުމްކޮށް އެކަމަކު ފުރުސަތު ނުލިބި ތިބި މީހުންކަމެއް ސާފެއް ނުވެ އެވެ.\nއެންޑީއޭއިން މިހާތަނަށް ދެމުން އަންނަނީ ރެސިޑެންޝަލް އަދި ކޮމިއުނިޓީ ފަރުވާ އެވެ. ރެސިޑެންޝަލް ފަރުވާއަކީ، ހާއްސަ މަރުކަޒެއްގައި ވަކި މުއްދަތެއް ވަންދެން ދިރިއުޅޭއިރު ދޭ ފަރުވާ އެވެ. އެ ތަނުން ފަރުވާ ދެނީ މަސްތުވާތަކެތީގެ އެޑިކްޝަން ބޮޑު މީހުންނަށެވެ. ޑްރަގް ކޯޓުން ގިނައިން ހުކުމްކޮށްފައިވަނީ ވެސް ރެސިޑެންޝަލް ފަރުވާއަށް ދިއުމަށެވެ.\nރާއްޖޭގައި މި ވަގުތު ރެސިޑެންޝަލް ފަރުވާ ދޭ ހަމައެކަނި މަރުކަޒު ހުރީ ކ. ހިންމަފުށީގަ އެވެ. އެ ސެންޓަރުގައި މިވަގުތު 97 މީހުންނަށް ފަރުވާ ދިން ކަމަށް ވިޔަސް ފުލް ކެޕޭސިޓީއަކީ 172 އެވެ. އަންހެނުންނަށް ފަރުވާދޭ ރިހެބިލިޓޭޝަން ސެންޓަރުން އެއްފަހަރާ 12 މީހުންނަށް ފަރުވާ ދެވެ އެވެ. އެކަމަކު ތަނުގައި މިވަގުތު ތިބީ ހަ މީހުންނެވެ. ހިންމަފުށީގައި ހުންނަ ޑިޓޮކްސިފިކޭޝަންގައި ދެ މީހުން އެބަ ތިއްބެވެ. އެކަމަކު އެ ސެންޓަރުން އެއްފަހަރާ 10 މީހުންނަށް ފަރުވާ ދެވެ އެވެ.\nކޮމިއުނިޓީ ފަރުވާއަކީ، މުޖުތަމައުގެ ތެރޭގައި އުޅެމުން ވަކި ދުވަހެއްގައި ނުވަތަ ވަގުތެއްގައި ފަރުވާ ހޯދަން ވަކި ސެންޓަރަކަށް ދިއުމެވެ. މާލެ ސަރަހައްދުގެ އިތުރުން ރާއްޖޭގެ ހަތަރު ހިސާބެއްގައި ފަރުވާ ދިނުމަށް ޑްރަގް ޓްރީޓްމަންޓް އެންޑް ޑިޓޮކްސިފިކޭޝަން ސެންޓަރު އެބަ ހުއްޓެވެ.\nމާލޭގައި މަސްތުވާތަކެތި ބޭނުންކުރާކަމަށް ތުހުމަތުކުރާ ގެއަކަށް ފުލުހުންނާ އެކު ނޫސްވެރިން ދިޔައިރު ބަޔަކު މަސްތުވާތަކެތި ބޭނުންކުރަނީ.-- ފޮޓޯ: ނިޝާން އަލީ/ މިހާރު\nޖާގަ ހުރިއިރު ވެސް ފަރުވާއަށް މީހުން ނުގެންދާ ސަބަބާ ގުޅޭ ގޮތުން އޮފިޝަލަކު ވިދާޅުވީ ކޮވިޑް-19ގެ ހާލަތަށް ބެލުމަށް ފަހު ރިހެބިލިޓޭޝަން ސެންޓަރަށް ފަރުވާ ހޯދަން ގެންދަނީ ފަހަރަކު 10 މީހުންގެ ބެޗެއް ކަމަށެވެ. ކަރަންޓީނުގެ މުއްދަތު ފުރިހަމަކުރުމަށް ފަހު އަނެއްކާވެސް އާ ބެޗެއް ގެންދާ ކަމަށް އޭނާ ވިދާޅުވި އެވެ.\nއެންޑީއޭއަށް ގެނެވިދާނެ މުހިއްމު ބަދަލުތައް\nއެންޑީއޭ އުފައްދައި ފުރަތަމަ އެކުލަވާލި ބޯޑުގެ ޗެއާޕާސަން ލުބްނާ ޒާހިރު ހުސެއިން ވިދާޅުވީ ފަރުވާ ނުފެށި ކިއުގައި ތިބި މީހުންނަށް ވީހާވެސް އަވަހަކަށް ފަރުވާ ދެވޭނެ ގޮތެއް ހޯދަން ޖެހޭ ކަމަށެވެ.\nމަސްތުވާތަކެތި ބޭނުންކުރާ މީހުންނަށް ދޭ ފަރުވާގެ ނިޒާމް ފެއިލްވެފައި އޮތް ކަމަށް އޭނާ ގަބޫލެއްނުކުރައްވަ އެވެ. އެކަމަކު ހުކުމަށް ފަހު ފަރުވާ ނުފެށި ގިނަ ދުވަހު ތިބެން ޖެހުމަކީ ވަރަށް ބޮޑު ކަންބޮޑުވުމެއް ކަމަށް ވިދާޅުވި އެވެ. ލުބުނާ ސިފަކުރެއްވި ގޮތުގައި "އެއީ ނުރައްކާތެރި ކަމެކެ"ވެ. އަދި ދާއިމީ ހައްލެއް ގެންނަން ޖެހޭނެ ކަމަށް ވެސް ދެކެވަޑައިގަނެ އެވެ.\n"ހައްލުތައް އަޅުގަނޑުމެންގެ ލޯ މަތީގައި ހުންނާނެ. ކްރިއޭޓިވްކޮށް ހައްލު ހޯދަން އެނގެން ޖެހޭނީ ބޯޑަށް. ބޯޑު ބުނާ ކަންތައް އެ ތަނުގައި ތިބޭ މުވައްޒަފުން ޖެހޭނީ ތަންފީޒުކުރަން،" ލުބްނާ ވިދާޅުވި އެވެ.\n"އަޅުގަނޑަށް ގަބޫލުކުރެވޭ އެންޑީއޭގެ ބޯޑަކީ ފަރުވާގެ ނިޒާމް ރަނގަޅުކުރަން ސީދާ މަސައްކަތްކުރަން ޖެހޭނެ ބައެއް ކަމަށް. އަޅުގަނޑަށް ގަބޫލުކުރެވެނީ އެންޑީއޭ ބޯޑު މިހާރު މަސައްކަތްކުރަނީ އެ ގޮތަށް ނޫންކަން. ބޭންކުގެ ބޯޑު ސިޓްކުރާ ގޮތަށް އެންޑީއޭ ބޯޑެއް ނުހިންގޭނެ. މަސްތުވާތަކެއްޗަކީ މުޅިން އެހެން ކަހަލަ ކަމެއް. މިއީކީ ކޯޕަރޭޓް އެފެއާޒެއް ނޫން. މިއީ ވަރަށް ބޮޑަށް ސޯޝަލް ކަމެއް."\nލުބުނާ ވިދާޅުވީ ބޭރުގެ ފަރާތްތަކާ ގުޅިގެން މަސްތުވާތަކެތީގެ ފަރުވާ ދިނުމުގައި އެންމެ ފަހުގެ ނިޒާމުތަކަށާއި ފެސިލިޓީތައް ހުޅުވައި އެ ފަރުވާތައް ލިބޭތޯ އެންޑީއޭ ބޯޑުން މަސައްކަތްކުރަން ޖެހޭ ކަމަށެވެ. އެގޮތަށް މަސައްކަތްކޮށްފި ނަމަ ކަންބޮޑުވުންތަކަށް އެކަށީގެންވާ ހައްލެއް ލިބިގެންދާނެ ކަމަށް ވެސް ވިދާޅުވެ އެވެ.\nމަސްތުވާތަކެއްޗަކީ އެންމެންނާ ވެސް ގުޅިފައިވާ މައްސަލައަކަށް ވުމުން ތަފާސްހިސާބުތައް ބެލެހެއްޓުމުގެ އިތުރުން މީޑިއާތަކާ ބައްދަލުކޮށް އެ މައުލޫމާތުތައް ދިނުމަކީ، ލުބުނާ ގަބޫލުކުރައްވާ ގޮތުގައި، މުހިއްމު ކަމެކެވެ. ނަމަވެސް މިހާރުގެ އެންޑީއޭގެ ބޯޑު ފެންނަނީ މީޑިއާތަކާ ވަރަށް ބީރައްޓެހި ތަނެއްގެ ގޮތުގައި ކަމަށް އޭނާ ވިދާޅުވި އެވެ.\nހާލަތު ބޮއްސުންލައި އެންޑީއޭ ބަދަލުކުރަން ގޮވާލައި ސޯޝަލް މީޑިއާގައި ކެމްޕެއިނެއް ފަށައި ބައެއް މީހުން މުޒާހަރާކުރި އިރު ވެސް އެ އެޖެންސީން އިސްވެ ނޫސްވެރިންގެ ބައްދަލުވުމެއް ބާއްވާފައެއް ނުވެ އެވެ. އިސްކުރީ ހަނުހުރުމެވެ.\nއެންޑީއޭ ރިފޯމްކުރަން ގޮވާލައި އެ އެޖެންސީ ކައިރީގައި މީގެ ކުރިން ބޭއްވި އެއްވުމުގައި ބައިވެރިވި މީހަކު ބޯޑު ހިފައިގެން ޝުއޫރު ފާޅުކުރަނީ.- ފޮޓޯ: އަހުމަދު އަވްޝަން/ މިހާރު\nލުބުނާ ދެން ނެންގެވި މައްސަލައަކީ ޖެންޑަ މިނިސްޓްރީގެ ދަށުން އެންޑީއޭ ހިންގަމުން ދިއުމެވެ. އެންމެ ފުރަތަމަ އެތަން ހިންގީ ހެލްތު މިނިސްޓްރީގެ ދަށުންނެވެ.\nލުބުނާ ވިދާޅުވި ގޮތުގައި މަސްތުވާތަކެއްޗާ ބެހޭ މުޅި ގާނޫނު ވެސް ގަބޫލުކުރަނީ މަސްތުވާތަކެތި ނެގުމަކީ ސިއްހީ ފަރުވާ ދޭން ޖެހޭ ކަމެއްގެ ގޮތުގަ އެވެ. އެހެންކަމުން އެތަން ޖެންޑާ މިނިސްޓްރީގެ ދަށުގައި އޮތުން ރަނގަޅު ނޫން ކަމަށް ވިދާޅުވި އެވެ. ދުނިޔޭގެ އެކި އިދާރާތަކުން ވެސް އެގޮތަށް ބަލައިގަންނައިރު، ޖެންޑާ މިނިސްޓްރީގެ ދަށުގައި އޮވެގެން ބޭރުގެ އެހީ ލިބޭނެތޯ ސުވާލު އުފެދޭ ކަމަށް ވެސް ވިދާޅުވި އެވެ.\n"ސީދާ ހެލްތު މިނިސްޓްރީގެ ދަށުގައި އޮންނަން ޖެހޭ ތަނެއް ނޭޝަނަލް ޑްރަގް އެޖެންސީއަކީ،" ލުބްނާ ވިދާޅުވި އެވެ.\nއެންޑީއޭ އުފެއްދުމުގެ ކުރިން ފަރުވާދިނީ ތެރަޕިއުޓިކް ކޮމިއުނިޓީ ކޮންސެޕްޓުގެ ދަށުންނެވެ. އޭރު ފަރުވާ ހޯދާ މީހުންގެ އަދަދު ވެސް ހުރީ، ތެރަޕިސްޓުންނާ އެކަށީގެންވާ ވަރެއްގަ އެވެ. އެކަމަކު ފަރުވާ ދޭން ތިބޭ މީހުންނަށް ވުރެ، ފަރުވާ ހޯދާ މީހުންގެ އަދަދު އެތައް ގުނައެއް މިހާރު އިތުރެވެ.\n"ފަރުވާ ހޯދާ މީހުންގެ އަދަދު އިތުރުވާއިރު، މުވައްޒަފުން ނެތުމަކީ އުނދަގުލެއް. ކައުންސެލިންގެ ސެޝަނަކަށް ވެސް 45 މިނެޓާއި ގަޑިއިރަކާ ދެމެދުގެ ވަގުތެއް ހޭދަވާއިރު އެކަންތައް އެކަށީގެންވާ ވަރަށް ނުކުރެވޭ ހިސާބަށް ދާން ފެށީ،" ކައުންސެލިންގެ ދާއިރާއިން މާސްޓާސް ހާސިލްކުރައްވައި މިހާރު ވެސް އެ ދާއިރާގައި މަސައްކަތް ކުރައްވަމުން ގެންދަވާ ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\nއޭނާ ވިދާޅުވީ ތެރަޕިސްޓަކަށް 25-30 އާ ދެމެދުގެ އަދަދަށް އެޑިކްޓުން އެބަ ތިބޭ ކަމަށެވެ. އެހާ ބައިވަރު ކްލައިންޓުން ދިނުމަކީ އުސޫލެއް ނޫން ކަމަށް ވެސް ވިދާޅުވި އެވެ.\nމަސްތުވާތަކެތި ބޭނުންކުރާކަމުގެ ތުހުމަތުކުރާ ގެއެއްގެ ފާރުގައި، ފުލުހުންގެ ޑްރަގް އެންޑް އެންފޯސްމަންޓް ޑިޕާޓްމަންޓަށް ލިޔެފައިވާ މެސެޖެއް.-- ފޮޓޯ: ނިޝާން އަލީ/ މިހާރު\nދެން އޭނާ ފާހަގަކުރެއްވި މައްސަލައަކީ މުސާރަ ކުޑަވުމެވެ.\n"ޕްރޮގްރާމް ރަނގަޅުކުރެވޭނީ ވެސް އެ ޕްރޮގްރާމް ދޭން ތިބި މީހުންނަށް ވެސް ރަނގަޅަށް ކަންތައްތަކެއް ވެގެން. ހަމައެކަނި އެއް ސައިޑަކުން އައީމަ ނުވާނެ ރަނގަޅެއް،" އޭނާ ވިދާޅުވި އެވެ.\nކަސްޓަމްސްގެ ކުރީގެ ޑެޕިއުޓީ ކޮމިޝަނަރު އަދި އެންޑީއޭ ބޯޑުގައި ވެސް މަސައްކަތް ކުރެއްވި ފާތިހު އަލީ ވިދާޅުވީ އެންޑީއޭ މިހާރު އޮތީ ބަލަދުވެރިޔާގެ ޒިންމާ އަދާކުރެވޭ ގޮތަކަކަށް ނޫން ކަމަށެވެ. އޭނާ ވިދާޅުވި ގޮތުގައި އެންމެ ބޮޑު މައްސަލައަކަށް ދިމާވަނީ އެ އެޖެންސީގެ ސީއީއޯ، ސިވިލް ސާވިސްގައި ތިބޭ ބައެއްގެ ކޮންޓްރޯލްގައި ހުންނަވަން ޖެހުމެވެ. އޭގެ ސަބަބުން އެންޑީއޭ އާއި ސީއީއޯ ފެއިލްކޮށްލުމަށް ފަހު "އެއްލާލަނީ މަގުމައްޗަށް" ކަމަށް ވިދާޅުވި އެވެ.\nފާތިހު ގަބޫލުކުރައްވާ ގޮތުގައި އެންޑީއޭ ރަނގަޅުކުރާ ނަމަ، އެ ތަނުގެ އެންމެ އިސްކޮށް ހުންނަވާ ބޭފުޅެއްގެ ދަށުގައި މުވައްޒަފުން ތިބޭ ގޮތަށް ހަމަޖައްސަން ޖެހޭނެ އެވެ. އެންޑީއޭގެ ކުރީގެ ބޯޑުން އެ މަސައްކަތް އޭރު ފެށި އެވެ. ކުރީގެ ރައީސް މުހައްމަދު ނަޝީދުގެ ވެރިކަން 2012 ގައި ބަދަލުވީ އެ ކަމުގެ ތެރޭގައި އުޅެނިކޮށެވެ.\nއެންޑީއޭ ރިފޯމްކުރަން ގޮވާލައި އެ އެޖެންސީ ކައިރީގައި ބޭއްވި އެއްވުމުގައި މީހަކު ހިފަހައްޓައިގެން ހުރި ޕޯސްޓަރެއް.- ފޮޓޯ: އަހުމަދު އަވްޝަން/ މިހާރު\nރިމާންޑް ސެންޓަރު ވުޖޫދަކު ނެތް!\nފުލުހުންގެ ޑްރަގް އެންފޯސްމަންޓް ޑިޕާޓްމަންޓް (ޑީއީޑީ)ގެ ހެޑް، ސުޕްރިޓެންޑެންޓް އޮފް ޕޮލިސް އަހުމަދު ޝާކިރު ވިދާޅުވީ ރިމާންޑް ސެންޓަރު ގާއިމްކޮށްފައި ހުރި ނަމަ މާލޭގެ މަގުތަކުން މިހާރު ފެންނަ މަންޒަރު ނުފެންނާނެ ކަމަށެވެ. ގާނޫނު ތަންފީޒުކުރަން ފަށާތާ 18 މަހުގެ ތެރޭގައި ސެންޓަރު ގާއިމްކުރި ނަމަ، މިހާރު މަގުމަތިން ފެންނަ ގިނަ މީހުން ތިބޭނީ އެ ސެންޓަރުގައި ކަމަށް ވެސް އޭނާ ވިދާޅުވި އެވެ.\nޝާކިރު ގަބޫލުކުރައްވަނީ ފިޔަވަޅު އަޅަން ލަސްވެއްޖެ ނަމަ މި މައްސަލަ ރަނގަޅުކުރެވޭނެކަމުގެ އުއްމީދު ގެއްލޭ ހިސާބަށް ދާނެ ކަމަށެވެ. އެހެންކަމުން ޑްރަގްގެ މައްސަލަ ހައްލުކުރަން މިއީ އެންމެ ރަނގަޅު ވަގުތު ކަމަށް ވިދާޅުވި އެވެ.\n"ހަގީގަތަކީ މި މީހުން މަގުމަތީގައި ތިބެގެން ނުވާނެ. އެ މީހުން ތިބެން ވާނީ ޑްރަގް އޮފެންޑާ ރިމާންޑު ސެންޓަރުގައި ނޫނީ ރިހެބިލިޓޭޝަން ސެންޓަރުގައި ނޫނީ އާފްޓަ ކެއާ ޕްރޮގްރާމެއްގައި،" ޝާކިރު ވިދާޅުވި އެވެ.\n"މަސްތުވާތަކެތި ބޭނުންކުރާ މީހަކު ފުލުހުންނަށް ފާހަގަވެއްޖިއްޔާ ނޫނީ އޭނާ ހުރީ މަސްތުވެގެން ކަމަށް ފާހަގަވިއްޔާ އޭނާ ނަގައިގެން ގެންދަން ޖެހޭ ތަނަކީ ޑްރަގް އޮފެންޑާ ރިމާންޑް ސެންޓަރު. އެތަނެއް ވުޖޫދަކު ނެތް. ވުޖޫދުގައި އެތަން ހުރި ނަމަ އަޅުގަނޑުމެން ގަބޫލުކުރަނީ މީގެ ތެރެއިން ވަރަށް ގިނަ ބަޔަކު މަގުމައްޗަކު ނުތިބޭނެއޭ."\nޝާކިރު ގަބޫލުކުރައްވަނީ ޒިންމާ ނަގަން ޖެހޭ އެންމެންގެ ފެއިލްވުމެއް މި މައްސަލާގައި އޮތް ކަމަށެވެ. އެހެންކަމުން ދެން ވެސް އޮތީ އެންމެން ގުޅިގެން މަސައްކަތް ކުރުން ކަމަށް އޭނާ ވިދާޅުވި އެވެ.\nލުބްނާ ވިދާޅުވި ގޮތުގައި އޭނާގެ ޗެއާޕާސަންކަމުގައި މާލޭ ޖަލުގައި ރިމާންޑް ސެންޓަރެއް ހެދި އެވެ. އެތަން ބަންދުކުރަން ޖެހުނީ ސަރުކާރުން ބޭނުންވެގެން އެތަން ނެގުމުން ކަމަށް ވިދާޅުވި އެވެ.\nއެތަނުގެ އިތުރުން އަންހެނުންނަށް ފަރުވާ ދޭ ހާއްސަ މަރުކަޒެއް ވެސް ވިލިމާލޭގައި ގާއިމްކުރި އެވެ. ޖެންޑާ މިނިސްޓްރީން ބޭނުން ނުކޮށް ހުރި އެ އިމާރާތުގައި ހެދި އަންހެނުންނަށް ފަރުވާދޭ މަރުކަޒު ހުއްޓާލީ ޖެންޑާ ޑިޕާޓްމަންޓުން ބޭނުންވެގެން އެތަން އަތުލުމުންނެވެ. އޭރު ރެސިޑެންޝަލް ފަރުވާގައި ބައިވަރު އަންހެނުން ތިބި ކަމަށް ވެސް ލުބުނާ ވިދާޅުވި އެވެ.\nސަރުކާރުން މިހާރު ވަނީ ގުޅީފަޅުގައި ވަގުތީ ރިމާންޑް ސެންޓަރެއް ހަދަން ނިންމައިފަ އެވެ.\nއައިސްތު ވިދާޅުވީ ރިމާންޑު ސެންޓަރާ ގުޅޭ ގަވައިދުތަކާއި އުސޫލުތައް ހެދުމަށް ފަހު އަންނަ މަސް ނިމުމުގެ ކުރިން އެތަން ބޭނުންކުރަން ފަށާނެ ކަމަށެވެ.\nފުލުހުން މަސްތުވާތަކެތި ޖުޑީޝަރީ ސްޓޭޓް މިނިސްޓަރު ލުބްނާ ޑްރަގް ކޯޓް މަސްތުވާތަކެތީގެ ގާނޫނު ނެޝަނަލް ޑްރަގް އޭޖެންސީ\n37 ކޮމެންޓް, 22 ރިއެކްޝަންސް\nތި ފަރުވާ ދީފަ ދޫކޮށްލާ މީހުންގެ ތެރެއިން %90 އަށް ވުރެ ގިނަ މީހުން އެނބުރި މަސްތުވާތަކެތީގެ ތެރެއަށް ވަދޭ. ޥައްކަމާ އެތެއް ކުށެއް ތިކަމުގެ ތެރޭގައި އުޅޭ. ކުރެވޭ ކަމަކީ ފަރެއްގައި ތިކަމުގައި އުޅޭ ބޮޑުންގެ ދަރިންނާ ބޮހުން ޖަލުގަ ނުތިބެ ފަރުޖެހޭނެ ގޮތެއް ހޯދެނީ\nޑުރަގު ބޭނުންކުރުމާ ޑުރަގު ވިޔަފާރި ކުރުމާއި ޑުރަގު ތުރެފިކު ކުރުމަކީ ބައްޔެއްކަމަށް ވިސްނާދޭން އުޅޭނެ ކަމެއްނެތް. ޢެ ކަންތަކަކީ ބޮޑުވެގެންވާ ކުށެއް. ހުރިހާ ރައްޔިތުންނާ ތިކަމާ ގުޅުވަން އުޅޭނެ ކަމެއްނެތް. ގުޅުވަންޏާ ސަރުކާރާ ތިކަމާ ގުޅުވާ. ތިކަންތައް ހުއްޓުވަން އޮތް ސަރުކާެުން ތިކަން ނުހުއްޓުވައިގެން އުޅޭނީ ކޮންމެވެސް ސަބަބެއް އޮތީމާހެން ހީވަނީ.\nމި ގައުމުގައި އޮތީ ކޮރޮޕްޝަނާ ހިޔާނާތާ، ވައްކަމާ، މަސްތުވާތަކެތި. ދެން އޮތީ ނާޖާއިޒު ފައިދާ ހޯދާ ދިނުމާ ލިބިގަތުމާ، ތަފާތު ކުރުން. ދިވެހި ރައްޔިތުންނަށްވުރެ ބިދޭސީބްގެ ބާރު ގަދަކުރުމާ ޤާނޫނުންވެސް ރެކި ތިބުން. ބައިތުލްމާލު ސަރުކާރު ހިބްގުމުގެ ނަމުގައި ހަފުސްކޮށް އެއްރަށަކަށް ތަޅާ ބުރުއްސުން. ޤާނޫނުއަސާސީ އެއްފަރާތް ކޮށްލާފާ ގާނޫނާއި ގަވާއިދު ހަދައިގެން މޮޑުން . ޖުރުމައިނާ އާއި ރައްޔިތުން ފެލުން\nތީ އެކުލަވާލަންޖެހޭ ނިޒާމެއްތޯ. ސަރުކާރުންނުޖެހޭ ކާންދޭކައް. ދުރަގު ބޯންވީ ކީއްކުރަން. ތީ ދައުލަތުން ކުރާ ވަރައްބޮޑު އިސްރާފެއް. މުޅި ދައުލަތުން ތިކަމައްކުރާ ހޭދަ އެހެން ކަމަކައް ކުރިއަޔާ މާރަގަޅު.\nނިޒާމް އެކުލަވާލަން ނޭގެންޏާ ނުހައްގު 85000 ނަގާ މީހުންތައް ވަޒީފައިން ވަކިކުރަން ޖެހޭ އެބަ\nދިމާވެގެން އޫޅެނީ ނިޒާމުގެ މައްސަލައެއްނޫން. ދިމާވެގެން އުޅެނީ ޤާނޫނުއަސާސީ ގައިވާ ގޮތަށް ގައުމު ހިންގަން ބޭނުން ނުވެގެން އުޅުން. ޤާނޫނުއަސީއާ އިދިކީލަކޮށް ގައުމު ހިންގަން އުޅޭތީ. ޢެއްރަށް ދައުލަތެއްގެ ކުރެހުން ގެންގުޅެ ތަފާތުކުރުން އިސްކުރެވެނީ\nމިގައުމުގަ ކޮންނިޒާ މެއްތޯ ބޮއްސުން ނުލަނީ؟. ވަގުންނާ ޕާޓޭއިއިން ތަންތަން ލޫޓުވުމުގަ، ގައުމުގެ ބޮޑުން ގައުމު ލޫޓުވުމުގަ، ވެރިމީހާ ކީރިތިކުރެއްވުމުގަ.\nކޮރަޕްޓް ޤަޢުމެއްގަ މިކަން ނުވާނެ ހައްލެއް ، އިންތިޙާބު ކުރަނީވެސް އެއްމެ މޮޅައް ވައްކަން ކުރަން އިނގޭމީހުން ދެން ކިހިނެއްވާނީ\nބޮއްސުންނުލަނީ ކޮންކަމެއް؟ އަޅެބުނެބަލަ. މަގުތަކުގާ ދުއްވާލައިފިއްޔާ ބެކުބޯނު ނުގޮވާގޮތަކަށް ލާހިކެއްނޫން ސައިކަލުދުއްވާކަށް. ފޭމަންޓުމަތިން ހިނގާލައިފިއްޔާ ފޮށޭވަރުން ނުކުޅަދާނަ.\n"މަސްތުވާތަކެއްޗަކީ އެންމެންނާވެސް ގުޅިފައިވާ މައްސަލައަކަށް ވުމުން" ލުބުނާ ވިދާޅުވާނެކަމެއްނެތް. ވަރަށް ރުޅިއައިފި. ހުސްދޮގު. މިކަމާ އަހަރެންނަކާ ގުޅުވަން އުޅޭނެކަމެއްނެތް: ހަމާގައިތިބެން ބޭނުން ނުވާމީހުން މިޤައުމުގެ ވެރިކަމުގައިތިބޭނެ. އެމީހުންނަށް ބޮޑު ޚަރަދުކުރަނީ ޓެކްސް ފައިސާނަގައިގެން: މިކަމަށް ޓެކްސް ފައިސާއިން ޚަރަދުކުރާނެކަމެއްނެތް. ސިންގަޕޫރުގައި މިވަބާ ހުޢްޓުވަން ކުރާ މަސައްކަތަކީ ޤައުމީޤުރުބަނީއެއް. މުޖުތަމަޢު ފަސާދަށް ދީގެންނުވަނެ\nމި ކުދިން ހާދަ ގިނަ ވެއްޖެ އޭ. ހުކުރު ދުވަހުވެސް މި ކުދިން ސަލާންޖަހަން މަރުކަޒު ކައިރީ ލައިން ދަމާލާފަ. ގޮތެއް ހަދާބަލަ މި ކުދިންނަށް އެހީ ވާން. ކޮބާތަ ސަރުކާރުގެ ޖެންޑާ. ސިދާތާ ނެތީމަ ވީގޮތް ހާދަ ދެރައޭ. ސިދާތާ އަށް ގޮވާބަލަ މިކަމިގަ ދުރުގަ ހުރެގެންވިއަސް ކަމެއް ކޮށްލަ ދޭތޯ. ސިދާތާ އަކީ ބަރާބަރު މީހެއް އަލުން ގެންނަން ފެނޭ


ކަރައްޔެ ކަޅުތުއްތުދީދީ - ވިކިޕީޑިއާ\nޏ. ފުވައްމުލަކު ކަރައްޔެ ކަޅުތުއްތުދީދީ އަކީ އައްސުލްޠާން މުޙައްމަދު ޣިޔާޘުއްދީން ( ޝަހީދުކުޅަ ބަންޑާރައިން ) ގެ އިބްރާހީމް ފާމުލަދޭރި ކިލެގެފާނުގެ ފުވައްމުލަކު ކަރައްޔެ ގަނޑުވަރު މުޙައްމަދުދީދީ ގެ އިބްރާހީމް ދީދީގެ މުހައްމަދުދީދީގެ ކަރައްޔެ ކަޅުތުއްތުދީދީ ( އިބްރާހީމް ދީދީ ނުވަތަ އިބްރާހީމް ފިކްރީ ) އެވެ. ކަޅުތުއްތުދީދީގެ މައިފުށުން ވެސް ގުޅެނީ މިދަރިކޮޅާއެވެ. އޭނާގެ މަންމައަކީ ފުވައްމުލަކު ފާމުލަދޭރި ކިލެގެފާނުގެ ކަރައްޔެ ގަނޑުވަރު މުޙައްމަދުދީދީގެ ހައްވާދީދީގެ ޚަދީޖާދީދީ ( ކޭހިގޭ ދޮންދީދީ ) އެވެ.\nކަޅުތުއްތުދީދީ ދުނިޔޭގެ އަލިކަން ދެކެވަޑައިގަތީ 1909 ވަނަ އަހަރުގެ ތެރޭގައެވެ. ފުވައްމުލަކު މާދަނޑު އަވަށުގައި ހުރި ކަރައްޔެ ގަނޑުވަރު ގައެވެ.\nކަޅުތުއްތުދީދީގެ ފުރަތަމަ އުސްތާޛަކީ އޭނާގެ ބައްޕަ ކަރައްޔެ ގަނޑުވަރު މުޙައްމަދުދީދީ އެވެ. އަކުރު އުގަންނަވައި ދެއްވައި ތަޖުވީދު މަގަށް ގުރުއާން ކިޔަވައިދެއްވީ އޭނާގެ ބައްޕަ އެވެ. އުމުރުން9އަހަރުވީއިރު3ފަހަރު ޚަތިމް ކުރައްވައިފި އެވެ. ޢަރަބި ބަހާއި ހިސާބު ޢިލްމާއި، ދިވެހި ބޭސްވެރިކަމާއި، ފަންޑިތަވެރިކަން ވެސް އުގެނިވަޑައިގަތީ އޭނާގެ ބައްޕަގެ އަރިހުންނެވެ. އޭގެ ފަހުން އެދުވަސްވަރު ރާއްޖޭގައި ތިއްބެވި ދަންނަ ބޭކަލުން އަރިހުންވެސް އޭނާ ދީނީ ތަޢުލީމް ހޯއްދެވިއެވެ.


Hanguraama Ah Dhiya Dhivehin Ge Therein 91 Meehun Maruvehjje - Fuluhun - Vaguthu\nކޮވިޑް-19: ރާއްޖެ އިން ފައްސިވާ މީހުންގެ އަދަދު ބޮޑަށް އިތުރުނުވެ، ހިތްހަމަޖެހުމެއް - 15 ގަޑިއިރު ކުރިން\n5 މަސް ކުރިން ( ޑިސެމްބަރު 19, 2019 )\nހައްދުފަހަނައަޅާފައިވާ ޖަމާޢަތްތަކާއި ގުޅިގެން ސީރިޔާގައި ހަނގުރާމަކުރާ ދިވެހިންތަކެއް\nމިހާތަނަށް ސީރިއާ އަށް ހަނގުރާމައަށް ދިޔަ މހުންގެ ތެރެއިން 91 މީހަކު ވަނީ މަރުވެފައި ކަމަށް ފުލުހުންގެ ތަފާސް ހިސާބުތަކުން ދައްކައިފިއެވެ.\nފުލުހުންގެ ތަފާސް ހިސާބުތަކުން ދައްކާ ގޮތުގައި މިހާތަނަށް ހަނގުރާމައަށް ގޮސްފައި ވަނީ 173 މީހުންނެވެ. އަދި އޭގެ ތެރެއިން 53 އިންސައްތަ މީހުން ވަނީ މަރުވެފައި ކަމަށް ފުލުހުންގެ ތެފާސް ހިސާބުތަކުން ދައްކައެެވެ.\nމިކަން ހާމަކޮށްފައި ވަނީ ޕީއެސްއެމްގެ "ރާއްޖެ މިއަދު" ޕްރޮގްރާމަގައި ފުލުހުންގެ ކައުންޓާ ޓެރަރިޒަމް ޑިޕާޓްމަންޓުގެ ފަރާތުން މުހައްމަދު ޔަމާން ޖައުފަރު ވާހަކަ ދައްކަވަމުނެވެ. ޔަމާން ވިދާޅުވީ ހަނގުރާމަ އަށް ދިޔަ މީހުންގެ ތެރޭގައި 53 ޕަސަންޓް ފިރިހެނުން އަދި 47 ޕަސަންޓް އަންހެނުންނާއި ކުޑަކުދިން ހިމެނޭ ކަމަށެވެ. އަދި އޭގެ ދިރި ތިބީ ނުވަ ޕަސަންޓް ފިރިހެނުންނާއި 91 ޕަސަންޓް އަންހެނުންނާއި ކުޑަކުދިން ކަމަށް އޭނާ ވިދާޅުވިއެވިއެވެ.\n"މިހާރު ސީރިއާގެ ހާލަތަށް ބަލައިލާ އިރު، ހަނގުރާމައަށް ދިޔަ 53 ޕަސަންޓް ފިރިހެނުންގެ ތެރެއިން ދިރި ތިބީ ނުވަ ޕަސަންޓް ކަމަށް އަޅުގަނޑުމެންނަށް މައުލޫމާތު ލިބެނީ. އަދި އަންހެންނާއި ކުޑަކުދިންގެ ތެރެއިން 91 ޕަސަންޓް މިހާރު ދިރި ތިބި ކަމަށް އަޅުގަނޑުމެންނަށް މައުލޫމާތު ލިބެނީ" ޔަމާން ވިދާޅުވިއެވެ.\nއަދި ހަނގުރާމައަށް ދާ މީހުންގެ ތެރެއިން 48 އިންސައްތަ މީހުންނަކީ ކުށުގެ ރެކޯޑް އޮންނަ މީހުން ކަމަށާއި، އަދި 39 އިންސައްތަ މީހުންނަކީ ގޭންގްތަކަސް ނިސްބަތްވާ މީހުން ކަމަށް އޭނާ ވިދާޅުވިއެވެ.\nސީރިއާގައި ހަނގުރަމައަށް ގޮސްތިބި މިހުންގެ ތެރެއިން ބަޔަކު ކުރިއަށް އޮތް ހަމަހުގެ ތެރޭގައި ގެނައުމަށް ނިންމާފައިވާކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވަނީ ވިދާޅުވެފައެވެ.\nހަމީދު ވިދާޅުވީ ސީރިއާގައި ހަނގުރާމަ ކުރަމުންދާ މީހުންގެ ތެރެއިން ގެނެވޭ ހާލަތުގައި މިހާރު ތިބީ 59 ދިވެއްސެއްް ކަމަށާއި އޭގެ ތެރޭގައި ހަތަރު ފިރިހެނަކު ފިޔަވައި ތިބީ ހައްތަހާވެސް އަންހެނުންނާއި ކުޑަކުދިން ކަމަށެވެ.\nއަދި ބައިނަލްއަގުވާމީ އެހެން ފަރާތްތަކުގެ އިތުރުން ގައުމުތަކާއި ގުޅިގެން އެމީހުން ރާއްޖެ ގެނައުމަށް މަސައްކަތް ކުރަމުން ދާ ކަމަށް ސީޕީ ހަމީދު ވިދާޅުވިއެވެ.\nހަމީދު ވިދާޅުވީ ހ. ހިންމަފުށީގައި ހަނގުރާމައަށް ދާ މީހުން ރިހެބްލިޓޭޓް ކުރުމަށް އިމާރާތް ކުރަމުންދާ ސެންޓަރުގައި ކުރިއަށް އޮތް ހަތް މަހުގެ ތެރޭގައި އެފަދަ މީހުން ރާއްޖެ ގެނެސް ރިހެބްލިޓޭޓް ކުރުމުގެ މަސައްކަތް ފައްޓަވާނެ ކަމަށެވެ.\nސީރިޔާ ހަނގުރާމައިގައި ބައިވެރިވާ ދިވެއްސަކު ދިވެހި ބަހުން ބޭރުގެ ނޫހަކަށް އިންޓަވިއު ދީފި\nޑިސެމްބަރު 19, 2019 11:00\nމިއީ ބުއްޅަގެ ފޭކު އެކައުންޓުން ގެނެސްދިން ޚަބަރެއްތަ؟\nޑިސެމްބަރު 19, 2019 12:47\nރައްޔިތުން ކޮންޓްރޯލް ކުރުމުގައި ދުނިޔޭގެ ކުރިއަރާފައިވާ ގައުމުތަކުން ގެންގުޅެނީ2ފޯމިއުލަރއެއް. އެއީ ގައުމު އިގްތިޞާދީ ގޮތުން އަޑިއަށްދުއްވާލާ ފަގީރު ކޮށްލުން. ދެވަނަ- ދާހިލީ ހަނގުރާމައެއް ހިންގުވުން.\nދިވެހިރާއްޖެއަކީ އެއްއާއިލާއެއްފަދަ ބައެއް. ދާހިލީ ހަނގުރާމަގައި ކެންސަލް. ދެން އަނެއް އޮޕްޝަނަކީ ފަގީރުކޮށްލާ ބަނޑަށް ބޭތިއްބުން. މިއީ މިސަރުކާރުން މިކުޅޭ ޑްރާމާއަކީ.\nޑިސެމްބަރު 19, 2019 11:02\n173 މީހުންނޭ؟ ނަޝީދު ހިސާބުތަކުން2ހާހުން މަތީގަ އުޅެނީ.. 173 މީހުން އެމީހުންގެ އަމިއްލަ އިޙްތިޔާރުގައި އަމިއްލައަށް މަރުވާން ގޮސްގެން އުޅޭތީތަ ދިވެހިގައުމުގެ ދުނިޔޭގެ ބާޒާރުގައި، އަނދިރި ގައުމެއް ކަމަށާއި ދިވެހި މުޅި މުޖުތަމަޢަކީ ޓެރަރިސްޓުންގެ ގޮތުގައި މުޅިދުނިޔެއަށް ތިދައްކަނީ؟ ހާދަހާވާ އިބިލީސްކަން ގަދަ ސަރުކާރެކޭ މިގައުމުގައި މިއޮތީ. ދިވެހި ގައުމު ބަދުނާމުކުރުމާއި ދިވެހި ގައުމުގެ އިގްތިސާދު ހަލާކުކުރުން ނޫންކަމެއް އަދި މިއެއްޗެހިންތައް ނުކުރޭ.\nއެއީހަމަ ޝަހީދުން إن شاء الله\nޑިސެމްބަރު 19, 2019 11:06\nހަނގުރާމައަށް ނުގޮސް ތިބި މީހުން ގެ ތެރެއިން މަރުވި އަދަދު ތިއަށްވުރެ ގިނަ...އެހެންވީމާ މަރު އެއީ ހަނގުރާމައަށް ގޮސްގެންވާ އެއްޗެއް ނޫންތާދޯ....\nޑިސެމްބަރު 19, 2019 11:10\nބޭރުގައުމުގެ ޓީވީ ޗަނަލަށް ދިވެހިބަހުން އިންޓަރވިއުދިނީ މިސަރުކާރުގެ ރޭވުމަކުންކަމަށް މިހާރު އެބަގަބޫލުކުރެވޭ. ދިވެހި ޒުވާނުންނާއި ބަލިކަށި މުސްލިމުންގެ ހިތްތަކުގައި އިސްލާމްދީނަށް ނަފްރަތުއުފައްދާ އަދި އިސްލާމީ އިލްމުވެރިންނާމެދު ރައްޔިތުންގެ ހިތްތަކުގައި ނަފްރަތު އުފެއްދުން. މިއީ މޑނ އަޑީގައި އޮވެ ސަރުކާރުން ލާދީނީ ބައިގަނޑުގެ ރޭވުމާއެއްގޮތަށް ކުޅޭ ޑްރާމާތައް. ދިވެހި މުސްލިމުރައްޔިތުންނަށް މިކަންކަމުގެ ހަގީގަތް އޮޅުން ފިލުވާދިނުމަށް ޒުވާނުން ނުކުތުން ވަރަށް މުހިންމު. މިއީ އިސްލާމް ދީނަށްޓަކައި ކުރަންޖެހޭނެ ޖިހާދެއް. މިގައުމުގައި މިއޮތް ލާދީނީ ސަރުކާރުން ހިންގާ ބޮޑެތި ޖަރީމާތައް މިހުންނަނީ.\nޑިސެމްބަރު 19, 2019 11:16\nސަރުކާރުގެ އެޖެނޑާ ވަރަށް ސާފު. ދިވެހިން އިސްލާމް ދީނަށް ނަފްރަތުކުރާ އެތީސްޓުންނަށް ހަދާ މޑނ ގެ އެދުން ފުރިހަމަކޮށްދިނުން. މޑނ އަކީ ޝައިޠާނާއަށް އަޅުކަން ކުރާ ހަލާކުވެ ގެއްލިފާފައި ޝައިތާނާގެ އަޅުންގެ ޖަމާއަތެއް.\nޑިސެމްބަރު 19, 2019 11:19\nދީން ހަލާކުކުރުމުގް އެޖެންޑާގެ ދުވެލި ތިހުރީ 2000 ހޯސްޕަވަރު އަޅާފަދޯ؟ ކޮބާ މޑނ އުވާލާ އިޝްތިހާރު އެރުވިފަހުން އެޑިޓިންގ މަސައްކަތް ނުނިމެނީތަ. ޖަމާއަތް އުވާލާ އެޖަމާއަތުގެ ފައުންޑަރުން ސޯލިހުގެ އަނބިމީހާ ހިމެނޭގޮތުން ޖަލުގޮޅުއަށް ހިލިހިލާ ޖަހާފަލާ. ނަރަކާގައި މިފަދަ ނުބައި މީހުންތިބޭނީ އެންމެ އަޑީގައި ހިލިހިލާޖަހާފަ.\nޑިސެމްބަރު 19, 2019 11:24\nލާދީނީ ޝައިތޯނީ ޖަމާއަތުގެ ފައުންޑަރުންގެ ތެރޭގައި ހިމެނޭ ހަމީދު އިސްލާމް ދީނަށް ނަފްރަތު އުފެއްދުމުގެ ހާދަވަރުގަދަ ކެމްޕޭނެއް ޖައްސައިގެން މިއުޅެނީ. ފުރަތަމަ ދިވެހިބަހުން މީހަކުލައްވާ ބޭރުގެ ވެނަލަކަށް އިންޓަވިއުއެއް ދީފި. އޭއީ މޑނ ގެ ހައްގުގައި ލާދީނީ ހައްދުފަހަނައެޅިބައިގަނޑު ހިންގި ބޮޑު ޖަރީމާއެއް. ﷲ ތަޢާލާ މިނުލަފާ ޝައިތޯނުން ހަލާކިކުރައްވާނދޭވެ. އާމީން.\nޑިސެމްބަރު 19, 2019 11:25\nއަޅެ މި ސީޕީ ހަމީދު މިއީ ކަހީނެއްތަ؟ ދުނިޔޭގެ ހަތަރު ބިތުގައި ހިނގާ ކަންތައްތަކުގެ ޚަބަރު ގެނެސްގޭނެ މާރިދުން މީނަ ގެންގުޅެނީތަ؟\nޑިސެމްބަރު 19, 2019 13:01\nކަނޑައެޅީގެން ދޮގުޙަބަރެއް ލާދީނީ ދުގުޙަބަރު ފަތުރާ ބައިގަނޑައް ބަލާއެއް ފަދަކޯފާއެއް ލައްވާށިއާމީނީ\nޑިސެމްބަރު 19, 2019 14:34\nހަހަހަ އާނ ޔަގީން. އޭ އެމްޑީއެން ހަމީދޫ ކަލޭމެން ކުރިއަށް ތިގެންދާ "ހަނގުރާމަ" އަދި ނުނިމޭތަ؟ ލާދީނީންނަށް ފަންޑުކުރާ، އެއް ޖިންސުން ގުޅުން ހިންގާ ޖަމާއަތްތައް ހިތްހަމަޖެހޭވަރު އަދި ނުވަނީތަ؟ ކެކެކެ\nޑިސެމްބަރު 19, 2019 15:09\nމުސްލިމުންނާ ދެކޮޅަށް ފުލުހުން މިހިންގާ ޖަރީމާއެއްތާދޯ. ސީރިޔާއޭ އަނެކައްޗެކޭ ކިޔާނެ ކަމެއްނެތް.\nޑިސެމްބަރު 19, 2019 15:17\nޑިސެމްބަރު 19, 2019 17:40


Thimaavehtah Rakkatheri vumaky Sharuee Vaajibekeve: Multhaqal Fikril Islaamiyy | Dhiislam\nތިމާވެއްޓަށް ރައްކާތެރިވުމަކީ ދީނީ އަދި ވަޠަނީ ވާޖިބެއް: މުލްތަޤަލް ފިކްރިލް އިސްލާމީ\nތިމާވެއްޓަށް ރައްކާތެރިވުމަކީ ޝަރްޢީ އަދި ވަޠަނީ ވާޖިބެއްކަމަށާއި، ތިމާވެއްޓަށް ގެއްލުން ދިނުމަކީ ބިމުގައި ފަސާދަ އުފެއްދުމެއްކަމަށް ދުކްތޫރު އަޙްމަދު ރަބީޢު ވިދާޅުވެއްޖެއެވެ. ދުކްތޫރު އަޙްމަދު ރަބީޢު މިހެން ވިދާޅުވެފައިވަނީ މިޞްރުގެ އިސްލާމީ ކަންތައްތަކާއި ބެހޭ އެއްމެ މަތީ މަޖްލިހާއި ވަޒީރުލް އައުޤާފުން ރާއްވަވާ ހިންގަވަމުން ގެންދަވާ މުލްތަޤަލް ފިކްރިލް އިސްލާމިއްޔާ މިޕްރޮގްރާމުގައި ވާހަކަފުޅު ދައްކަވަމުންނެވެ.\n“ޢާއްމު ނިޡާމުތަކަށް އިޙްތިރާމު ކުރުމާއި، ތިމާވެއްޓަށް ރައްކާތެރިވުން” މިނަމުގައި ބޭއްވުނު މިމުލްތަޤާގެ 8 ވަނަ ޕޮރްގުރާމުގައި ބައިވެރިވެވަޑައިގެންފައިވަނީ ޖާމިޢަތުލް އަޒްހަރުގެ ކުއްލިއްޔަތުއް ދަޢުވާގެ ކުރީގެ ޢަމީދު ދުކްތޫރު އަޙްމަދު ރަބީޢާއި، ވުޒާރަތުލް އައުޤާފުގެ ދީނީ ދިރާސާއާއި ބަޙުޘް ހެދުމާއި ބެހޭ މަރުކަޒުގެ މުދީރު، އައްޝައިޚު ޢަބްދުލް ފައްތާޙް ޖުމްޢައާއި، އައްނީލް އައްޘަޤާފާ މިޗެނަލްގެ ޕްރެޒެންޓަރު ޚާލިދު މަންޞޫރެވެ.\nމިޕްރޮގްރާމުގައި ވާހަކަފުޅު ދައްކަވަމުން ދުކްތޫރު އަޙްމަދު ރަބީޢު ވިދާޅުވެފައިވަނީ އިސްލާމް ދީން، ތިމާވެއްޓަށް އަހައްމިއްޔަތުކަން ދީ، އެއަށް ރައްކާތެރިވުމަށް ގޮވާލައްވާފައިވާ ކަމަށެވެ. އެހެނީ ތިމާވެއްޓަކީވެސް ﷲ ތަޢާލާގެ ކަލްޤުތަކުގެ ތެރެއިން ޚަލްޤެކެވެ. އަދި އެއްވެސް ޙާލެއްގައި ޚަލްޤުތަކުން އެއްބައެއްގެ މައްޗަށް އަނެއްބައެއް ގަދަވެގަތުމެއް ނުވެއެވެ. އެހެނަސް އަޅުގަނޑުމެންނަށް އެންގެވިގެންވަނީ އެވެށިން ފައިދާ ހޯދުމަށެވެ. އިންސާނާ ވެށީގައި ދިރިއުޅޭ ހިނދު އޭނާގެ ވެށި އޭނާއަށް ޚިދުމަތް ކުރާ ފަދައިން، އޭނާވެސް ވެއްޓަށް ޚިދުމަތް ކުރުންވެއެވެ.\nއަދި ހަމައެހެންމެ ދުކްތޫރު ވިދާޅުވި ގޮތުގައި އިސްލާމްދީން ތިމާވެއްޓަށް ދެއްވާފައިވާ މިއަހައްމިއްޔަތުކަން އެހެނީ އިސްލާމްދީން ތިމާވެއްޓަސް ރައްކާތެރިވުމަށް ވަކި އުޞޫލުތަކެއް ކަނޑައަޅުއްވާފައިވުމެވެ. މިއުޞޫލުތައް ފެންނަ އެއްދިމާލަކީ އިސްލާމްދީން ޠަހާރަތާއި ސާފުޠާހިރު ކަމަށް، އަދި ޚާއްޞަކޮށް ތިމާ އުޅޭތަން ސާފުޠާހިރު ކުރުމަށް ގޮވާލައްވާފައިވާ ގޮވާލެއްވުމެވެ.\nމީގެ އިތުރުން ދުކްތޫރު ވިދާޅުވާ ގޮތުގައި ތިމާވެއްޓަށް ރައްކާތެރިވުންވަނީ ވަކި ބަޔަކަށް ނޫނެވެ. އެހެނަސް އެއީ އެންމެންގެ މަސްއޫލިއްޔަތެކެވެ. އެހެނީ އޭނާ ތިމާވެއްޓަށް ގެއްލުންދޭނަމަ އޭނާއަކީ ބިމުގައި ފަސާދަ ކުރާ މީހެކެވެ. އަދި ﷲ ތައާލާ ފަސާދަ ކުރައްވާ ބަޔަކު ދެކެ ލޯބިވޮޑިގެން ނުވެއެވެ. އަދި މާއްދީ ގޮތުންވެސް އަދި މަޢުނަވީ ގޮތުންވެސް ބިމުގައި ކުރެވޭ ފަސާދަ، ކޮންމެ ޞޫރައެއްގައި ކުރެވުނަސް، އެއީ ޤުރްއާން ނަހީކުރައްވާފައިވާ ކަމެއްކަމަށް ދުކްތޫރު ވިދާޅުވެފައިވެއެވެ.\nމީގެ ދަލީލެއްގެ ގޮތުން ޝައިޚު ވިދާޅުވެފައިވެއެވެ. މާތް ﷲ ޥަޙީ ކުރެއްވިއެވެ. كُلُوا وَاشْرَبُوا مِن رِّزْقِ اللَّـهِ وَلَا تَعْثَوْا فِي الْأَرْضِ مُفْسِدِينَ ﴿٦٠﴾ މާނައީ: (އަދި ތިމަންރަސްކަލާނގެ އެންގެވީމެވެ.) ތިޔަބައިމީހުން، اللَّه ދެއްވި رزق ން ކައިބޮއި އުޅޭށެވެ! އަދި فاسد ން ކަމުގައިވެތިބެ، ތިޔަބައިމީހުން ބިމުގައި فساد ނުކުރާށެވެ!\nފާތިމަތު ކިފާޙު ޤުބާދު 11 ގަޑިއިރު ކުރިން


އެމްޓީސީސީގެ މިއަހަރުގެ އަމާޒަކީ 300 މިލިއަން ރުފިޔާގެ ފައިދާއެއް ހޯދުން - އާޒިމް އެމްޓީސީސީގެ މިއަހަރުގެ އަމާޒަކީ 300 މިލިއަން ރުފިޔާގެ ފައިދާއެއް ހޯދުން - އާޒިމް\nއެމް.ޓީ.ސީ.ސީގެ 41 ވަނަ އަހަރީ ދުވަސް ފާހަގަކުރުމަށް ބޭއްވި ރަސްމިއްޔާތުގައި އެކުންފުނީގެ ސީއީއޯ އާދަމް އާޒިމް ވާހަކަދައްކަވަނީ - ފޮޓޯ: ރައީސް އޮފީސް\nއެމްޓީސީސީގެ މިއަހަރުގެ އަމާޒަކީ 300 މިލިއަން ރުފިޔާގެ ފައިދާއެއް ހޯދުންކަމަށް އެ ކުންފުނީގެ ސީއީއޯ އާދަމް އާޒިމް ވިދާޅުވެއްޖެއެވެ. އާޒިމް މިހެން ވިދާޅުވީ، 2021ވަނަ އަހަރުގެ އަހަރީ ޢާންމު ޖަލްސާއަށްފަހު ނޫސްވެރިންނަށް މައުލޫމާތުދެއްވަމުންނެވެ.\nއާޒިމް ވިދާޅުވީ، މި ސަރުކާރުން އެމްޓީސީސީގެ ތަރައްޤީއަށް ކޮށްދެއްވާ މަސައްކަތް ވަރަށް ބޮޑަށް ބަލައިގަންނަކަމަށެވެ. އެކަން އެގޮތައް ނުކޮށްދޭނަމަ އެމްޓީސީސީން މިއަދު މިދެކޭ ކުރިއެރުން ނުލިބުނީސްކަމަށް އާޒިމް ވިދާޅުވިއެވެ.\nއާޒިމް ވިދާޅުވީ، ރައީސުލްޖުމްހޫރިއްޔާ އިބްރާހީމް މުހައްމަދު ސާލިހްގެ އަމާޒަކީ ދިވެހިރާއްޖޭގެ ކުންފުނިތަކަކީ ދުނިޔޭގެ ބޮޑެތި ކުންފުނިތަކާ ވާދަކުރެވޭވަރުގެ ކުންފުނިތަކަށް ހެދުންކަމަށެވެ. އެ އަމާޒު ހާސިލްކުރުމަށް ބޭނުންވާ ހުރިހައިކަމެއް ކޮށްދެއްވަމުން ގެންދަވާކަމަށްވެސް އާޒިމް ވިދާޅުވިއެވެ.\nކުރިން އެމްޓީސީސީއަކީ އަހަރަކު 50 މިލިއަނުގެ ފައިދާވާ ކުންފުންޏެއްކަމަށާ، ނަމަވެސް މިއަދު އެމްޓީސީސީގެ ފައިދާ ބޮޑުތަނުން އިތުރުވެފައިވާކަމަށް އާޒިމް ވިދާޅުވިއެވެ. އެގޮތުން ކޮންމެ އަހަރަކުވެސް އަމާޒުހިފަނީ ކުރީއަހަރަށްވުރެ 50 މިލިއަން އިތުރަށް ފައިދާ ހޯދުމަށްކަމަށްވެސް އޭނާ ވިދާޅުވިއެވެ.\n2020ވަނަ އަހަރު އެމްޓީސީސީއަށް 224 މިލިއަނުގެ ފައިދާވަނީ ވެފައެވެ. 2021ވަނަ އަހަރު 270 މިލިއަނުގެ ފައިދާވެފައިވާއިރު މިއަހަރު އެމްޓީސީސީގެ އަމާޒަކީ 300 މިލިއަން ރުފިޔާގެ ފައިދާއާއިއެކު އަހަރު ނިންމާލުންކަމަށް އާޒިމް ވިދާޅުވިއެވެ.\n"ކުރިން އެމްޓީސީސީއަކީ ގާތްގަނޑަކަށް 50 އަކަށް މިލިއަނުން އަހަރު ނިންމާލާ ކުންފުންޏެއް ފައިދާގެ ގޮތުގައި. އެހެންނަމަވެސް މިއަދު ފެނިގެން މިދަނީ އެމްޓީސީސީއަކީ 200 މިލިއަނުން މަތިން ފައިދާ ނަގާ ކުންފުންޏެއްގެ ގޮތުގައި. އަޅުގަނޑުމެންގެ ކުރިމަގުގެ އަމާޒަކީ ކުރިމަގުގައި އެމްޓީސީސީއަށް މަދުވެގެން ކޮންމެ އަހަރަކު ކުރީ އަހަރަށްވުރެ އަބަދުވެސް 50 މިލިއަން ލިބެމުންދާ ކުންފުންޏަކަށް ހެދުން. އެގޮތުން 2020ވަނަ އަހަރު އަމާޒުހިފީ 200 މިލިއަނަށް. އެއަހަރު އަޅުގަނޑުމެންނަށް 224 މިލިއަނުގެ ޕްރޮފިޓެއްގައި ނިންމުނު. ދެން އަޅުގަނޑުމެން އަމާޒުހިފީ 2021 ވަނަ އަހަރު 250 މިލިއަނުން ނިންމުމަށް އެގޮތުގެ މަތިން އަޅުގަނޑުމެންނަށް މި ނިންމުނީ 270 މިލިއަނުގެ ޕްރޮފިޓެއްގައި. އަޅުގަނޑުމެން 2022 ގެ އަމާޒަކީ 300 މިލިއަނަށްވުރެ ބޮޑު ފައިދާއަކާއިއެކު ނިންމުން. އަދި ނިންމާފައި 2023 ވަނަ އަހަރަކީ 350 މިލިއަނަށްވުރެ މަތީ ފައިދާއަކުން ނިންމުން." އާޒިމް ވިދާޅުވިއެވެ.\nއާޒިމް ވިދާޅުވީ، ކުންފުނީގެ ކެޕޭސިޓީ އިތުރުކުރުމުގެ މަސައްކަތްވެސް ކުރިއަށްދާކަމަށެވެ. އެގޮތުން މިހާރު ކެޕޭސިޓީއާއި މުވައްޒަފުންގެ އަދަދުވެސް އެ ކުންފުނިން އަންނަނީ އިތުރުކުރަމުންނެވެ. ކުރިން 1500 މުވައްޒަފުން އެމްޓީސީސީގައި ތިބިއިރު މިއަދު އެ ކުންފުނީގެ މުވައްޒަފުންގެ އަދަދު ވަނީ 3600 އަށް އިތުރުވެފައެވެ. އަދި ކުރިން އެއްފަހަރާ 20 ޕްރޮޖެކްޓް ހިންގޭއިރު މިއަދު އެމްޓީސީސީއަށް އެއްފަހަރާ 100 ޕްރޮޖެކްޓް ހިންގެއެވެ.


Title ah balaa nama ahannah Ballon d'or haggu- Jorginho - vNews.mv\nއިޓަލީން ޔޫރޯ ކާމިޔާބު ކުރުމުގައި ޖޯޖީނިއޯގެ ދައުރު ބޮޑު- ފޮޓޯ:- ގެޓި އިމޭޖަސް\nޓައިޓަލް އަށް ބަލާނަމަ އަހަންނަށް ބަލޮންޑޯ ހައްގު- ޖޯޖީނިއޯ\nއައްފާން މުހައްމަދު 15 July 2021, 01:24\nފާއިތުވީ ސީޒަނުގައި ކާމިޔާބު ކޮށްފައިވާ މުބާރާތްތަކާއި ހޯދާފައިވާ ޓައިޓަލް ތަކަށް ރިއާޔަތްކޮށްގެން ބަލޮންޑޯ އެވޯޑް ދޭނަމަ، އެ އެވޯޑު އެންމެ ހައްގު ކުޅުންތެރިޔާއަކީ އޭނާ ކަމަށް އިޓަލީގެ މިޑްފީލްޑަރު ޖޯޖީނިއޯ ބުނެފިއެވެ.\nބްރެޒިލްގެ ސްޕޯޓީވީ އަށްދިން އިންޓަވިއު އެއްގައި ޖޯޖީނިއޯ ބުނީ، އޭނާއަށް އެވޯޑް ލިބުމާއި ނުލިބުން ބިނާވެގެންވަނީ އެވޯޑް ދޭއިރު ބަލާ ކްރައިޓީރިއާ އަށް ކަމަށެވެ.\nއެ ކްރައިޓީރިއާ އަކީ ކޮންމެ ސީޒަނެއްގައިވެސް އެކުޅުންތެރިއަކު ނިސްބަތްވާ ޓީމާއިއެކު ހޯދާފައިވާ ކާމިޔާބީތަށް ކަމަށްވާނަމަ، އޭނާއަށްވުރެ ގިނައިން ފާއިތުވީ ސީޒަނުގައި ޓައިޓަލްތައް ހޯދި ކުޅުންތެރިއަކު ނެތްކަމަށް ޖޯޖީނިއޯ ބުންޏެވެ. އަދި ކްރައިޓީރިއާ އަކީ އެއީކަމަށް ވާނަމަ، އެވޯޑް ހައްގު ވަނީވެސް އޭނާއަށް ކަމަށް ޖޯޖީނިއޯ ވަނީ ބުނެފައެވެ.\nއެހެންނަމަވެސް ކްރައިޓީރިއާ އަކީ ކުޅުންތެރިއާގެ ހުނަރު ކަމަށްވާނަމަ އޭނާ އަކީ ދުނިޔޭގެ އެންމެ ހުނަރުވެރި ފުޓުބޯޅަ ކުޅުންތެރިއާ ނޫންކަން އަމިއްލަ އަށް އިނގޭކަމަށްވެސް ޖޯޖީނިއޯ ބުންޏެވެ. އަދި ރޮނާލްޑޯ އާއި މެސީ ނުވަތަ ނޭމާ ފަދަ ކުޅުންތެރިންގެ ފަންތީގައި އޭނާ ނުހިމެނޭކަން ގަބޫލުކުރާ ކަމަށްވެސް ޖޯޖީނިއޯ ވަނީ ބުނެފައެވެ.\nމި މޭރުމުން ޖޯޖީނިއޯ ވާހަކަ ދައްކާފައިވާއިރު އޭނާ ވަނީ ފާއިތުވީ ސީޒަނުގައި ޗެލްސީގައި މޮޅު ކުޅުމެއް ދައްކާ، އެކުލަބާއިއެކު ޔޫއެފާ ޗެމްޕިއަންސް ލީގް ކާމިޔާބު ކޮށްފައެވެ. އަދި އިޓަލީން މިފަހަރުގެ ޔޫރަޕިއަން ޗެމްޕިއަންޝިޕް ކާމިޔާބު ކުރިއިރުގައިވެސް ޖޯޖީނިއޯގެ ދައުރު ބޮޑެވެ.\nދުނިޔޭގައި އެންމެ ގިނަ ދުވަސްވީ އަދި ވަކިވަކި ކުޅުންތެރިންނަށްދޭ އެންމެ ޝަރަފުވެރި އެވޯޑް ކަމުގައި ދެކޭ ބެލަންޑޯ އެވޯޑް ހޯދުމަށް ކޮންމެ އަހަރަކުވެސް ކުޅުންތެރިން ގަދައަޅާ މަސައްކަތް ކުރަމުން އަންނައިރު ބޭރުގެ މީޑިއާތަކުން ބުނާގޮތުން މިފަހަރުގެ ބެލަންޑޯ އެވޯޑް ހާސިލްކުރުމުގެ ފުރުސަތު އެންމެ ބޮޑީ އާޖެންޓީނާގެ ކެޕްޓަން ލިއޮނަލް މެސީ އާއި ޖޯޖީނިއޯގެ އިތުރުން ބަޔާން މިއުނިކަށް ކުޅެމުން އަންނަ ޕޮލެންޑުގެ ކެޕްޓަން، ރޮބާޓް ލެވަންޑޮސްކީ އެވެ.\nމި ޝަރަފުވެރި އެވޯޑް އެންމެ ގިނައިން ހޯދާފައިވާ މެސީ ވަނީ އާޖެންޓީނާ އާއިއެކު މިފަހަރުގެ ކޮޕާ އެމެރިކާ ކާމިޔާބު ކޮށްފައެވެ، އެހެންނަމަވެސް ފާއިތުވީ ސީޒަނުގައި ލީގު ޓައިޓަލްވެސް އަދި ޗެމްޕިއަންސް ލީގުގެ ޓައިޓަލްވެސް އޭނާއަށް ލިބިފައެއް ނުވެއެވެ. މެސީ ވަނީ ޖުމްލަ6ފަހަރަށް މި އެވޯޑު ހޯދާފައެވެ.\nދެވަނައަށް އެންމެ ގިނަފަހަރަށް މި އެވޯޑު ހޯދާފައިވާ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އަށް ފާއިތުވީ ސީޒަނާއި މިފަހަރުގެ ޔޫރޯގައިވެސް އެދެވޭ ކާމިޔާބީއެއް ހޯދިފައެއް ނުވެއެވެ. އެހެންނަމަވެސް ރޮނާލްޑޯ ވަނީ ޔޫރޯ 2020 ގެ ގޯލްޑަން ބޫޓު ހާސިލް ކޮށްފައެވެ.


އަނބިމީހާ ނުވަތަ ފިރިމީހާ އެދުމުން އެމީހެއްގެ ފޯނުގައި އިން އެހެން މީހެއްގެ ކޮންޓެކްޓް ޑިލީޓްކޮށް އެމީހަކާއި އިތުރަށް ވާހަކަ ނުދައްކައި ހުރުމަކީ ދެމީހުންނަށް ވެސް ކުރުން ވާޖިބުކަމެކެވެ. އަދި އެކަންވާނީ އަޅުކަމަކަށެވެ.\nކައިވެންޏަށްފަހު ދެމީހުން ވެސް ވާންޖެހޭނީ އެކަކު އަނެކަކަށް އެންމެ މުހިންމު މީހާ ކަމަށެވެ. އެކަން ޤަބޫލުކޮށް އަމަލުނުކުރާނެ ނަމަ ކައިވެނިކޮށްގެން އުޅުމަކީ އެއްވެސް މުހިންމުކަމެއް ނޫނެވެ. އެކަމުގެ އެއްވެސް ބޭނުމެއްވެސް ނެތެވެ. ވީމާ އެންމެ މުހިންމުވާންޖެހޭ މީހާއަށްވުރެ މުހިންމު ހަމައެކަކުވެސް ހުރެގެން ނުވާނެއެވެ.\nޙަދީޘްފުޅުގައި އޮތީ އަހަރެމެންގެ ތެރެއިން އެންމެ ހެޔޮކަންބޮޑު މީހަކީ އެމީހާގެ ބައިވެރިޔާއަށް އެންމެ ހެޔޮ މީހާކަމަށެވެ. މި ހަދީޘްފުޅަކީ ހަމައެކަނި ފިރިމީހާގެ މައްޗަށް އޮތް ޙަދީޘްފުޅެއް ކަމަށް ބަލައިގެންނުވާނެއެވެ. މިއީ ހަމަ ދެމަފިރިންގެ މައްޗަށްވެސް އޮތް ހަދީޘްފުޅެކެވެ. ފިރިމީހާ އަނބިމީހާއަށް އެންމެ ހެޔޮކަންބޮޑުމީހާކަމުގައިވާއިރު ހަމައެފުރުޞަތު އަނބިމީހާއަށް ވެސް އޮންނާނެއެވެ.\nބައިވެރިޔާ، ވަކިމީހެއްގެ ކޮންޓެކްޓް ޑިލީޓްކުރަން ބޭނުންވެގެން ބުނާނީ އެމީހަކާއި ވާހަކަދައްކަން އޭނާ ނުއެދޭތީއެވެ. އެކަމާއިމެދު ހިތްހަމަނުޖެހޭތީއެވެ. އެކަމުން ހިތަށް ނުތަނަވަސްކަން ލިބޭތީއެވެ. އެފަދަ ނުތަނަވަސްކަން ފިލުވައި ނުދީ އެންމެ ހެޔޮކަންބޮޑު މީހާއަށް ވެވޭނީ ކިހިނަކުން ހެއްޔެވެ؟ އަނެކާ ކަންބޮޑުވުމެއްގައި ބަހައްޓާނަމަ އެވެވެނީ އަނިޔާވެރިއަކަށް ނޫންހެއްޔެވެ؟\nމިބުނަނީ ހަމަ ތެދަށެވެ! އަހަރެންގެ އަނބިމީހާ އަހަރެންގެ ފޯނުން އެއްވެސް މީހެއްގެ ކޮންޓެކްޓް ޑިލީޓްކުރަން ބުނެފިނަމަ އަހަރެން ވަގުތުން ޑިލީޓްކުރާނަމެވެ. ސަބަބަކީ އެކަމުގެ ސަބަބުން ﷲ ތަޢާލާގެ ރުހިވޮޑިގަތުން ލިބި ﷲ ތަޢާލާ އާއި އަހަރެން އިތުރަށް ކުއްތަންވާނެތީއެވެ.\nމީސްތަކުންނޭވެ! އެކޮންޓެކްޓެއް ޑިލީޓްކުރުމުން ލިބިދާނެ ބޮޑު ގެއްލުމެއް އޮތްނަމަ އެކަން ވިސްނައިދޭށެވެ! އެކަން އޭނާއަށް ޤަބޫލުކުރެވޭވަރަށް ކިޔައިދޭށެވެ! އެއްވެސް ކަމެއް ނުފޮރުވައި ތެދަށް ކިޔައިދޭށެވެ! އެވަރުންވެސް ހިތްހަމަ ނުޖެހިއްޖެނަމަ އެންމެ ރަނގަޅު ގޮތަކީ ހަަމ ޑިލީޓްކޮށް ދެމަފިރިންގެ ގުޅުމަށް ލޮޅުމެއް ނުއެރުވުމެވެ. ފޯނުގައި ހުންނަ އެތައް ހާސް ކޮންޓެކްޓެއްގެ ތެރެއިން އެންމެ މީހަކު ޑިލީޓްކުރަން އެބުނަނީ ސބަބެއް އޮވެގެންނެވެ. އެގޮތަށް ބުނާނީ އެމީހަކާއި ވާހަކަ ދެއްކުމުން ދިރިއުޅުމަށް ގެއްލުމެއް ލިބިދާނެތީ އެކަމުން ސަލާމަތްކުރުމުގެ ބޭނުމުގައެވެ. ވީމާ އެކަމަށް އިޙްތިރާމްކުރާށެވެ!\n25 ސެޕްޓެމްބަރ 2020


އެސްލޯނު ހޮޅި ސިކުނޑި: ފުވައްމުލައް މޮޑާރން ސިޓީ ދުކޮށް މާލެ ދިއުމުގެ ދައުވަތު ރައީސް ދެއްވައިފި :: މިކަލް ނޫސް\nއެސްލޯނު ހޮޅި ސިކުނޑި: ފުވައްމުލައް މޮޑާރން ސިޓީ ދުކޮށް މާލެ ދިއުމުގެ ދައުވަތު ރައީސް ދެއްވައިފި\n11 އޮކްޓޫބަރ 2016 18:56\nފުވައްމުލަކު ފެނާއި ނަރުދަމާ އިފްތިތާޙް ކުރުމުގެ ޖަލްސާގެ ތެރެއިން\nރޭ ފުވައްމުލަކު ޙާފިޒް އަޙްމަދު ސްކޫލްގައި އޮތް ފުވައްމުލަކު، މާފުކުރައްވާތި، ފުވައްމުލައް ސިޓީގެ ފެނާއި ނަރުދަމާ އިފްތިތާޙް ކުރުމުގެ ބިޔަ ބޮޑު ޖަލްސާ ޝައުގުވެރިކަމާއި އެކު ބަލަން އިނީމެވެ.\nޖަލްސާގަިއ ޖުމްލަ ގޮތެއްގައި ހުރިހާ ބޭފުޅުންވެސް ދައްކަވަމުން ގެންދެވީ ފުވައްމުލަކުގައި ހަމުގެކުލަ ރީތި ސަޅި ބިޓުން ތިބޭވަހަކައޭ ބުނިކަމުގައިވިޔަސް ދޮގަކަށް ނުވާނެކަން ކަށަވަރެވެ. މަޖްލީސް ރައީސް އަދި މި ސިޓީގެ ދެކުނު ދާއިރާގެ މެމްބަރު މަސީހު ވިދާޅުވީ ފުވައްމުލަކުގެ ނަރުދަމާގެ ފައިދާ އެންމެ ބޮޑަށް ކުރާނީ މިރަށުގެ އަންހެން ކުދިންނަށެވެ. ތެދެކެވެ! މިރަށު އަންހެން ކުދިން ނަޖިސް ފެނުން ފެންވެރުމުގެ ސަބަބުން އެމީހުން އެ ރީތި އޮމާން މޫނު ހަޑިވެ ބޮލުން އިސްތަށި ފާބަމުން ދެއެވެ.\nކޮންމެ އަކަސް މިތާގައި ދައްކަން މި އުޅެނީ ފުވައްމުލަކު ބިޓުންގެ ވާހަކައެއް ނޫނެވެ. ރޭގެ ޖަލްސާގައި ފުވައްމުލަކު3މެމްބަރުންނާއި ރައީސް ދެއްކެވި ވާހަކަފުޅެވެ. ރޭގެ ޖަލްސާގައި ފުވައްމުލަކު ރައްޔިތުންނަށް މިއަދު ބޭނުންވެފައިވާ ގިނަ ކަންތައްތަކެއް މިސަރުކާރުން ހައްލުކޮށްދޭނެކަމުގެ އުފާވެރި ހަބަރު ދެއްވިއެވެ. ފުވައްމުލަކު ފެނާއި ނަރުދަމާގެ މަސައްކަތް ރޭގައި، އެބޭފުޅުންގެ ބަހުންނަމަށް ގޫގުލް ސްޕީޑްގައި އެފެއްޓެވީއެވެ.\nނުވިތާކަށް ފުވައްމުލަކު އަޑިގުޑަން ވެފައިވާ މަގުތަށް ތާރުއަޅާ ހަދާދޭނެ ކަމުގެ ވާހަކަވެސް ދެކެވުނެވެ. އަނެއްކޮޅުން އެއްވެސް ސަރުކާރަކުން ނުކުރެވިފައިވާ ފުވައްމުލަކުގެ ރަށްގިރުމުގެ މައްސަލައަށް ވެސް ރައީސް ޔާމީންގެ ޒައާމަތުގައި ހައްލެ އަންނާނެކަމަށް ރައީސް ޔާމީން ވިދާޅުވިއެވެ.، ނުވިތާކަށް ފުވައްމުލައް ސިޓީގައި ތިބެގެން މަތީ ތައުލީމަށް ކިޔެވުމަށް މަގުފަހިވާ ގޮތަށް ގައުމީ ޔުނިވާރސިޓީ އާއި އިސްލާމިކް ޔުނިވާރސިޓީގެ ގޮފިތަށް މިރަށުގައި ގާއިމް ކުރެވިގެންދާނެކަމުގެ ފެހި ސިގްނަލް ވެސް ފުވައްމުލައް ސިޓީގެ، އުތުރު ދާއިރާގެ މެމްބަރ އަލީ ޝާހު ވަނީ ދެއްވަފައެވެ.\nފުވައްމުލަކު ހަގީގި ސިޓީއެއްގެ ކުލަޖެހިގެން ދަނީއެވެ. އެބޭފުޅުންގެ ބަހުންނަމަ މޮޑާރން ސިޓީއަކަށް ބަދަލުވަނީއެވެ. އުފަލުގެ ކޮޅެއްވެސް ނެތެވެ! ޝުކުރިއްޔާ ރައީސް ޔާމީން!\nއެހެންނަމަވެސް ރޭގެ ޖަލްސާގައި ރަށުގެ ރައްޔިތެއްގެ ހައިސިއްޔަތުން ވަރަށް ހިތްނުތަނަވަސް ވާކަހަލަ ވާހަކައެއް އަޅުގަނޑުމެންގެ ރައީސް ޔާމީން ވިދާޅުވިއެވެ.\nރައީސް ވިދާޅުވީ މިހާރު ފުވައްމުލައް ސިޓީގައި އިތުރަށް ގޯތި ދޫކުރެވޭނެ ބިމެއް ނެތް ކަމަށާއި އަދި މި ސިޓީއަކީ ބިން ހިތްކައިގެން ބޮޑުކުރެވޭނެ ގޮތެއްވެސް ނެތް ސިޓީއެއް ކަމަށެވެ. އެހެންކަމުން ރައީސް ވަނީ މި ސިޓީގައި، ގޯތި ނުލިބިތިބި ރައްޔިތުން މާލެ އާއި ހުޅުމާލެ އަށް ބަދަލުވުމަށް ރޭގެ ޖަލްސާގައި ދައުވަތު އަރުވާފައިއެވެ.\nހުޅުމާލެ އިން ނުވަތަ މާލެއިން ލިބޭނީ ފްލެޓެވެ! މި ސިޓީގައި ވެސް ފްލެޓް ނޭޅެނންވީ ސަބަބެއް ނެތެވެ! މިސިޓީގެ ރައްޔިތުން ދިރިއުޅެން ފްލެޓް އެޅިދާނެ ބިންތަށް އެބަހުއްޓެވެ.ފުވައްމުލައް ސިޓީގައި ފަޅު ގޯތިތަށް ވަރަށް ގިނައައެވެ. ކޮންމެހެން ގޯތި ނުލިބުނޭ ކިޔާފައި، ފުވައްމުލައް ޒަމާނީ ތަހުޒީބު ސިޓީއަކަށް ބަދަލުވެ، ރަށުން ވަޒީފާގެ ފަހި ފުރުސަތުތަކައި، މަތީތައުލީމުގެ ފުރުސަތުތަށް އަދި ފުރިހަމަ ސިއްޙީ ނިޒާމު ލިބުމުގެ މަގު ފަހިވެގެންދާއިރު މި ސިޓީ ދޫކޮށް މާލެ ދާކަށްނުޖެހެއެވެ.\nމި ރައީސް ފުވައްމުލައް ޒަމާނީ ތަހުޒީބީ ސިޓީއަކަށް ހަދާފައި، މާލެ ބަދަލުވާން ދަޢުވަތު އެރުވުމުން، މި ކޮންކަހަލަ ސިޓީ އެއްތޯ ސުވާލު އުފެދެއެވެ. ކޮންމެއަކަސް ގޮތެއް ނިންމާނީ ތިބޭފުޅުންނެވެ. މިއީ އަޅުގަނޑުގެ ހިޔާލު، ތިބޭފުޅުންގެ ހިޔާލާއި ތަފާތު ވެދާނެއެވެ. ތިބޭފުޅުންގެ ޚިލާލަކީ ކޮބާތޯ!


SunOnline: ''Neydhen vakivaakah'' premier koffi, belunthereen bunee ''rangalhu'' kamah!\n''ނޭދެން ވަކިވާކަށް'' ޕްރިމިއަރކޮށްފި، ބެލުންތެރީން ބުނަނީ ''ރަނގަޅު'' ކަމަށް!\nއަޙްމަދު މުޖްތަބާ 28 Sep 2017, 09:31\nދިވެހި ފިލްމު ނޭދެން ވަކިވާކަށް ޕްރިމިއަރ ކުރުމަށް ރޭ އޮލިމްޕަހުގައި ބޭއްވި ރަސްމިއްޔާތުގެ ތެރޭން. ފިލްމު ޕްރިމިއަރކޮށްދެއްވީ މި ދާއިރާގައި ގިނަ ޚިދުމަތްތަކެއް ކޮށްދެއްވާފައިވާ ކުރީގެ ފިލްމު ޕްރޮޑިއުސަރު އަސްލަމް ރަޝީދު -- ސަން ފޮޓޯ: އަހްމަދު މުޖްތަބާ\nކުޅަދާނަ ޑައިރެކްޓަރު މުހައްމަދު އަބޫބަކުރު (މާއެނބޫ) ޕްރޮޑިއުސްކޮށް ޑައިރެކްޓް ކުރާ ފިލްމު، "ނޭދެން ވަކިވާކަށް" ޕްރިމިއަރކޮށްފިއެވެ.\nމަޝްހޫރު ކޮސްޓިއުމް ޑިޒައިނަރ ޖާދުﷲ އިސްމާއިލް (ޖާދު) އާއި، ކުޅަދާނަ ބަޠަލާ ފާތިމަތު އާޒިފާ (އަޒޫ) އަދި މަޝްހޫރު ބަޠަލް ޔޫސުފް ޝަފީއު (ޔޫއްޕެ) ލީޑުރޯލުން ފެނިގެންދާ "ނޭދެން ވަކިވާކަށް" ޕްރިމިއަރކުރުން އޮތީ ރޭ އޮލިމްޕަސް ސިނަމާގައެވެ. މި ފިލްމު ޕްރިމިއަރކޮށްދެއްވީ ކުރީގެ މަޝްހޫރު ފިލްމު ޕްރޮޑިއުސަރު އަސްލަމް ރަޝީދުއެވެ.\nދިވެހި ފިލްމު ނޭދެން ވަކިވާކަށް ޕްރިމިއަރ ކުރުމަށް ރޭ އޮލިމްޕަހުގައި ބޭއްވި ރަސްމިއްޔާތުގެ ތެރޭން -- ސަން ފޮޓޯ: އަހްމަދު މުޖްތަބާ\nމަޝްހޫރު ވާހަކަ ލިޔުންތެރިޔާ މަހުދީ އަހުމަދުގެ ވާހަކައެއްގެ މައްޗަށް ބިނާކޮށް، މާއެނބޫ ތައްޔާރުކޮށްފައިވާ "ނޭދެން ވަކިވާކަށް" ވަނީ މާލޭގައި ހުންނަ ޝްވެކް ސިނަމާއާއި ހުޅުމާލޭގައި ހުންނަ ޝްވެކް ސިނާމާގައިވެސް ރޭ ޕްރިމިއަރކޮށްފައެވެ.\nމިހާރަކަށް އައިސް ދިވެހި މުޖްތަމައުގައިވެސް ވަރަށް އާންމުކޮށް ދިމާވާ އިޖްތިމާއީ ތަފާތު މައްސަލަތަކެއް ދައްކުވައިދޭ މި ފިލްމުގެ ބޮޑުބައި ކުޅެފައި ވަނީ އއ. ތޮއްޑޫގައެވެ. އަދި މާލެއާއި ހުޅުމާލޭގައި ވެސް ބައެއް މަންޒަރުތައް ނަގާފައިވެއެވެ.\n"ނޭދެން ވަކިވާކަށް" އަކީ، ޒީނާ ނަމަކަށް ކިޔާ އަންހެންކުއްޖެއް (އަޒޫ)ގެ ހަޔާތުގައި ދިމާވާ ލޯބީގެ އަސަރުގަދަ ހާދިސާތަކެއްގެ މައްޗަށް ބިނާކޮށް ހަދާފައިވާ ފިލްމެކެވެ. ޒީނާގެ ފުރަތަމަ ލޯބިވެރިޔާ އަހްމަދު އަޒްމީލް (އަޒޭ)އާ ދެމީހުން ކައިވެނިކުރަން ތައްޔާރުވެފައި ވަނިކޮށް، ދިމާވި އެކްސިޑެންޓެއްގައި އެ ދެމީހުންގެ ލޯބީގައި ދާއިމީ ސިއްކައެއް ޖެހުމާ ގުޅިގެން ޒީނާ އޭނާގެ ރަށަށް (ތޮއްޑުއަށް) ދިރިއުޅުން ބަދަލުކުރެއެވެ.\nޒީނާ ރަށުގައި ހުއްޓައި އެރަށަށް، ރަހްމަތްތެރިއެއްގެ ކައިވެނި ހަފްލާއަށް ޒިޔާރަތްކުރާ ޒުވާނެއް ކަމަށްވާ ޖާދު (ނިޒާމް)އާ ދިމާވެ އެ ދެމީހުންގެ ދެމެދުގައި ލޯބީގެ ގުޅުމެއް ފެށެއެވެ. އެހެން ނަމަވެސް ނިޒާމް ރާއްޖޭން ބޭރަށް ކިޔަވަން ދާތަނުން، އެ ދެމީހުންގެ ދެމެދަށް "ކަތުރުފަނި" ވަދެ، ބޮޑު އޮޅުވާލުމެއްގެ ތެރޭން އެ ލޯތްބަށްވެސް ނިމުން ގެނެއެވެ. ދެން ޒީނާއަށް ލޯބީގެ ގޮތުން ގުޅެވެނީ، ނިޒާމްގެ އެއްބަނޑު އެއްބަފާ ބޭބެ ޝިއާން (ޔޫސުފް ޝަފީއު)އާއެވެ.\nދިވެހި ފިލްމު "ނޭދެން ވަކިވާކަށް"ގެ ޕްރިމިއަރ ޝޯގެ ތެރޭން -- ސަން ފޮޓޯ: އަހްމަދު މުޖްތަބާ\nނަހަމަގޮތުގައި އިންޓަނެޓާއި ކޮމްޕިއުޓަރުގެ ވަސީލަތްތައް ބޭނުންކުރުމާއި، ޓްރެފިކް ގަވާއިދުތަކާ ޚިލާފުވުމާއި، ގެވެށި އަނިޔާއާއި، ތަނެއްދޮރެއް ނުބަލައި ހިތަށް އެރިހާގޮތަކަށް ކަންކަން ކުރުމުން ދިމާވާ ހިތްދަތި، އަދި އަސަރުގަދަ މި ފިލްމުގެ ފުރަތަމަ ޝޯއަަށް ދިޔަ ބައެއް ބެލުންތެރީން ބުނަނީ "މި ފިލްމަކީ ބަލާލަން ހަމަ ކަމުދާ ފިލްމެއް" ކަމަށެވެ.\nޔޫއްޕެގެ އެކްޓިންއާ މެދު ސުވާލެއް އުފައްދާނޭ ޖާގައެއް ނެތްއިރު، އަޒޫއާއި ޖާދުގެ އެކްޓިންވެސް ވަރަށް ކަމުދާކަމަށް ބެލުންތެރީން ބުނެއެވެ.\nމާއެނބޫގެ 12 ވަނަ ފީޗާ ފިލްމު ފިލްމް ރޭ ރިލީޒް ކޮށްފައި ވާއިރު އެ ފިލްމާ ދޭތެރޭ ޕްރޮޑިއުސަރު ހުރީ ވަރަށް ބޮޑަށް ހިތްހަމަޖެހިފައެވެ.\n"ފިލްމުގެ ކަންކަން ދިޔަގޮތާ މެދު އަޅުގަނޑު ވަރަށް ބޮޑަށް ހިތް ހަމަޖެހޭ. އަޅުގަނޑު ދަންނަވާނީ ނޭދެން ވަކިވާކަށް މިއީ ބެލުންތެރީންނަށް ވެސް ވަރަށް ކަމުދާނޭ ފިލްމެކޭ،" ފިލްމުގެ ޑައިރެކްޓަރު އަދި ޕްރޮޑުއުސަރު ބުންޏެވެ.\nފިލްމުގައި ޖާދުގެ އެކްޓިންއާ ދޭތެރޭގައި މާއެނބޫ ބުނީ، "ޖާދުއަށް އެ ރޯލް ހަވާލުކުރީ ކޮންފިޑެންސާއެކު އެއްވެސް ވަރަކަށް ޖެހިލުމެއް ނެތި. އިރާދަކުރެއްވިއްޔާ އޭނާ ސާބިތުކޮށްދީފި އެކަން. އޭނާ ހަމަ ވަރަށް މޮޅު،" ކަމަށެވެ.\n"ނޭދެން ވަކިވާކަށް"ގެ ޓިކެޓް އޮލިމްޕަހާއި މާލެ އަދި ހުޅުމާލޭ ޝްވެކް ސިނަމާއި ލިބެން ހުންނާނެއެވެ. އަދި ހަމަޖެހިފައިވާ ގޮތުން މި ފިލްމުގެ 10 ޝޯ ދެއްކުމަށް ހަމަޖެހިފައިވާ އިރު ހުރިހާ ޝޯތަކެއްގެ ވެސް ޓިކެޓް ވިއްކާނީ 100 ރުފިޔާއަށެވެ.\nމި ފިލްމުގައި ފެންނަ އިތުރު ތަރީންގެ ތެރޭގައި ނާޝިދާ (ނާއްކޮ)، އަހްމަދު އަޒްމީލް (އަޒޭ)، އަހްމަދު ސައީދު، އާރިފާ އިބްރާހީމް އަދި އިބްރާހީމް ރިޔާޒް (ބައޯ)އާއި އަލީ ޝާހިދު (ސްޓެޕްއައްޔަ) ފަދަ ތަރީން ހިމެނެއެވެ.\nހަތަރު ލަވަ ހިމެނޭ "ނޭދެން ވަކިވާކަށް" ލަވަތައް ކިޔާދީފައި ވަނީ، ދެގޮތެއް ނުވާ ހިތްގައިމު އަޑުގެ ވެރިޔާ ރާފިޔަތު ރަމީޒާއާއި މުޙައްމަދު އަބްދުލްޣަނީ (ތޭރަ) އަދި، މަރިޔަމް އަޝްފާގެ އިތުރުން މުމްތާޒު މޫސާއެވެ.\nފިލްމުގެ މަންޒަރުތައް ކެމެރާ ކޮށްފައިވަނީ، އިބްރާހިމް ވިޝާން (ކަނޑި) އެވެ. އޭނާ ވަނީ އެސިސްޓެންޓް ޑައިރެކްޓަރެއްގެ ގޮތުގައި ވެސް ހަރަކާތްތެރިވެފައެވެ. އެ ފިލްމުގެ ބެކް މިއުޒިކް ހަދާފައިވަނީ އައްޔުމަން ޝަރީފެވެ.\nދިވެހި ފިލްމު ނޭދެން ވަކިވާކަށް


FAM ge inthihaabah alun hulhuvaalan FIFA ge hudha hoadhanee\nއިންތިހާބަށް އަލުން ހުޅުވާލަން އެފްއޭއެމުން ފީފާގެ ހުއްދަ ހޯދަނީ\nސަރުކާރާ ހިޔާލު ތަފާތުވުމުގެ ސަބަބުން ދެ ފަހަރެއްގެ މަތީން ކެންސަލް ކުރަން ޖެހިފައިވާ އެފްއޭއެމުގެ އިންތިހާބަށް ކުރިމަތިލުމުގެ ފުރުސަތު އަލުން ހުޅުވާލަން ފީފާގެ ހުއްދަ ހޯދަން އެފްއޭއެމުން ނިންމައިފި އެވެ.\nއިންތިހާބަށް ކުރިމަތިލާފައިވާ ހަމައެކަނި ކެނޑިޑޭޓް އަދި ފީފާއިން އައްޔަންކޮށްފައިވާ ނޯމަލައިޒޭޝަން ކޮމިޓީގެ ޗެއާމަން މުހައްމަދު ޝަވީދު މި ގޮތަށް ނިންމެވީ އޭނާ އެކަނި އިންތިހާބުގައި ވާދަކުރައްވާތީވެ، އެކަމަށް ސަރުކާރުގެ ތެރެއިން ފިއްތުންތައް ކުރިމަތިވެ، ބޮޑެތި މައްސަލަގަނޑެއްގެ ތެރެއަށް ވެއްޓުމުންނެވެ.\nއެފްއޭއެމުގެ އާ އަސާސީ ގަވާއިދުގައިވާ ގޮތުން އިންތިހާބަށް ކުރިމަތިލާން ޖެހެނީ ފުރަތަމަ ޑިވިޝަނުގެ ތިން ކުލަބެއްގެ ތާއީދާއެކުގަ އެވެ. އޮކްޓޫބަރު މަހު ބާއްވަން އުޅުނު މި އިންތިހާބަށް ކުރިމަތިލުމަށް ތާއީދު ލިބުނު ހަމައެކަނި ކެނޑިޑޭޓަކީ ޝަވީދެވެ.\nއޭޝިއަން ފުޓްބޯޅަ ކޮންފެޑަރޭޝަން (އޭއެފްސީ)ގެ ހިންގާ ކޮމިޓީގައި ވެސް ހިމެނިވަޑައިގަންނަވާ ޝަވީދު މި ގޮތަށް ނިންމެވިއިރު އޭނާ ވަނީ ކުޅިވަރާ ބެހޭ މިނިސްޓްރީ އަށް ވަރަށް ބޮޑަށް ފާޅުވިދާޅުވެފަ އެވެ. ޝަވީދު ވިދާޅުވީ އެފްއޭއެމަށް ކުޅިވަރާ ބެހޭ މިނިސްޓްރީން ޖެއްސުން ކުރަނީ އެފްއޭއެމަށް އައުމަށް އެދިއެދި ތިބި ބަޔަކު މިނިސްޓްރީން ހިންގަވަން ތިބުމުން ކަމަށެވެ. އަދި މިނިސްޓްރީ ހިނގަނީ ރައީސް އަބުދުﷲ ޔާމީން އެދިވަޑައިގަންނަވާ ގޮތަށް ކަމާމެދު ޝަވީދު ވަނީ ސުވާލު އެފައްދާފަ އެވެ. އޭނާ މި މޭރުމުން ވާހަކަ ދެއްކެވީ ޔޫތު މިނިސްޓަރު އަހުމަދު ޒުހޫރު ކުޅިވަރު އެސޯސިއޭޝަންތަކުގެ ވެރިންނާއެކު މިއަދު ބޭއްވި ބައްދަލުވުމުގައި ވާހަކަފުޅު ދައްކަވަމުންނެވެ.\nޝަވީދު ވިދާޅުވީ މިނިސްޓަރު ޒުހޫރު ވެސް ހިމެނިވަޑައިގަންނަވާ ގޮތަށް ތިން ވަޒީރަކު އޭނާ އެފްއޭއެމުގެ ނޯމަލައިޒޭޝަން ކޮމިޓީން އިސްތިއުފާދެއްވަން އެދުނު ކަމަށެވެ. ނަމަވެސް ޝަވީދަކީ އެމަނިކުފާނު ވަރަށް ބޮޑަށް އިތުބާރު ކުރައްވާ ބޭފުޅެއް ކަމަށް ރައީސް ޔާމީން ވަނީ ދާދި ފަހުން ވިދާޅުވެފަ އެވެ.\nއެފްއޭއެމްގެ އިންތިހާބު އެފްއޭއެމް މުހައްމަދު ޝަވީދު


Thaareehugai Faahaga Kureveyne Kanthathakeh Miadhu Ninmaane - Ibu - Vaguthu\nތާރީޚުގައި ފާހަގަކުރެވޭނެ ކަންތައްތަކެއް މިއަދުގެ ނިންމާނެ - އިބޫ\nމިއަދު ނިމިގެންދާ ކަންތައްތައް ވެގެން ދާނީ ތާރީޚީ ކަންތައްތަކަކަށް ކަމަށާއި އެމްޑީޕީގެ ތާރީހުގަ އާއި ރާއްޖޭގެ ތާރީހުގައި ފާހަގަ ކުރެވިގެންދާ ކަންތައްތަކެއް މިއަދުގެ ކޮންގެރެސްގައި ނިމިގެންދާނެ ކަމަށް ގަބޫލުކުރައްވާ ކަމަށް އެމްޑީޕީގެ ޕާލިމަންޓްރީ ގްރޫޕްގެ ލީޑަރު އަދި ހިންނަވަރު ދާއިރާގެ މެންބަރު އިބްރާހިމް މުހައްމަދު ސާލިހު ވިދާޅުވެއްޖެއެވެ.\nރާއްޖެ ޓީވީއަށް ދެއްވި އިންޓަވިއު އެއްގައި އިބޫ ވިދާޅުވި އެމްޑީޕީއާ ގުޅިފައިވާ ޕާޓީތައް ކުރަން ފެށި ބުރަ މަސައްކަތް އެކުގައި ގޮސް ނިންމާލެވޭނެ ކަމުގެ ޔަގީންކަން ހުރިހާ ބޭފުޅުންނަށް އަރުވާ ކަމަށެވެ.\nއިބޫ ވިދާޅުވީ ފެނިގެން މިދަނީ އިސްލާހަށް ފެށި މަސައްކަތުގައި ދެގޮތެއް ނުވެ ރައްޔިތުން ތިބިތަން ކަމަށެވެ. މިއަދަކީ ވަރަށް އުފާވެރި ދުވަހެއް ކަމަށާއި އަދި ޚާއްސަކޮށް އެމްޑީޕީގެ މި ކޮންގްރެސް ވެގެން ދާނީ ރާއްޖޭގެ ރަށެއްގައި ބޭއްވޭ ފުތަރަމަ ކޮންގްރެސް އަށް ކަމަށް އިބޫ ވިދާޅުވިއެވެ.\n"މި އަނިޔާވެރި ވެރިކަން ނިމުމަކަށް ގެނައުމަށްޓަކައި ކުރަންފެށި މަސައްކަތް ނިމުމަކާ ހިސާބަށް ގެންދެވޭނެ ކަމަށް ގަބޫލު ކުރެވެނީ އެންމެން އެކުގައި މަސައްކަތް ކޮށްގެން, އެމްޑީޕީގެ ހުރިހާ މެންބަރުންނަށް ޔަގީންކޮށް އަރުވަން ބޭނުން ވަނީ އަޅުގަނޑުމެން ކުރަން ނިކުމެ މިއަދު މިތިބީ ވަރަށް ބުރަ މަސައްކަތެއް" އިބޫ ވިދާޅުވިއެވެ.\nއިބޫ ވިދާޅުވީ މަންޒިލާ ހިސާބަށް ގެންދިއުމަށްޓަކައި ފަހަތަށް ނުޖެހި ހުރިހާ ފަރާތްތަކުން ވެސް މަސައްކަތް ކުރާނެ ކަމުގެ ޔަގީންކަން މިއަދު ވެސް ލިބިގެން ހިނގައްޖެ ކަމަށެވެ.\nއިބޫ ވަނީ މިއަނިޔާވެރި ވެރިކަން ނިމުމަކަށް ގެނައުމަށްޓަކައި އެންމެން އެކުގައި ހިތްވަރާ އެކުގައި ކުރަމުދާ މަސައްކަތުގައި ބައިވެރިވުމަށް ގޮވާލާފައެވެ.\nއެމްޑީޕީގެ ރިޔާސީ ކެންޑިޑޭޓެއް އިދިކޮޅު އެއް ކެންޑިޑޭޓްގެ ގޮތުގައި ނެރެން އިދިކޮޅު ޕާޓީތަކުން ރޭ އެއްބަސްވެ. ޖޭޕީއިން ރަނިންމޭޓަކު ނެރެން އެއްބަސްވެފައިވާއިރު އިދިކޮޅު ކެންޑިޑޭޓް އަކަށް ނެރޭނެ ކަމަށް ބޮޑަށް ބެލެވެނީ އިބުރާހިމު މުހައްމަދު ސޯލިހުއެވެ.\nޖޫން 30, 2018 12:27\nއެއްކަމެއްވެސް ނުވާނެ، އަތަކަށްވެސް ޖެހިލިޔަ ނުދޭނެ، އަންނި އިންނާނީ ބަލަ ބަލަ. އިބޫ ވެރިކަމަށް ލައިގެން އަންނި އެއުޅެނީ ޤައުމުހިންގަން ކަމަށް. ޔާމީނަށް މައުމޫނު ގެ ދުއްޕާންޖެހުނުގޮތަށް ވާނީ.\nޖުލައި 1, 2018 00:46\nއިބޫއަށް ހީވަނީ މިހާރުވެސް ވެރިޔަކީ އިބޫހެއް. އެކަމުގެ ފީލް ކުރެވޭދޯ. ނުވާނެ. ދެންލަލަލާ


Ras Online - ކްރެޑިޓް ކާޑުން ރާއްޖެއިން ބޭރުގެ މުއާމާލާތްކުރެވޭ އަދަދު ބީއެމްއެލުން އިތުރުކޮށްފި\nކްރެޑިޓް ކާޑުން ރާއްޖެއިން ބޭރުގެ މުއާމާލާތްކުރެވޭ އަދަދު ބީއެމްއެލުން އިތުރުކޮށްފި\nއަހުމަދު ޝާހް 17 އޮކްޓޯބަރު 2021 - 11:5\nބީއެމްއެލް ކްރެޑިޓް ކާޑު\nކްރެޑިޓް ކާޑުން ރާއްޖެއިން ބޭރުގެ މުއާމާލާތްކުރެވޭ އަދަދު ބޭންކް އޮފް މޯލްޑިވްސް، ބީއެމްއެލުން އިތުރުކޮށްފިއެވެ.\nބީއެމްއެލުން ބުނީ ބޭރު ފައިސާ ލިބޭ މިންވަރު ވަރަށް ބޮޑަށް ދަށްވެ، ޑޮލަރުގެ ލިކިއުޑިޓީއަށް އެކަމުގެ ނޭދެވޭ އަސަރުކޮށްފައިވުމުން މިދިޔަ އަހަރު ކާޑުތަކުން ރާއްޖެއިން ބޭރުގެ މުއާމަލާތް ކުރެވޭ އަދަދަށް ބީއެމްއެލުން ބަދަލު ގެނެސްފައިވާ ކަމަށެވެ.\nމިދިޔަ ޖުލައި މަހު، ކްރެޑިޓް ކާޑުން މުއާމަލާތްކުރެވޭ އަދަދު ވަނީ އިތުރުކޮށްފައި ކަމަށާއި، ނަމަވެސް ބޭންކް އޮފް މޯލްޑިވްސް އިން އެ ލިމިޓަށް އިތުރު ބަދަލުތަކެއް ގެނެއުމަށް ނިންމާފައިވާ ކަމަށް އެބޭންކުން މިއަދު ވަނީ ބުނެފައެވެ.\nމިގޮތުން 17 އޮކްޓޫބަރު 2021 އިން ފެށިގެން އެމެރިކަން އެކްސްޕްރެސް (ގްރީން/ގޯލްޑް)، ވިސާ (ކްލެސިކް/ގޯލްޑް) އަދި މާސްޓަރކާޑް (ސްޓޭންޑަޑް/ގޯލްޑް) ކާޑުތަކުން ރާއްޖެއިން ބޭރުގެ މުއާމަލާތް ކުރެވޭނެ އަދަދަކީ 750 ޑޮލަރު ކަމުގައި މިހާރު ވަނީ ހަމަޖައްސާފައެވެ.\n"ކާޑުގެ ޕްރައިމަރީ އެކައުންޓްގެ ގޮތުގައި ދިވެހި ރުފިޔާ އެކައުންޓް ކަނޑައަޅާފައިވާ ޑެބިޓް ކާޑަށް މިހާރުވެސް ދީފައިވާ 250 ޑޮލަރުގެ ލިމިޓް ބޭނުންކުރެވޭނެއެވެ. ރާއްޖޭން ބޭރުގައި ދިރިއުޅެމުންދާ ކަސްޓަމަރުންނަށް މިހާރެކޭވެސް އެއްގޮތަށް ކޮންމެ ޑެބިޓް ކާޑަކަށް، މަހަކަށް 750 ޑޮލަރުގެ ލިމިޓެއް ލިބޭނެއެވެ. މަތީގައި ދެންނެވިފައިވާ ކްރެޑިޓް ކާޑުތައް ފިޔަވައި އެހެން ކްރެޑިޓް ކާޑު ބޭނުންކުރަމުންދާ ކަސްޓަމަރުންނަށް ކަނޑައެޅިފައިވާ ލިމިޓަށް ބަލައި ރާއްޖޭން ބޭރުގެ މުއާމަލާތް ކުރެވޭނެ އަދަދުވާނީ އިތުރުކޮށްފައެވެ. މި ހަފްތާ ތެރޭގައި ބޭންކުން އެ ކަސްޓަމަރުންނަށް މި އަދަދުތަކާ ގުޅޭ މައުލޫމާތު ދިނުމަށްވަނީ ހަމަޖެހިފައެވެ." ބީއެމްއެލުން ބުނެފައިވެއެވެ.\nބީއެމްއެލުން ބުނީ ޑެބިޓް ކާޑުގެ ޕްރައިމަރީ އެކައުންޓްގެ ގޮތުގައި ޔޫއެސް ޑޮަލަރު އެކައުންޓް ކަނޑައަޅާފައިވާނަމަ ކަސްޓަމަރުންނަށް ދުވާލަކު 3000 ޑޮލަރާ ހަމަޔަށް ކާޑު ބޭނުންކުރެވޭނެ ކަމަށެވެ.\nއޭގެ އިތުރުން މިހާރުވެސް ބޭންކުން އެހީތެރިކަން ފޯރުކޮށްދެމުންދާ ފަދައިން ބޭސްފަރުވާ އާއި ތައުލީމާ ގުޅުންހުރި ކަންކަމުގައި ފައިސާދެއްކުމަށް ކާޑަށް ވަގުތީ ލިމިޓް ދެމުންދާނެ ކަމަށް ބީއެމްއެލުން ވަނީ ބުނެފައެވެ. މި ގޮތަށް ލިމިޓް އިތުރު ކުރުމަށް އެދި ކަސްޓަމަރުންނަށް އިންޓަރނެޓް ބޭންކިންގ މެދުވެރިކޮށް ކަމާ ގުޅުންހުރި ލިޔެކިޔުންތައް ހުށަހެޅޭނެ ކަމަށް ބޭންކުން ބުނެފައި ވެއެވެ.\nބޭންކުން އިތުރަށްބުނީ ހާލަތަށް އަންނަމުންދާ ބަދަލުތައް ބޭންކުން އަބަދުވެސް ބަލަމުންދާނެ ކަމަށެވެ. އަދި ހާލަތަށް ބެލުމަށްފަހު ގެނައުމަށް ނިންމާ އިތުރު ބަދަލުތަކާ ގުޅޭ މައުލޫމާތު ކަސްޓަމަރުންނާ ހިއްސާކުރަމުންދާނެ ކަމަށް ބޭންކުން ވަނީ ބުނެފައެވެ.


ބ. ފެމިލީ އެންޑް ޗިލްޑްރަން ސަރވިސް ސެންޓަރ ސެކްޝަން، ކޯޕަރޭޓް އެފެއާރޒް ޔުނިޓް\nސެންޓަރުގެ ގެ ސެކިއުރިޓީ ބެލެހެއްޓުމަށް ކުރަންޖެހޭ އެންމެހާ މަސައްކަތްތައް ކުރުން.\nބަރާބަރަށް ޑިއުޓީތަކަށް ޙާޒިރުވުމާއި ސެންޓަރުގެ ތެރެއަށް ވަދެނުކުމެ ވާ މީހުން ދެނެގަތުން.\nސެންޓާރުގައި ވަގުތީ ގޮތުން ބަލަހައްޓަމުންގެންދާ މީހުންނާއި ކުދިންގެ ސަލާމަތާއި ރައްކާތެރިކަމަށް ކުރަންޖެހޭ މަސައްކަތް ކުރުން.\nސިވިލް ސަރވިސްގެ ކޯޑް އޮފް ކޮންޑަކްޓްގައިވާ އެންމެހާ ކަންތައްތަކަށް އަމަލު ކުރުން.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (06 ޑިސެމްބަރ 2020) އާއި (31 ޑިސެމްބަރ 2020) އާ ދެމެދު، (ބ. ފެމެލީ އެންޑް ޗިލްޑްރަން ސަރވިސް ސެންޓަރ) ގައެވެ.


3 Fandiyaarun ge bayaan JSC in nagaifi\nއުއްތަމަ ފަނޑިޔާރާއި އަނެއް ދެ ފަނޑިޔާރުން: ތިން ފަނޑިޔާރުންގެ މައްސަލައެއް ދަނީ ބަލަމުން -- އަވަސް ފޮޓޯ\nއުއްތަމަ ފަނޑިޔާރު އަހުމަދު އަބްދުﷲ ދީދީ އާއި ސުޕްރީމް ކޯޓުގެ ދެ ފަނޑިޔާރުން ކަމަށްވާ އަބްދުﷲ އަރީފާއި އާދަމް މުހައްމަދު އަބްދުﷲ ގެ ބަޔާން ޖުޑީޝަލް ސާވިސް ކޮމިޝަން (ޖޭއެސްސީ) އިން ނަގައިފި އެވެ.\nއެ ތިން ފަނޑިޔާރުންނާ ގުޅޭ ދެ ޝަކުވާއެއް ޖޭއެސްސީއިން ބަލަމުން ދާއިރު އެ ކޮމިޝަންގެ ޑިރެކްޓަރު ހަސަން ޒަހީން މިއަދު އަވަސް އަށް ވިދާޅުވީ ޝަކުވާއާ ގުޅިގެން ތިން ފަނޑިޔާރުންނާ ސުވާލުކޮށް ބަޔާން ނަގާފައިވާ ކަމަށެވެ.\nއަވަސްއަށް އެނގިފައިވާ ގޮތުގައި ޖޭއެސްސީއިން ބަލަމުންދާ އެއް ޝަކުވާއަކީ ޕީއެސްއެމްގެ ކުރީގެ ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމް އަބްދުއްލަތީފްގެ ދަރަނީގެ މައްސަލާގެ ލިޔުންތައް ސުޕްރީމް ކޯޓުން ނެގި މައްސަލަ އެވެ. އިކްރާމްގެ މައްޗަށް ސާބިތުވި ދަރަނީގެ މައްސަލައެއްގެ ހުކުމް ތަންފީޒުކުރަން ސިވިލް ކޯޓަށް ހުށަހެޅި މައްސަލައެއްގެ ހުރިހާ ލިޔެކިޔުމެއް ސުޕްރީމް ކޯޓުން ނެގީ 2014 ވަނަ އަހަރުގެ ޑިސެމްބަރު މަހުގެ ތެރޭގަ އެވެ. ދަށު ކޯޓުތަކުގައި ހިނގާ ބައެއް މައްސަލަތަކުގެ ފައިލް ސުޕްރީމް ކޯޓުން ނެގުމަކީ ފާޑުކިޔުން އަމާޒުވެފައިވާ ކަމެކެވެ. އެކަން ސުޕްރީމް ކޯޓަށް ނުކުރެވޭނެ ގޮތް ގާނޫނުގެ ތެރެއިން ހަދަން އެމްޑީޕީއިން ދަނީ ވިސްނަމުންނެވެ.\nސުޕްރީމް ކޯޓުން އޭރު ބުނެފައިވަނީ އިކްރާމްގެ މައްސަލާގެ ލިޔުންތައް ނެގީ ބެލެނިވެރިކަމުގެ އިހްތިސޯސްގެ ދަށުން އިކްރާމް ސުޕްރީމް ކޯޓަށް ހުށަހެޅި މައްސަލައަކާ ގުޅިގެން ކަމަށެވެ. ނަމަވެސް ފަހުން އެ މައްސަލާގައި ކަން ހިނގައިދިޔަ ގޮތެއް ސާފެއް ނޫނެވެ.\nމި މައްސަލަ ޖޭއެސްސީއިން ތަހުގީގު ކުރަން ފަށާފައިވާއިރު މިފަހަކާ ޖެހެންދެން އެ ކޮމިޝަންގެ މެންބަރެއްގެ ގޮތުގައި އިންނެވި ލަތީފާ ގާސިމަކީ އިކްރާމްގެ އަނބިކަނބަލުންނެވެ. ލަތީފާގެ މަގާމު ގެއްލުނީ ބާ ކޮމިޝަންގެ ގާނޫނު ވުޖޫދުވުމާ ގުޅިގެންނެވެ. އޭނާ ޖޭއެސްސީގައި އިންނެވީ ވަކީލުންގެ ފަރާތުން މެންބަރެއްގެ ގޮތުގަ އެވެ.\nއުއްތަމަ ފަނޑިޔާރާއި އަނެއް ދެ ފަނޑިޔާރާ ގުޅޭ ގޮތުން ދެން ބަލަން ނިންމާފައިވާ ޝަކުވާއަކީ އެކެއް ފެބުރުއަރީގައި ނެރުނު އަމުރާ ގުޅޭ މައްސަލައެކެވެ. އޭރު ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު އަމުރުގެ ބޮޑު ބައެއް ބާތިލް ކުރީ މި ތިން ފަނޑިޔާރުންނެވެ.\nއޭރު އުއްތަމަ ފަނޑިޔާރު އަބްދުﷲ ސައީދާއި އޭރުގެ ފަނޑިޔާރު އަލީ ހަމީދަށް އެ އަމުރާ ގުޅިގެން ރިޝްވަތު ތުހުމަތުކޮށް ހައްޔަރުކޮށް ޖަލަށް ވެސްލި އެވެ. ނަމަވެސް ތިން ފަނޑިޔާރުންނަށް އެއްވެސް ތުހުމަތެއް ނުކުރެ އެވެ. އެ ބޭފުޅުންގެ ނިޔަތުގައި ވެސް މައްސަލައެއް ނެތް ކަމަށް އޭރު ދައުލަތުން ވަނީ ބުނެފަ އެވެ.\nތިން ފަނޑިޔާރުންގެ މައްސަލަ ތަހުގީގު ކުރުމަށް ޖޭއެސްސީއިން ވަނީ ހަތް މެންބަރުން ހިމެނޭ ކޮމެޓީއެއް އެކުލަވާލާފަ އެވެ. އޭގެ ތެރޭގައި ކޮމިޝަންގެ ނައިބު ރައީސް އަދި ރައީސް އިބްރާހިމް މުހައްމަދު ސޯލިހުގެ މެންބަރު މަސްތޫރު ހުސްނީ އާއި ބަންޑާރަ ނައިބު އިބްރާހިމް ރިފްއަތާއި ތުޅާދޫ ދާއިރާ މެންބަރު ހިސާން ހުސެއިން ހިމެނެ އެވެ.\nމައްސަލަ ބަލަން ނިންމި ފަނޑިޔާރުންގެ ތެރެއިން އަބްދުﷲ އަރީފަކީ ޖޭއެސްސީގެ ރައީސް ވެސްމެ އެވެ.\nމީގެކުރިން ވެސް ޖޭއެސްސީއިން ވަނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ މައްސަލައެއް އާންމުކޮށް ހުޅުވާލައިގެން ތަހުގީގުކޮށްފަ އެވެ. އެ މައްސަލަ ތަހުގީގު ކުރި ކޮމެޓީއިން ރިޕޯޓް އެކުލަވާލައި ފަނޑިޔާރު އަބްދުﷲ ދީދީ ފަނޑިޔާރު ކަމުން ވަކި ކުރަން ހުށަހަޅަން ވަނީ ލަފާ ދީފަ އެވެ.\nސުޕްރީމް ކޯޓް ޖޭއެސްސީ އުއްތަމަ ފަނޑިޔާރު + ޝަރުއީ ދާއިރާ ޑރ. އަހުމަދު އަބްދުﷲ ދީދީ


Dhuniyey ge kurimatheegai bodu bayyeh, adhi filaavalheh! | Mihaaru\nއދ. ގެ އާންމު މަޖިލީހުން ރޭ ބޭއްވި ބައްދަލުވުމުގައި ދިވެހިރާއްޖޭގެ ވަފްދު ވޯޓު ލަނީ.\n09 ޖޫން 2018 - 11:52 39 comments\nއދ.ގެ ސަލާމަތީ މަޖިލީހުގެ ގޮނޑިއެއް ހޯދައި އެތަނަށް ވަނުމަކީ ދުނިޔޭގެ ނިސްބަތުން އާދައިގެ ކަމެއް ނޫނެވެ. އދ. ގެ ދާއިމީ ފަސް މެމްބަރުން ކަމަށް ވާ އެމެރިކާ، ރަޝިއާ، ޗައިނާ، އިނގިރޭސި ވިލާތް، އަދި ފަރަންސޭސި ވިލާތާ އެކު، ދުނިޔޭގެ ބޮޑެތި މައްސަލަތަކުގައި ގޮތްތައް ނިންމަނީ އެ މަޖިލިހުންނެވެ. އެކަމަކު އެ މަޖިލިހުން ގޮނޑިއެއް ހޯދަން މީގެ ދެ އަހަރެއްހާ ދުވަސް ކުރިން، އަތުކުރި އޮޅާލައިގެން ކެމްޕެއިނަށް ނިކުތް ރާއްޖެއަށް އެ ފުރުސަތު އިއްޔެ މި ވަނީ ގެއްލިފަ އެވެ.\nރާއްޖޭގެ އެތެރޭގެ އެތައް ކަމަކަށް ދުނިޔޭގެ ފާޑުކިއުން އަމާޒުކުރި ނަމަވެސް ރައީސް އަބްދުﷲ ޔާމީންގެ ސަރުކާރުން އެންމެ އިސްކަމެއް ދިން އެއް ކަމަކީ ސަލާމަތީ މަޖިލިހުގެ ގޮނޑިއެއް ހޯދުމެވެ. އެކަން ކާމިޔާބުވެއްޖެ ނަމަ ރާއްޖޭގެ "ގަދަރު" އިތުރަށް އުފުލޭނެ ކަމަށް ސަރުކާރުން ގަބޫލުކުރި އެވެ. އެކަމަކު، ކަން ދިމާވީ ސަރުކާރުގެ ވެރިންނާއި ބައެއް ދިވެހިން ހީކުރި ގޮތާ މުޅިން ހިލާފަށެވެ. ކުރިއަށް އޮތް ދެ އަހަރު، އޭޝިއާ ޕެސިފިކް ސަރަހައްދުން ސެކިއުރިޓީ ކައުންސިލްގެ ގޮނޑި، ރާއްޖެއާ ވާދަކޮށްގެން ލިބުނީ އެންމެ ބޮޑު އިސްލާމީ ގައުމު، އިންޑޮނީޝިއާ އަށެވެ.\nއެމެރިކާގެ ނިއު ޔޯކްގައި ހުންނަ އދ. ގެ މައި މަރުކަޒުގައި ބޭއްވި އާންމު މަޖިލީހުގެ ބައްދަލުވުމުގައި ބައިވެރިވި 190 ގައުމުގެ ތެރެއިން އިންޑޮނީޝިއާ އަށް 144 ގައުމުން ވޯޓް ދިން އިރު ރާއްޖެއަށް ލިބުނީ އެންމެ 46 ގައުމުގެ ވޯޓެވެ.\nއިދިކޮޅު ފަރާތްތަކުން ސިފަކުރާ ގޮތުގައި މިއީ ރާއްޖެ އަށް ކުރިމަތިވި ލަދުވެތި ނަތީޖާއެކެވެ. ހާއްސަކޮށް އދ. ގެ ހިއުމަން ރައިޓްސް ކޮމިޝަނަށް 2009 ގައި 185 ގައުމުގެ ވޯޓުން ރާއްޖެ އިންތިހާބުކޮށްފައި އޮއްވާ އިއްޔެގެ ވޯޓުގައި އެހާ ދަށްވުމުން، އެއީ ދުނިޔޭގެ ކުރިމަތީގައި ރާއްޖޭގެ އަގު ވެއްޓިފައި އޮތް ކަމުގެ ހެއްކެއް ކަމަށް އިދިކޮޅު މީހުން ބުނެ އެވެ.\nއެކަމަކު މި ނަތީޖާއާ އެކު ވެސް ސަރުކާރުގެ ވިސްނުން ތަފާތެވެ.\nއދ. ގެ އާންމު މަޖިލީހުގެ މިއަދުގެ ބައްދަލުވުމުގައި ރާއްޖޭގެ ވަފްދު. (ކ-ވ) އަލީ ނަސީރު، ޝައިނީ، އަދި ޒަމީރު.\nސަރުކާރުގެ ވެރިން މިހާރު ދައްކަވާ ވާހަކަ އަކީ މި އެވެ؛ އިންޑޮނީޝިއާއަކީ މުޅި ދުނިޔޭގައި އޮތް އެންމެ ބޮޑު އިސްލާމީ ގައުމެވެ. އެ ގައުމުގައި 100 އަށް ވުރެ ގިނަ އެމްބަސީ ހުރެ އެވެ. ރާއްޖޭގައި ހުންނަނީ އެންމެ ހަ އެމްބަސީ އެވެ. އިންޑޮނީޝިއާގެ އާބާދީއަކީ 266 މިލިއަން އެވެ. ރާއްޖޭގައި އުޅެނީ އެންމެ ހަތަރު ލައްކަ މީހުންނެވެ.\nއެހެންކަމުން އިންޑޮނީޝިއާގެ ކަހަލަ ގައުމެއްގެ ކުރިމަތީގައި ރާއްޖެ އަށް ލިބުނީ ކާމިޔާބީއެއް ކަމަށް ސަރުކާރުން މިހާރު ބުނެ އެވެ. އެކަމަކު ވޯޓުގެ ކުރިން ސަރުކާރުން ދެއްކީ އިންޑޮނީޝިއާގެ މައްޗަށް ކުރި ހޯދޭނެ ވާހަކަ އެވެ.\nRaajje balikoh salaamathee majileehah Indonesia\nއދ.ގެ ސަލާމަތީ މަޖިލީހުގެ ގޮނޑި ރާއްޖެ އަށް ކާމިޔާބުނުވުމުން ރާއްޖެ އިން ބުނީ ދުނިޔޭގެ ސުލްހަ އާއި ސަލާމަތަށް އެކަށީގެންވާ ގޮތަކަށް މަސައްކަތްކޮށް، ވަކާލާތުކުރަން، ކުދި ގައުމުތަކަށް ފުރުސަތު ނުލިބޭ ކަމަށެވެ. އެކަމަކު މުހިއްމު މައްސަލަތަކުގައި އަޑުއުފުލައި، ވަކާލާތުކުރާ ގައުމެއްގެ ގޮތުގައި ރާއްޖެ ދެމިއޮންނާނެ ކަމަށް ބުންޏެވެ.\nސަރުކާރުގެ އޮފިޝަލަކު "މިހާރު" އަށް ވިދާޅުވީ އދ.ގެ ސަލާމަތީ މަޖިލީހުގެ ގޮނޑި ރާއްޖެ ނުލިބުމުން ހިތާމަކުރައްވާ ކަމަށެވެ. އެކަމަކު މިކަމުގައި ރާއްޖެއިން ދެއްކި ހިތްވަރު ކުދި ގައުމުތަކަށް ނަމޫނާއަކަށް ވާނެތީ އެއީ ރާއްޖެ އަށް ލިބުނު ކާމިޔާބީއެއް ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ކުރެވެން އޮތް އެންމެ ބޮޑަކަށް މަސައްކަތް ކުރިން. އެކިއެކި ވަޒީރުން، ގައުމުތަކުގެ މަންދޫބުންނާ ބައްދަލުކޮށް ވަރުގަދަ ކެމްޕެއިނެއް ކުރީ. އެކަމަކު، އިންޑޮނީޝިއާ އިން ރާއްޖެ އަށް ވުރެ، ވަރުގަދަ އަށް ކެމްޕެއިން ކުރީ. ހަރަދު ވެސް ކުރީ،" އޭނާ ވިދާޅުވި އެވެ.\nއދ.ގެ އާންމު މަޖިލީހުގައި ނެގި ވޯޓާ އެކު ސޯޝަލް މީޑިއާގައި "ހުޅުގަނޑު" ވަނީ ފަޅައިގެން ގޮސްފަ އެވެ. އެއް ބަޔަކު ބުނާ ގޮތުގައި ދުނިޔޭގެ "މޫނަށް ކުޅު" ޖަހާފައި އދ.ގެ ވޯޓު ރާއްޖެއަށް ކާމިޔާބުވެދާނެ ކަމަށް ސަރުކާރުން ދެއްކުމަކީ ވެސް މައްސަލައެކެވެ. ބޭރުގެ ގައުމުތަކުން ރާއްޖެއަށް އެ ދިނީ ބޮޑު ފިލާވަޅެއް ކަމަށާއި އެހެންވެ ސަރުކާރުގެ އަމަލުތައް މިހާރު އިސްލާހު ކުރަން ޖެހޭ ކަމަށް ވެސް އެމީހުން ގަބޫލުކުރެ އެވެ. އެކަމަކު ސަރުކާރަށް ތާއީދުކުރާ މީހުން ބުނަމުން އަންނަނީ، ގޮނޑި ކާމިޔާބު ނުވުމުން ހަޖޫޖަހަން ނުޖެހޭ ކަމަށެވެ. އޭގެ ބަދަލުގައި ރައީސް އަބްދުﷲ ޔާމީނަށް ކުރަން ޖެހޭނީ ތައުރީފް ކަމަށް ވެސް އެ މީހުން ބުނެ އެވެ.\nޖުމްހޫރީ ޕާޓީގެ ޑެޕިއުޓީ ލީޑަރު އަމީން އިބްރާހިމް ވިދާޅުވީ ކުރީގެ ރައީސް މައުމޫން އަބްދުލްގައްޔޫމްގެ ޒައާމަތުން ފެށިގެން ދުނިޔޭގެ އެކި ގައުމުތަކުން ރާއްޖެ އަށް އިހްތިރާމްކޮށް، ރާއްޖޭގެ ބަސް ބޮޑެތި ގައުމުތަކުން ގަބޫލުކުރަމުން އައި ކަމަށެވެ. އެކަމަކު މިހާރު ރާއްޖޭގެ އަގު އޮތް ހިސާބު ފެނިފައި ލަދުގަންނަ ކަމަށް އޭނާ ވިދާޅުވި އެވެ.\nއަމީން ސިފަކުރެއްވި ގޮތުގައި ކޮންމެ ގައުމެއްގެ ވެސް "މޫނު ބަލާ ލޯގަނޑަށް" ވާނީ އެ ގައުމެއްގެ ސަރުކާރެވެ. ސަރުކާރުގެ ނިންމުންތަކާއި އަމަލުތަކެވެ. އެހެންކަމުން އދ. ގެ ވޯޓުން ދިވެހި ރައްޔިތުން މިއަދު ލަދުގަންނަން ޖެހޭ ކަމަށް އޭނާ ވިދާޅުވި އެވެ.\n"މިހެން މި ދިމާވީ، އދ.ގެ ނިންމުންތަކަށް ސަރުކާރުން ދެކޮޅުހަދައި އަމަލު ނުކުރުމުގެ ސަބަބުން. އެތައް ނިންމުންތަކެއް އދ. އިން ނިންމައި އަމަލު ކުރަން އެންގުމުން ވެސް އެކަން ނުކުރީ. އޭގެ ބަދަލުގައި އެ ނިންމުންތައް އަޅަމުން ދިޔައީ ކުނި ވަށިގަނޑަށް،" އަމީން ވިދާޅުވި އެވެ.\nއިންތިހާބުން ރާއްޖެ ނާކާމިޔާބުވި ސަބަބުތަކުގެ ތެރޭގައި އަމީން ފާހަގަކުރެއްވި އެއް ކަމަކީ އދ.ގެ އާންމު މަޖިލީހުގައި މިހާތަނަށް ވެސް ރައީސް ޔާމީން ތަގުރީރު ނުކުރެއްވުމެވެ. ރައީސް މައުމޫނުން ފެށިގެން މިހާތަނަށް ރައީސް ޔާމީން ނޫން އެހެން ހުރިހާ ރައީސެއް ވަނީ އދ. ގައި ތަގުރީރުކުރައްވައިފަ އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް ވިދާޅުވި ގޮތުގައި އދ.ގެ އާންމު މަޖިލީހުގެ ވޯޓުން ނިކުތް ނަތީޖާއާ މެދު އިދިކޮޅު ފަރާތްތަކުން ހައިރާނެއް ނުވެ އެވެ. ސަރުކާރުގެ އަމަލުތަކުގެ ސަބަބުން ބޭރު ދުނިޔޭގެ ނަފްރަތު ރާއްޖެ އަށް އޮތް މިންވަރު ކުރިން ވެސް އެނގޭ ކަމަށް އޭނާ ވިދާޅުވި އެވެ.\n"އެތައް ކަމެއް ރަނގަޅު ނުކޮށް، އދ.ގެ އެއްވެސް ކަމަކަށް އިޖާބަ ނުދީ، އިންސާނީ ހައްގުތަކާ ގުޅޭ ކަންކަމުގައި ރާއްޖެ އިން ބީރު ކަންފަތެއް ދިނުމުގެ ނަތީޖާ މިއީ. ދުނިޔޭގެ ގައުމުތަކުން ހަގީގަތުގައި މި ނިންމީ ރާއްޖޭގައި އޮތް ސަރުކާރު ބަލައިނުގަންނަ ކަން،" ޝިފާޒް ވިދާޅުވި އެވެ.\nއޭނާ ވިދާޅުވި ގޮތުގައި މި ވޯޓަށް ފަހު އެނގުނީ ރާއީސް ޔާމީންގެ މުސްތަގުބަލެއް ނެތް ކަމެވެ.\nއެކަމަކު ސަރުކާރަށް ތާއީދުކުރައްވާ ބޭފުޅުންގެ ވިސްނުން ވަރަށް ތަފާތެވެ. ޕީޕީއެމްގެ ނައިބު ރައީސް، ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ޓުވިޓާގައި ވިދާޅުވީ ސެކިއުރިޓީ ކައުންސިލްގެ ގޮނޑިއަކަށް ރާއްޖެ އިން ވާދަކުރުމުން ހާމަވީ ރައީސް ޔާމީން ގައުމާ މެދު ދެކެވަޑައިގަންނަވާ ހުވަފެންފުޅު ކަމަށެވެ. އެހެންކަމުން ގޮނޑި ކާމިޔާބު ނުވުމުން ހަޖޫ ޖަހަން ނުޖެހޭ ކަމަށް އޭނާ ވިދާޅުވި އެވެ.\n"އެއީ ރައީސް ޔާމީނަށް ތައުރީފުކުރަން ޖެހޭ ކަމެއް،" އަބްދުއްރަހީމް ލިއުއްވި އެވެ.\nDhivehin indhajassaalaafa,mulhi dhuniye moonah kulhujahaafa UN ga nagaa sirru vote eh Raajje ah kaamiyaabu vaane kamah heekurumakee moyakameh.Raajje kaamiyaabu koffinama ekamun yageen vaanee gina qaumuthah China ge iqthisaathee kastholhuga Raajje fadhain thaashivefaivaa minvaru.\n— 𝐀𝐡𝐦𝐞𝐝 𝐌𝐚𝐡𝐥𝐨𝐨𝐟 (@AhmedMahloof) June 8, 2018\nމަހްލޫފް ކުރެއްވި ޓުވީޓެއް.\nވޯޓާ ގުޅިގެން، އެންމެ ބޮޑަށް ސަރުކާރަށް ފާޑު ވިދާޅުވާ އެއް މެމްބަރަކީ ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފެވެ. އޭނާ ކުރެއްވި ޓުވީޓެއްގައި ވިދާޅުވީ އދ.ގައި ނެގި ވޯޓަކީ ހުދުމުހުތާރު ސަރުކާރަށް ދިން ފިލާވަޅެއް ކަމަށެވެ. އަދި އެ ފިލާވަޅު ސެޕްޓެމްބަރު 23ގައި އޮންނަ ރިޔާސީ އިންތިހާބުގައި ތަކުރާރުކުރަން ޖެހޭ ކަމަށް ވެސް އޭނާ ވިދާޅުވި އެވެ.\nމަހުލޫފް އެދިވަޑައިގަތީ ރައީސް ޔާމީނަށް "ވޯޓު ދޭނަމޭ ބާރަށް ބުނެފައި" ސިއްރުން ވޯޓުލާއިރު، ރަނގަޅު ފިލާވަޅެއް ދޭށެވެ.\nGondi nulibunas, massala thakuga vakaalaathu kuraanan: Raajje\nސަރުކާރުގެ ވެރިން ވިދާޅުވާ ގޮތުގައި އދ.ގެ ވޯޓަކީ ގައުމުތަކުގައި ސިޔާސީ ގޮތުން ހިނގާ ކަންކަމަށް ބަލާފައި ދޭ ވޯޓެއް ނޫނެވެ. މިއީ ގައުމުތަކުން ކުރާ ކެމްޕެއިންގެ މައްޗަށް ބިނާކޮށް ދޭ ވޯޓެއް ކަމަށް ވެސް ސަރުކާރުގެ ވެރިން ވިދާޅުވެ އެވެ. އެ ބޭފުޅުންގެ ނަޒަރުގައި ރާއްޖޭގެ ސިޔާސީ ކަންކަން އެނގޭނީ "ދެތިން ހަތަރު ގައުމެއްގެ މަންދޫބުންނަށެ"ވެ.\nއެކަމަކު ވޯޓަށް ބަލާއިރު ރާއްޖެ އަށް ލިބިފައި އެ ވަނީ ވަރަށް ބޮޑު ނާކާމިޔާބަކީއެކެވެ. ކޮންމެ ސަބަބަކާ ހެދި ކަމަށް ވިޔަސް ދުނިޔޭގެ ގިނަ ގައުމުތަކުން ބުނެފައި އެވަނީ ސަލާމަތީ މަޖިލިހުގެ ޒިންމާއެއް ހަވާލުކުރަން ރާއްޖެ އަދި ނުފުދޭ ކަމެވެ. އެހެންކަމުން މިއީ ރާއްޖެ އަށް ވަރަށް ބޮޑު ފިލާވަޅެއް ވެސް މެ އެވެ.\nއިތުރު ލިޔުންތައް އ.ދ. އދ ސަލާމަތީ މަޖިލިސް ސަރުކާރު އިދިކޮޅު ފަރާތްތައް ފޮރިން މިނިސްޓްރީ ރާއްޖެ-އ.ދ ރާއްޖޭގެ ޚާރިޖީ ސިޔާސަތު


Beauty routine gai Stawberry beynun kurevidhaane goithah - One Online\nބިއުޓީ ރޫޓިންގައި ސްޓޯބެރީ ބޭނުން ކުރެވިދާނެ ގޮތްތައް\nމޭވާ އަކީ ހަމުގެ ފަރުވާ އަށް ވަރަށް މުހިއްމު އެއްޗެކެވެ. ކެއުމުން އެތެރެހައްޓަށް މޭވާގެ ފައިދާ ކުރާއިރު ސްކްރަބް، މާސްކް އަދި ފޭޝަލްގެ ގޮތުގައި މޭވާ ބޭނުން ކުރުމަކީ އޭގެން ހަމަށް އެތައް ގޮތަކުން ފައިދާވެ ހަންގަނޑު އުޖާލާވެ މަޑުވެ އަދި ގިނަ ދުވަހު ޒުވާންކަން މަތީ ހަންގަނޑު ބެހެއްޓުމަށް އެހީތެރިވެ އެވެ.\nމިގޮތުން ސްޓޯބަރީ އަކީ ބޮޑެތި މީހުނާއި ކުޑަކުދިން ވެސް ކެއުމަށް އެހާމެ ފޯރި ހުންނަ މޭވާ އަކަށް ވާއިރު ގަވައިދުން ސްޓޯބެރީ ބޭނުން ކުރާނަމަ ހަންގަނޑު ޝައިންވެ އުޖާލާވެގެން ދާނެއެވެ. ޑެއިލީ ރޫޓިންގައި ސްތޯބެރީގެ ބޭނުން ހިފިދާނެ ބައެއް ގޮތްތަަކަށް ބަލައިލާނަމެވެ.\nހަމުގެ ކުލަ އަލި ކުރުމަށް\nސްޓޯބެރީ ޖޫހުން ހަމުގެ ކުލަ އަލިކޮށްދީ މޫނުގައި ހުންނަ ލައްތައް ނައްތައިލަން އެހީއަކަށް ވެދެއެވެ. ތިނެއް ނުވަތަ ހަތަރު ސްޓޯބެރީ ތައްޓަކަށް ލުމަށްފަހު އޭގެ ޖޫސްކޮޅު މުސްލިން ކްލޯތް ކޮޅަކުން ނެރެލާށެވެ. މި ޖޫސް ކޮޅު މޫނުގައި ހާކާފައި 20 މިނިޓް ވަންދެން ބެހެއްޓުމަށްފަހު ފިނި ފެނުން މޫނު ދޮވެލާށެވެ. މި މާސްކް ހަފްތާއަކު ތިން ފަހަރު ބޭނުން ކުރެވިދާނެއެވެ. މި މާސްކުން މޫނުގައި އަވީގެ ސަބަބުން ޑެމޭޖްވެފަ ނުވަތަ ޓޭންވެފަ ހުރިކަމުގައި ވާނަމަ އެކަން ރަނގަޅު ކޮށްދޭނެއެވެ.\nބިހިން ރައްކާތެރި ވުމަށް\nދެބައި ކުޅަ އެއްބައި ޖޯޑު ސްޓޯބެރީ ކުދިކޮށް ކޮށުމަށްފަހު ޝަވަރ ކްރީމް އާ އެކީ މިކްސް ކޮށްލާށެވެ. ތައްޔާރު ކުރެވުނު މާސްކް 10 މިނެޓް ވަންދެން މޫނުގައި ހާކާފައި ބެހެއްޓުމަށްފަހު ދޮވެލާށެވެ. ސްޓޯބެރީގައި ހިމެނޭ ކްލެންސިން މާއްދާ އާއި ސެލިސިލިކް އެސިޑް އިން މަރުވެފައި ހުންނަ ހަންތައް ނައްތާލައެވެ. އަދި ޕޯރސްތައް މަދުކޮށްލައި، ބިހި ނެގުމުން ރައްކާތެރި ކޮށްދޭނެއެވެ. ސްޓޯބެރީ އަކީ މޫނުގައި ހުންނަ އިމްޕިއުރިޓީސްތައް ނައްތައިލުމަށް ބޭނުންކުރެވޭ ވަރަށް ރަނގަޅު މޭވާއެއް ކަމުން ވިއްކަން ހުންނަ ގިނަ ފޭސް ވޮޝް ތަކުގައި ވެސް ސްޓޯބެރީ ބޭނުންކޮށްފައި ހުރެ އެވެ.\nޓޯނާ އެއްގެ ގޮތުގައި\nސްޓޯބެރީކޮޅެއް މިކްސްޗަރުން ގިރައިލުމަށްފަހު އޭގެ ޖޫސްކޮޅު ވަކި ކޮށްލާށެވެ. އަދި އެއަށް ރޯސް ވޯޓަރ އެއްކޮށްލުމަށްފަހު ކަފަ ކޮޅަކުން ނިދުމުގެ ކުރިން މޫނުގައި ބޭނުން ކޮށްލާށެވެ. މިއީ ކޮންމެ ދުވަހަކު ބޭނުން ކުރަން ރަނގަޅު ޓޯނާއެކެވެ. ނަމަވެސް ނައިޓް ކްރީމް ބޭނުން ކުރާނަމަ މި ޓޯނާ ބޭނުން ނުކުރާށެވެ. މި ޓޯނަރުގެ އެންމެ ރަނގަޅު ކަމަކީ ހެދުމަށްފަހު 15 ދުވަސް ވަންދެން ފްރިޖުގައި ސްޓޯރ ކޮށްފައި ބެހެއްޓިޔަސް ހަލާކުނުވުމެވެ.\nސްކްރަބް އެއްގެ ގޮތުގައި\nފަހެއް ނުވަތަ ހަ ސްޓޯބެރީ މާމުއި އާއި އެކީ މިކްސް ކޯށްލާށެވެ. ސްޓޯބެރީ މޭޝް ކުރާނީ އޭގެ ސީޑްދް ތައް އެކީ ހިމުން ނުވާވަރަށެވެ. އަދި އެއަށް ތިން ތިކި ތާފަނާ ފެންފޮދެއް އެޅުމަށްފަހު ހެދުނު މިކްސް މޫނުގައި މަސާޖް ކޮށްލާށެވެ. 10 މިނިޓްވަންދެން ސަރކިއުލަރ އަދި ސެމީ ސަރކިއުލަރ ކޮށް މޫނުގައި މި ތައްޔާރު ކުރި ސްކްރަބް މިކްސް ކޮށްލެވޭނެއެވެ. އެއަށްފަހު ފިނި ފެނުން މޫނު ދޮވެލާށެވެ. މި ސްކްރަބް ހަފްތާއަކު ތިން ފަހަރު ބޭނުން ކުރުމުން ޒުވާންކަން މަތީ ހަންގަނޑު ބެހެއްޓުމަށާއި މޫނުގެ އުޖާލާކަން ދެމެހެއްޓުމަށް މަގުފަހިވާނެއެވެ.\nސްޓޯބެރީ މިލްކް މޭނިއާ\nސްޓޯބެރީ އަދި މިލްކް އަކީވެސް ހަމަށް އެހާމެ ފައިދާ ބޮޑު ދެ ކާނާއެވެ. މި ދެ ކާނާ އެއްވުމުން ދެން މޫނުގެ ހަމަށް ލިބޭނެ އަރާމާ ފައިދާ ނުހަނު ބޮޑެވެ. ތިން ސްޓޯބެރީ7ސަމުސާ މިލްކް އާއި އެކީ ބްލެންޑް ކޮށްލާށެވެ. ހެދުނު މިކްސް ކޮންމެ ދުވަހަކު ހެނދުނު މޫނުގައި ހާކާލާށެވެ. އަދި މާސްކް ހިކުމުން ފިނި ފެނުން މޫނު ދޮވެލާށެވެ. މިއީ ފަސޭހައިން ތައްޔާރު ކުރެވޭ އަދި މޫނުގެ ހަންގަޑު ޑްރައި ނުވަތަ ޓަޔަރޑް ނުވަތަ ޑަލް ނަމަ ބޭނުން ކުރަން ވަތަށް ރަނގަޅު މާސްކްއެކެވެ.\nގުޅޭ ޓެގު އަންހެނުން ބިއުޓީ\nމޫނު އޮމާންކޮށް އަލިކުރަން ބޭނުންކުރެވިދާނެ ބައެއް މޭވާ\nބޯކޮށާ ތަންތަނާއި ސެލޫންތައް ހުޅުވާއިރު ގާތުން ހިދުމަތްދޭނަމަ ފޭސް ޝީލްޑް އަޅައި އަންގި ލައްވަން ޖެހޭނެ\nފާޑުކިޔުންތައް ބޮޑުވެ، "ފެއާ އެންޑް ލަވްލީ" އިން "ފެއާ" ބަސް ނަގަނީ


UV in Grande ah furusatheh nudhin\nޔޫވީއިން ގްރާންޑޭއަށް ފުރުސަތެއް ނުދިން\nދަ ގްރާންޑޭއިން ކުރިގައި އޮވެގެން މެޗު ނިމެން ކައިރި ވެފައި ވަނިކޮށް ޔުނައިޓެޑް ވިކްޓަރީން ފަހު ވަގުތު ކާމިޔާބު ކުރި ލަނޑުން މެޗު 1-1 ން އެއްވަރު ވެގެން ނިމިއްޖެ އެވެ.\nގައުމީ ޓީމަށް ލީގް ބުރޭކް ކުރުމަށް ފަހު މިހާތަނަށް ކުޅުނު އެއްވެސް މެޗަކުން މި ދެ ޓީމުން ކުރެ ޓީމަކަށް މޮޅެއް ހޯދިފަ އެއް ނުވެ އެވެ. އެންމެ ފަހުން ކުޅުނު ތިން މެޗުން ދެ ޓީމަށް ވެސް ލިބުނީ ދެ ޕޮއިންޓެވެ.\nފުރަތަމަ ބުރުގައި ދެ ޓީމު ބައްދަލު ކުރި މެޗު ދަ ގްރާންޑޭ ކާމިޔާބު ކުރީ 3-0 ންނެވެ. ލީގް އަލުން ފެށުނު އިރު ދަ ގްރާންޑޭވެސް ވަނީ މާލީ މައްސަލަތައް ދިމާވެ ޕްރެކްޓިސް ކުރުން ހުއްޓާލާފަ އެވެ.\nރޭގެ މެޗުގެ ލީޑް ގްރާންޑޭއިން ނެގީ ފުރަތަމަ ހާފުގަ އެވެ. މެޗުގެ 19 ވަނަ މިނެޓްގައި އެ ޓީމަށް ލަނޑު ޖަހައިދިނީ އަހްމަދު އިމާޒު (އާއްކޮ) އެވެ. އޭގެ ފަހުންވެސް ފުރުސަތުތައް ލިބުނު ނަމަވެސް އޭގެ ބޭނުމެއް ނުހިފުނެވެ.\nއެންމެ ފަހުން، ފޯކައިދޫއާ ދެކޮޅަށް ކުޅުނު މެޗުގައިވެސް ދަ ގްރާންޑޭއިން ގިނަ ފުރުސަތުތަކެއް ތަނަވަސް ކުރި އެވެ. އެ ޓީމަށް ކުރިމަތިވި މައްސަލައަކީ ލިބޭ ފުރުސަތުތަކުގެ ބޭނުން ނުކުރެވުމެވެ.\nދެ ވަނަ ހާފުގައި ޔޫވީގެ ކުޅުން ރަނގަޅު ކުރި އެވެ. އެ ޓީމުންވެސް އެޓޭކަށް ކުޅުންތެރިން އިތުރުކޮށް ގޯލެއް ޖެހުމަށް ބުރަކޮށް މަސައްކަތް ކުރި އެވެ.އެ ޓީމުގެ ލަނޑު 83 ވަނަ މިނެޓްގައި ކާމިޔާބު ކުރީ ސިލިޗް ކައިރްލޯ އެވެ.\nމެޗުން ލިބުނު ޕޮއިންޓާއެކު ޔުނައިޓަޑް ވިކްޓަރީން ވަނީ ތާވަލުގެ ހަތް ވަނައަށް އަލުން އަރާފަ އެވެ. އެއީ ޕޮއިންޓްގެ ގޮތުން ނިލަންދުއާ ހަމަހަމަކޮށް ގޯލްގެ ތަފާތުންނެވެ.


Champions League Match Kulhunu Gadee Gai Mane Ge Ge Falhaalaifi - Vaguthu\nގޯލަށްފަހު މާނޭ އުފާފާޅުކުރަނީ\nޔޫއެފާ ޗެމްޕިއަންސް ލީގުގެ ގަދަ 16ގައި ލިވަޕޫލާއި ބަޔާން މިއުނިކުން ރޭ މެޗު ކުޅުނު ގަޑީގައި، ލިވަޕޫލްގެ ފޯވަޑް ސަޑިއޯ މާނޭގެ ގެއިން ވައްކަން ކޮށްފިއެވެ.\nއިނގިރޭސިވިލާތުގެ ލިވަޕޫލްގެ ދެކުނު ސަރަހައްދުގައި ހުންނަ މާނޭގެ ގެއިން ވައްކަން ކޮށް، ގަޑިއާއި، މޯބައިލް ފޯނުގެ އިތުރުން ކާރުތަކުގެ ތަޅުދަނޑިވެސް ވަނީ ގެއްލިފައެވެ. މާނޭގެ ގެއިން ވައްކަން ކުރި މައްސަލަ ފުލުހުން ތަހުގީގު ކުރަމުންދާ އިރު، ފުލުހުން އެދިފައި ވަނީ އެ މައްސަލައާ ގުޅުން ހުރި އެއްވެސް މައުލޫމާތެއް ލިބިފައިވާނަމަ ހިއްސާ ކުރުމަށެވެ.\nފުލުހުން ބުނެފައި ވަނީ އެފަދަ ކަންކަމަކީ އެތައް ބަޔަކަށް ބިރުވެރިކަން ގެނުވާނެ ފަދަ ކަންކަން ކަމަށްވުމާއެކު ސީރިއަސް މައްސަލައެއް ގޮތުގައި މައްސަލަ ތަހުގީގު ކުރާނެ ކަމަށާއި، ގަޑި ފަދަ ތަކެއްޗަކީ ބޮޑު އަގުގެ އެއްޗެހި ކަމަށްވުމުން، ވައްކަމުގެ މައްސަލަ ދޫކޮށްލެވެން ނެތް ކަމަށެވެ.\nމީގެ ކުރިން 2017 ވަނަ އަހަރުވެސް މާނޭގެ ގެއަށް ބަޔަކު ވަދެ ވައްކަން ކުރަން މަސައްކަތް ކޮށްފައިވެއެވެ. އެފަހަރުވެސް މާނޭ މެޗު ކުޅުނު ގަޑީގައި އެ ގެއަށް ވަދެ ބައެއް ތަކެއްޗަށް ގެއްލުން ދީފައިވާ އިރު، ކައިރީހުރި ލިވަޕޫލްގެ ޑިފެންޑަރު ލޮވްރަންގެ ގޭގެ ދޮރަށްވެސް ވަނީ ގެއްލުންތަކެއް ދީފައެވެ.\nސުޕަ ކަޕްގައި އުފާފާޅުކުރަނިކޮށް އެޑްރިއަންއަށްވެސް ވަނީ އަނިޔާ ވެފައި\n"މި ސީޒަން ނިންމާފައި ސަލާހު ލިވަޕޫލް ދޫކޮށްލާނޭ"


އިސްލާމްދީން މަތިވެރިކުރަން މިކުރާ މަސައްކަތުގައި އަހަރެންނަށްވުރެ ގިނަ ސަވާބު އަނބިމީހާއަށް ދެއްވަވާނެ – ޢަބްދުއްރަޙީމް ގްރީން – Ilm\nއިސްލާމްދީން މަތިވެރިކުރަން މިކުރާ މަސައްކަތުގައި އަހަރެންނަށްވުރެ ގިނަ ސަވާބު އަނބިމީހާއަށް ދެއްވަވާނެ – ޢަބްދުއްރަޙީމް ގްރީން\nދަރުސް ދީ އިސްލާމް ދީން މަތިވެރިކުރަން މިކުރާ މަސައްކަތުގައި އަހަރެންނަށްވުރެ ބޮޑު ނުވަތަ ގިނަ ސަވާބު އަހަރެންގެ އަނބިމީހާއަށް ދެއްވަވާނެ ކަމަށް އަހަރެން އުންމީދުކުރާކަމަށް އައްޝެއިޚް ޢަބްދުއްރަޙީމް ގްރީން ވިދާޅުވެއްޖެއެވެ.\nޝެއިޚް ވިދާޅުވީ ” ދަރުސް ދީ އިސްލާމް ދީން މަތިވެރިކުރަން މިކުރާ މަސައްކަތުގައި އަހަރެންނަށްވުރެ ބޮޑު ނުވަތަ ގިނަ ސަވާބު އަހަރެންގެ އަނބިމީހާއަށް ދެއްވަވާނެ ކަމަށް އަހަރެން އުންމީދުކުރަމެވެ. އެރހެނީ އަހަރެންނަކީ ދަރުސް ދިނުމަށް ތަފާތު ޤައުމުތަކަށް ދަތުރުކުރާ މީހަކީމެވެ. ދަތުރުގައި ބައެއް ފަހަރު ގިނަ ދުވަސްތައް ވެސް ހޭދަކުރަން ޖެހެއެވެ. އަހަރެންނަށް މިދަތުރުތައް ކުރެވެނީ އަނބިމީހާ އެކަމަށް ހިތަވްރުދީ މަގުފަހިކޮށްދޭތީއެވެ. ގޭތެރޭގެ ކަންކަން ބަލަހައްޓައިދީ އަދި ދަރިންގެ ކަންކަންވެސް ބަލަހައްޓައިދޭތީއެވެ.”\nއިތުރަށް ވިދާޅުވީ ” މިހުރިހާ ކަމަކަށް ބެލިނަމަވެސް ދަރުސް ދޭން އަހަރެން ކުރާ މަސައްކަތަށްވުރެ އެކަން ކުރަން އަހަރެންނަށް މަގުފަހިކޮށްދޭން އަނބިމީހާ ކުރާ މަސައްކަތްތައް މާގިނައެވެ. ރަނގަޅަށް ވިސްނާށެވެ! މީހަކު ކުރި ހެޔޮ އެމަލެއްގެ ޒައްރެއްގެ މިންވަރުވެސް އެމީހަކަށް ގެއްލިގެނެއް ނުދާނެއެވެ. ވީމާ ދަރުސް ދޭން އަހަރެންނަށް މަގުފަހިކޮށްދޭން އަނބިމީހާ އުފުލާ ކޮންމެ ބުރައަކަށް އޭނާއަށް އެކަމަށް ޙައްޤުވެގެންވާ މިންވަރަށް ސަވާބު ދެއްވަވާނެތެވެ! އިން ޝާ ﷲ! ކުރިންވެސް ބުނިފަދައިން ﷲ ތަޢާލާ ހުއްދަ ކުރައްވަވާފައިވާ ކޮންމެ މަސައްކަތެއްވެސް ކޮންމެ އަންހެނަކުވެސް ކުރަންވީއެވެ. އެކަމަށް ދީނީ ގޮތުން އެއްވެސް ހުރަހެއް ނެތެވެ. ހަމައެއާއިއެކު ޤަބޫލުކުރަންވީ އަންހެނުން މަސައްކަތެއް ކުރި ކަމަށްވާނީ ވަޒީފާ އަދާކުރުމުން ނުވަތަ ވިޔަފާރިކުރުން ފަދަ ގޮތަކުން އެކަނި ނޫން ކަމެވެ. ފިރިމީހާއަށާއި ދަރިންނަށާއި ޢާއިލާއަށް ކޮށްދޭ ކަންކަމަކީވެސް ހަމަ ބަރަކާތް ލެއްވެވިގެންވާ، ދެ ދުނިޔޭގައިވެސް ތިމާއަށް ފައިދާކުރާނެ މަސައްކަތްކަމެވެ.”


"Addu ge frontline Workarunge allowance mimas nimumuge kurin jamaavaane" - AO News\nފިނެސްސް މިނިސްޓަރާއެކު ބޭއްވި އައްޑު ކައުންސިލުން ބޭއްވި ބައްދަލުވުމުގެ ތެރެއިން(ފޮޓޯ އައްޑޫ ކައުންސިލް މީޑިއާ)\nކޮވިޑް 19އާއި ގުޅޭ ކަންކަމުގައި އައްޑޫސިޓީގެ އިސް ސަފުގައި މަސައްކަތް ކުރާ ފްރޮންޓްލައިން ވޯކަރުންގެ އެލަވަންސް މިމަހުގެ ތެރޭ ހަމަޖެހޭނެ ކަމަށް ފިނެންސް މިނިސްޓްރީން ހާމަކޮށްފިއެވެ. މިކަން ހާމަކުރެއްވީ އައްޑޫސިޓީގެ އާ ކައުންސިލް ހުވާ ކުރިފަހުން ފުރަތަމަ ފަހަރަށް ފިނޭންސް މިނިސްޓަރ އިބްރާހިމް އަމީރުވެސް ހިމެނިވަޑައިގެން ބޭއްވި ބައްދަލު ވުމުގެ ތެރޭގައި އެމިނިސްޓްރީގެ ޗީފް ފައިނޭންޝިއަލް ބަޖެޓް އެގެޒެކެޓިވް އަހްމަދު ސަރުވަޝް އާދަމްއެވެ. ވާޗުއަލްކޮށް ކުރިއަށްދިޔަ އެބައްދަލުވުމުގައި މިމައްސަލަ ސަމާލުކަމަށް ގެންނެވީ ހިތަދޫ މޫލެކެޑެ ދާއިރާގެ ކައުންސިލަރ އަޙްމަދު ސަޢީދެވެ. އޭނާވަނީ މިޙާލަތުގައި ރައްޔިތުންނާއި އެންމެ ގާތުން އެންމެ ގުޅުންހުރި މަސައްކަތެއް ކުރާ އެއް ބަޔަކީ އޭއީއޯސީއާއި އެސްއެސްޑީއަދި ސިއްޙީދާއިރާތަކާއި އެފަދަ އެހެނިހެން ދާއިރާތަކުގައި މަސައްކަތްކުރާ ފްރޮންޓްލައިން ވޯކަރުންކަން ފާހަގަ ކުރައްވަމުން އެފަރާތްތަކުގެ އެލަވަންސް ހަމަޖެހިގެން ދިއުމަކީ މަސައްކަތަށް ލިބޭނެ އިތުރު ހިތްވަރަކަށް ވެފައި މިއެލަވަންސް އެފަރާތްތަކަށް ނުލިބިލަސްވުމުގެ ކަންބޮޑުވުން ޙިއްސާ ކުރައްވާފައެވެ.\nމިކަމާގުޅިގެން ޗީފް ފައިނޭންޝިއަލް ބަޖެޓް އެގެޒެކެޓިވް އަހްމަދު ސަރުވަޝް އާދަމް ވިދާޅުވީ ކުރިއަށް އޮތް ހަފްތާގެ ތެރޭ އެލަވަންސާއި ގުޅޭ މަޢުލޫމާތު އެއްކޮށް މަސް ނިމުމުގެ ކުރިން ފައިސާ ދޫކުރުމުގެ ކަން ކަން ހަމަޖެހިގެންދާނެކަމަށެވެ. އައްޑޫގައި ފްރޮންޓްލައިން ވޯކަރުންގެ ގޮތުގައި 392 ފަރާތް ތިބި އިރު މީގެ ތެރެއިން 81 ފަރާތަކީ އައްޑޫ އިމެޖެންސީ އޮޕަރޭޝަންސް ސެންޓަރާއި އަވަށް ތަކުގެ އެސްއެސްޑީތަކުގައި މަސައްކަތްކުރާ ވޯކަރުންނެވެ. މިއިން އެއްވެސް ފަރާތަކަށް އަދި މިހާތަނަށް އެލަވަންސް ލިބިފައެއް ނުވެއެވެ.\nޕްރޮންޓްލައިން ވޯކަރުންނަށް ޚާއްސަ އެލަވަންސެއް ދިނުމަށް ރައީސް އިބްރާހިމް މުޙައްމަދު ޞާލިޙު ނިންމެވިކަން އިޢުލާން ކުރެއްވީ މިދިޔަ އަހަރުގެ މޭމަހުގެ ތެރޭގައި ފިނެންސް މިނިސްޓަރ އިބްރާހިމް އަމީރެވެ. ރާއްޖޭގައި ފްރޮންޓްލައިން ވޯކަރުން ވަނީ3ގިންތިއަކަށް ބަހާލާފައެވެ. އެގޮތުން ހައިރިސްކް ވޯކަރުންނަށް ދުވާލަކު 500 ރުފިޔާގެ އެލަވަންސެއް ހަމަޖެހިފައިވާއިރު މީޑިއަލް ރިސްކް ވޯކަރުންގެ އެލަވަންސަކީ ދުވާލަކަށް 250 ރުފިޔާއެވެ. އަދި ލޯރިސްކް ވޯކަރުންނަށް ދުވާލަކު 200ރުފިޔާ ލިބޭގޮތަށް ހަމަޖެހިފައިވެއެވެ.\nއައްޑޫ ކައުންސިލްގެ4ވަނަ ދައުރުއައްޑޫސިޓީއައްޑޫސިޓީ ކައުންސިލްއެސްއެސްޑީއޭއީއޯސީ\nއީ.އޯ.ސީ އަދި އެސް.އެސް.ޑީ އަށް ވޮލަންޓިއަރުން ހޯދަނީ\nއައްޑޫސިޓީން މިއަދު ފައްސިވިމީހުންގެ އަދަދަކީ 18


Kalhuvakaru miskiy maadhamaa hulhuvanee - One Online\n14 ޖެނުއަރީ 2020، މާލެ، ދާރުލް އާސާރުގެ އުތުރުން އޮންނަ، ކުރިން ދިރާގު ހެޑް އޮފީސް ހުރި ބިމުގައި ރާވަމުންދާ ކަޅުވަކަރު މިސްކިތުގެ މަސައްކަތް ނިންމުމުގެ މަސައްކަތް -- ވަން ފޮޓޯ: މުހައްމަދު އައުޒަމް\nކަޅުވަކަރު މިސްކިތުގެ މަސައްކަތްތައް އެއްކޮށް ނިމި، މާދަމާ ހުޅުވުމަށް ތައްޔާރުވެއްޖެއެވެ.\nހެރިޓޭޖް މިނިސްޓްރީން ބުނީ ކަޅުވަކަރު މިސްކިތާއި ކަޅުވަކަރު މިސްކިތް ހިމެނޭ ސަރަހައްދު މާދަމާ ހެނދުނު 10:00 ގައި ހުޅުވުމަށް ހަމަޖެހިފައިވާ ކަމަށެވެ. މިސްކިތް ހުޅުއްވައިދެއްވާނީ ރައީސް އިބްރާހިމް މުހައްމަދު ސޯލިހެވެ.\nމިނިސްޓްރީން ބުނީ ކަޅުވަކަރު މިސްކިތް ހުޅުވުމާ ގުޅިގެން މިސްކިތާއި މިސްކިތް ހިމެނޭ ސަރަހައްދު އާންމުންނަށް ހުޅުވާލާނެ ގަޑިތަކާއި އެކަމާ ގުޅޭ އެހެނިހެން މައުލޫމާތު މާދަމާ ސަގާފީ ތަރިކަ ރައްކާތެރިކުރާ ގައުމީ މަރުކަޒުން އާންމު ކުރާނެ ކަމަށެވެ.\nކަޅުވަކަރު މިސްކިތް ކުރިން ބަހައްޓާފައި ހުރީ ލިލީމަގު ސަލްޓަން ޕާކު ސަރަހައްދު ކަންމައްޗަކަށް ވާ ގޮތަށެވެ. ނަމަވެސް ސަލްޓަން ޕާކު ތަރައްގީކުރުމަށް މިދިޔަ ސަރުކާރުން 2016 ވަނަ އަހަރު އެ މިސްކިތް ރޫޅާލިއެވެ. އަދި ވަކި ތަނެއްގައި ބެހެއްޓުމުގެ މަސައްކަތް ކުރާނެ ކަމަށް ބުނި ނަމަވެސް ސަރުކާރު ނިމިގެންދިޔައިރު ވެސް މިސްކިތް އެހެން ތަނެއްގައި ރާވައިފައެއް ނުވެއެވެ.\nކަޅުވަކަރު މިސްކިތް ރޫޅާލައި ފޮރުވާފައި ހުރިތަން ހޯދައި، އަލުން އެ މިސްކިތް ރޭވުމަކީ ރައީސް ސޯލިހުގެ ވައުދުފުޅެކެވެ. އެގޮތުން މިސްކިތުގެ ބައިތައް ހޯދައި، ސަލްޓަން ޕާކު ސަރަހައްދުގައި މިސްކިތް ބެހެއްޓުމަށް ރައީސް ނިންމެވީ ވަޒީރުންގެ ލަފާފުޅާއެކު ޑިސެމްބަރު 2018 ގައެވެ.\nއޭގެ ފަހުން ސަލްޓަން ޕާކު ސަރަހައްދުގައި އެ މިސްކިތް އަލުން ރާވައި ބެހެއްޓުމުގެ މަސައްކަތް ފެށީ މިދިޔަ އަހަރުގެ ސެޕްޓެމްބަރު މަހުގެ 19 ވަނަ ދުވަހުއެވެ. އެ މިސްކިތް އަލުން ރޭވުމުގެ މަސައްކަތް ފައްޓަވައިދެއްވީ ރައީސް ސޯލިހެވެ. އަދި ރޭވުމުގެ މަސައްކަތް ނިންމާލާފައިވަނީ މިދިޔަ ފެބްރުއަރީ މަހުއެވެ.\nސަރުކާރުން ކުރިން ބުނެފައިވާ ގޮތުން، ކަޅުވަކަރު މިސްކިތް އަލުން ރަވައި ބަހައްޓާނީ އިހުގެ އާސާރީ މިސްކިތެއްގެ ގޮތުގައި ފެންނާނެ ގޮތަށް، މިސްކިތުގައި ނަމާދު ކުރެވޭނެ އިންތިޒާމާއެކު ކަމަށެވެ. އަދި މިސްކިތް ބަހައްޓާނީ ބޭނުން ފަރާތަކަށް ޒިޔާރަތް ކުރެވޭނެ ތަނެއްގެ ގޮތަށް، އެތަން ރައްކާތެރިކަމާއެކު ބެލެހެއްޓޭނެ ގޮތަށެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް އާޓްސް މިނިސްޓަރ ކަޅުވަކަރު މިސްކިތް\nކޮވިޑުގައި ފުވައްމުލަކުން މީހަކު މަރުވެ،، ރާއްޖޭގެ ޖުމުލަ އަދަދު 271 އަށް


Iraadhakurehviyaa Rilwan Mareh Nuvaane, Hoadheyne: Raees Yameen\nރައީސް ޔާމީން --ފޮޓޯ ރައީސް އޮފީސް\n7 އޯގަސްޓު 20186ކޮމެންޓް\nއިރާދަކުރެއްވިއްޔާ މިނިވަން ނޫހުގެ ނޫސްވެރިޔާ އަހުމަދު ރިލްވާން މަރެއް ނުވާނެ ކަމަށާއި ރިލްވާން ހޯދޭނެ ކަމަށް ރައީސް އަބްދުﷲ ޔާމީން ވިދާޅުވެއްޖެވެ.\nގދ. ފަރެސްމާތޮޑާގައި ވާހަކަ ދައްކަވަމުން ރައީސް ޔާމީން ވަނީ ރިލްވާނާއި ގުޅޭ ގޮތުން ގދ، މަޑަވެލީގައި ރައީސް ޔާމީން ދެއްކެވި ވާހަކަތަކާއި ގުޅޭ ގޮތުން މައާފަށް އެދިވަޑައިގެންފައެވެ.\n"ﷲ ގެ ރަހުމަތުން، އިރާދަކުރެއްވިއްޔާ ރިލްވާން މަރެއް ނުވާނެ. އަޅުގަނޑުމެންނަށް އޭނަ ހޯދޭނެވެސްމެ" ރައީސް ޔާމީން ވިދާޅުވިއެވެ.\nމަޑަވެލީގައި ދެއްކެވި ވާހަކަފުޅަށް އިޝާރާތް ކުރައްވާ ރައީސް ޔާމީން ވިދާޅުވީ ރިލްވާން މަރުވި ތޯ ނޫންތޯ ނުނިންމާ ކަމަށެވެ.\n"އަޅުގަނޑު މިއީކީ ޝަރުއީ ގޮތުން މީހަކު މަރުވިތޯ ނޫންތޯ ނިންމާ މީހާއެއް ނޫން" ރައީސް ޔާމީން ވިދާޅުވިއެވެ.\nރިލްވާނާއި ގުޅޭ ގޮތުން މަޑަވެލީގައި ދެއްކެވި ވާހަކަައިގެ މުރާދަކީ ކުރީގެ ނައިބު ރައީސް އަދީބު އަހުމަދު އަދީބު ދައްކަވާ ވާހަކައަކީ އަސާސެއް ނެތް ވާހަކައެއް ކަން ހާމަ ކުރެއްވުން ކަމަށް ރައީސް ޔާމީން ވިދާޅުވިއެވެ.\nނޫސްވެރިޔާ ރިލްވާން ހޯދުމަށް ކެބިނެޓް ފެންވަރުގައި ކުރެވުނު މަސައްކަތްތަކަށް ރައީސް ޔާމީން ހުއްޓުވި ކަމަށް ކުރީގެ ނައިބު ރައީސް އަހުމަދު އަދީބު ވިދާޅުވެފައިވާއިރު ރައީސް ޔާމީން ވިދާޅުވީ ރިލްވާން ހޯދުމަށް ކެބިނެޓްގައި ކުރެވުނު މަސައްކަތެއް ނޯންނާނެ ކަމަށެވެ.\nކޮބާ އަފްރާޝީމް، އައްޑޫގައި އޮތް މީޓިންއެއްގައި ޔާމީން ޚަތިމުގައި އަތްލާ ހުވައިކުރި އަފްރާޝީމްގެ މަރާއި އެމަނިކުފާނާއި އެއްވެސް ގުޅުމެއް ނެތްކަމަށް ، މިކަމުގެ ޚަބަރެއްވެސް ނެތްތަ ރައްޔިތުންނަށްދޭނެ\nއަނގައޮޅެނީ ކިހިނެއްވީބާ؟ މުސްކުޅިން ބުނާތީއިވޭ އެމީހަކު ބައިވެރިވުމެއްވާ ކަމެއްގައި އޮޅުވާލަން މަސައްކަތް ކުރުމުގައި ދެއްކޭނުދެއްކޭ ވާހަކައެއްނޭނގޭނޭ، ގަޑިއެއްހާއިރު ކުރިންބުނިގޮތާ ދިމާ އިދިކޮޅަށް އޭގެ ގަޑިއެއްހާއިރުފަހުން މިބުނަނީ ކޮބައިބާ ފޮރުވިފައިވާ ސިއްރަކީ. އިންސާފް ހޯދަދީ، މިޏުންދުވަހެއް ވާކަން ހަނދުމަކޮށް އަރުވަން\nސާބަހޭ ވެރިޔާ.. ދެރަށުގައި ދެގޮތަށް، ދެގަޑީގާ ދެގޮތަށް، ދެދުވަހު ދެގޮތަށް.. މީވެރިންނަކީ އަދި ވެރިކަން ކުރަންޖެހޭ ގޮތަކީ.. މިަކަމަށް ހަމަ ތާޢިދު.\nރައީސް ގެވާހަކަފުޅު އަޑުއިހަނީ އެއްކަންފަތުން ތަ. ރައީސް ގެ ވާހަކަފުޅުން މިނޫން ވާހަކައެއް ނީވުނު ދޯ.\nޝިޔާޒް/ ގދ މަޑަވެލީ\nނޫސްވެރިޔާ ރިލްވާން މަރުވެއްޖެނަމަ އެކަންކުރީ ސީދާ އަހުމަދު އަދީބް އެކަމުގައި އެއްވެސް ޝައްކެއް މިހާރަކު ނެތް. ރައީސް ޔާމީން ބޮލުގަ ކިތައްމެ ތުހުމަތެއް އެޅުވިޔަސް މިއަދު ދިވެހި ރައްޔިތުން ބޭނުން ނުވޭ ބުރޯ ކަލޭގެ ވާހަކަ އަޑު އަހާކަށް. ބުރޯ ކަލޭކަހަލަ ފުރޭތައެއް ނުން ރައީސް ޔާމީން އަކީ.\nޔާމީން އަނގަ މުނި ކަވަނީ . ގޮސް ހެދިއްޖެ


"Kedarnath" ah ithuru mahssala thakeh\n"ކެދާރްނާތް" އަށް އިތުރު މައްސަލަތަކެއް\nއަބީޝެކް ކަޕޫރު ޑައިރެކްޓްކުރާ "ކެދާރްނާތް" ހާއްސަ ވާ އެންމެ ބޮޑު އެއް ސަބަބަކީ މަޝްހޫރު އެކްޓަރު ސައިފް އަލީ ޚާންގެ ދޮށީ ދަރިފުޅު ސާރާ އަލީ ޚާން މި ފިލްމުން ބޮލީވުޑަށް ތައާރަފުވާތީ އެވެ.\nމިދިޔަ އަހަރުގެ ސެޕްޓެމްބަރު މަހުގެ ތެރޭގައި ޝޫޓިން ފެށި މި ފިލްމުގެ ޝޫޓިން އަދިވެސް ނުނިމި ދިގުލައިގެންދާއިރު، ފިލްމު ރިލީޒްކުރުމަށް ނިންމާފައިވާ ތާރީހަކީ ޑިސެމްބަރު މަހުގެ 21 ވަނަ ދުވަހެވެ.\nއުއްތަރްކަންދުގައި ހިނގާ ފެންބޮޑުވުމުގެ ހާދިސާއެއްގެ ތެރޭގައި ހިންދޫ މުސްލިމު ދެ ޒުވާނެއްގެ މެދުގައި ހިނގާ ލޯބީގެ ހާދިސާއެއްގެ މައްޗަށް އުފައްދާ މި ފިލްމު ޑިސެމްބަރު 21 ވަނަ ދުވަހު ރިލީޒްކުރާއިރު، މި ފިލްމާ އެކު ސުޕަސްޓާ ޝާހްރުކް ޚާން އާއި ކެޓްރީނާ ކައިފް އަދި އަނުޝްކާ ޝަރްމާ ލީޑްރޯލު ކުޅެފައިވާ "ޒީރޯ" ވެސް އެ ދުވަހު ރިލީޒްކުރާނެ އެވެ.\nބޮޑު ދެ ފިލްމެއް އެއް ދުވަހެއްގައި ރިލީޒްކުރާތީ ފިލްމުގެ ވިޔަފާރީ އަށް ނޭދެވޭ އަސަރުކޮށްފާނެތީ ޝާހްރުކް ވަނީ "ކެދާރްނާތް" ގެ ޕްރޮޑިއުސަރު ޕްރޭނާ އަރޯރާއާ ބައްދަލުކޮށް އެ ފިލްމު ރިލީޒްކުރާ ތާރީހު ފަސްކުރަން އެދިފަ އެވެ.\nމިކަންވީ ޑައިރެކްޓަރު އަބީޝެކް އެއްވެސް ގޮތަކަށް ހިތްހަމަޖެހުނު ކަމަކަށް ނޫނެވެ. އަބީޝެކް ބޭނުންވަނީ ޝާހްރުކްގެ ފިލްމާ ކުރިމަތިލުމަކަށް ގޮސްގެން ކަމަށް ވިޔަސް އޭނާގެ ފިލްމު ޑިސެމްބަރު 21 ވަނަ ދުވަހު ރިލީޒްކުރާށެވެ.\nފިލްމު ރިލީޒްކުރާ ތާރީހާ މެދު އަބީޝެކް އާއި ޕްރޭނާއާ ދެމެދު ހިޔާލު ތަފާތުވެ، ޕްރޭނާ ތަމްސީލުކުރާ ޕްރޮޑަކްޝަން ކުންފުނި، ކްރީއާޖް އެންޓަޓެއިންމަންޓުން މި ފިލްމު އިތުރަށް ޕްރޮޑިއުސްނުކުރަން ނިންމާފައިވާ ކަމުގެ ވާހަކަތަކެއް ވެސް އަންނަނީ ދެކެވެމުންނެވެ. ބުނެވޭ ގޮތުގައި ޑައިރެކްޓަރާ ޕްރޮޑިއުސަރުންނާ ދެމެދު ޖެހުނު މައްސަލަތައް ހައްލުނުވުމުން ކްރީއާޖް ފިލްމުން ބޭރުކޮށްލަން ނިންމީ ހުދު އަބީޝެކެވެ.\nމިހާރު މި ފިލްމުގެ ފުރަތަމަ ދެ ޝެޑިއުލްގެ ޝޫޓިން ނިމިފައިވާއިރު، އަންނަ މަހުގެ ތެރޭގައި ފަހު ޝެޑިއުލްގެ މަންޒަރުތައް ނަގަން ފަށާނެ އެވެ. އުއްތަރްކަންދުގައި ހިނގާ ފެންބޮޑުވުމުގެ ހާދިސާ ފެނިގެންދާ މަންޒަރުތައް ނަގަނީ އެ ޝެޑިއުލްގަ އެވެ. އެ މަންޒަރުތައް ނެގުމަށް މުމްބައިގެ ސްޓޫޑިއޯއެއްގައި ވަނީ އަގު ބޮޑު ސެޓެއް ވެސް ތައްޔާރުކޮށްފަ އެވެ.\nނަމަވެސް ފިލްމުގެ ބޮޑު ބައި ޝޫޓްްކޮށް ނިމިފައި ވަނިކޮށް ޕްރޮޑިއުސަރު ބޭރުކޮށް، އާ ޕްރޮޑިއުސަރެއް ހޯދަން އަބީޝެކް މަަސައްކަތް ފަށަން ޖެހުމުން ފިލްމުގެ ޝޫޓިން ނިމުން ލަސްވެދާނެ ކަމަށް ބެލެވެ އެވެ. އެހެންވެއްޖެނަމަ ފިލްމު ރިލީޒްކުރުމުގެ ތާރީހު ވެސް ބަދަލުކުރަން ޖެހިދާނެ ކަމުގެ ބިރު ހީވެފައިވާ ކަމަށްވެ އެވެ.\nސާރާ އާއެކު ޒުވާން އެކްޓަރު ސުޝާންތް ސިންގް ރާޖްޕުތް ފެނިގެންދާ މި ފިލްމު ރިލީޒްކުރުމުގެ ކުރިން ސާރާ އަށް އިތުރު ފިލްމެއް ކުޅުމުގެ ހުއްދަވެސް ނެތް ކަމަށްވެ އެވެ.\n"ވައި ޗީޓް އިންޑިއާ" ރިލީޒް ކުރި ދުވަހު ލީކު ކޮއްލައިފި\n"ގަޖިނީ"ގެ ދެވަނަ ބައެއް އުފައްދަނީ